Tharaweeh Namaadhu | Dhiislam\nޑރ. މުޙައްމަދު ޢިޔާޟު ޢަބްދުއްލަތީފް މެއި 5, 2019\nއަޅުގަޑުމެންގެ ތެރޭގައި ކޮންމެ ރަމަޟާން މަހެއް އައުމުން ފެށޭ އެންމެ ބޮޑު ބަޙްޘަކީ ތަރާވީޙް ނަމާދު ގެ ރަކްޢަތްތަކުގެ ޢަދަދުގެ ބަޙްޘެވެ. ބައެއް ބޭފުޅުން 11 ރަކްޢަތް ކަމަށް ވިދާޅުވެ، 11 ރަކްޢަތް ކުރާ އިމާމަކު ފަހަތުގައި މެނުވީ ތަރާވީޙް އެއް ނުކުރެއެވެ. އަނެއްކޮޅުން، އަނެއްބައި ބޭފުޅޫން 20 ރަކްޢަތް ކަމަށް ވިދާޅުވެ، އެގޮތަށް ކުރާ އިމާމަކު ފަހަތުގައި މެނުވީ ނަމާދެއް ނުކުރެއެވެ. މިކަމުގެ ތެރޭގައި އެއްބަޔަކު އަނެއް ބަޔަކު ގޯސްކޮށް، ބައެއް ފަހަރު ބޮޑެތި ޒުވާބުތަކަށް ބަދަލުވެގެންދެއެވެ. އެހެންކަމުން ދީނީ ނަޡަރަކުން މިކަމުގެ ޙަގީގަތަކީ ކޮބައިތޯ ބަލައިލުމަކީ މުހިއްމު ކަމެއް ކަމުގައި ދެކި، އެކަމާއި މެދުގައި ކޮންމެވެސް އެއްޗެއް ބުނެލެވޭތޯ ﷲ ގެ ޙަޟްރަތުން ވާގި، އެދޭ ޙާލު ފަށައިގަންނާނަމެވެ.\nފުރަތަމަވެސް ބުނެލަން ޖެހެނީ މިއީ އިޖްތިހާދީ މައްސަލައެއް ކަމަށެވެ. މާނައަކީ ދެކޮޅަށްވެސް ވާހަކަ ދެއްކޭ ގޮތަށް ދަލީލުތައް ހުރި މައްސަލަ އެކެވެ. އެހެންކަމުން، މިފަދަ މައްސަލަ ތަކުގައި ދެބައިމީހުންޖެހި، ޒުވާބުކޮށް ހަދާ، ބައިބައިވެ ދިޔުމަކީ ވަރަށްވެސް ހިތާމަ ހުރި ކަމެކެވެ.\nއިމާމު މީހާގެ ފަހަތުގައި ދިހަ ރަކްޢަތް ކުރުމަށްފަހުގައި، ބާކީބައިނުކޮށް، ވިތްރި އަށް އިންތިޡާރު ކުރާ ބަޔެއްގެ ވާހަކަ ފަޟިލަތުއްޝައިޚް މުހައްމަދު ޞާލިޙުލް ޢުޘައިމީން-ރަޙިމަހުﷲ- އަށް ދެންނެވުމުން ވިދާޅުވިއެވެ.\nޢިލްމުވެރިންގެ މެދުގައި އިޚްތިލާފު އެފެދިފައިވާ މައްސަލައެއްގައި މީސްތަކުންގެ ހިތްތައް ބައިބައިވެ، ވަކިވެގެންދާފަދަ ގޮތަކށް މީސްތަކުންގެ މެދުގައި ޚިޔާލުތަފާތުވުން އުފެދޭކަމީ މިފަދަ ހުޅުވާލެވިފައިވާ މުޖްތަމަޢެއްގައި އުޅޭ އިރުގައި ހިތާމަ ކުރަން ޖެހޭ ކަމެކެވެ. ޞަޙާބީންގެ ޒަމާނުގައި ވެސް އެބޭކަލުން އެކި މައްސަލަތަކުގައި ޚިޔާލުތަފާތުވެ ވަޑައިގަތެވެ. އެހެންކަމުން އިޚްތިލާފީ މައްސަލަތައް އޭރުވެސް ހުއްޓެވެ. ނަމަވެސް އެބޭކަލުން އޭގެ ސަބަބުންނޭ ކިޔާފައި ވަކިވަކިވެ، ބައިބައިވެ ވަޑައެއް ނުގަންނަވައެވެ. އަދި ކިއެއްތަ، އެބޭކަލުންގެ ހިތްތައްވަނީ އެކުވެފައެވެ. އަޅުގަޑުމެން ގެ ޢަދާވާތްތެރިން އަޅުގަޑުމެންނާއި މެދުގައި ނުބައި ނަޡަރަކުން ބަލަމުން ދާކަން ދެނެހުރެ، އެއްބަނޑުއެއްބަފާ، އެއްބައެއް ވަންތަ ކަމުގައި، ދެމިތިބެ، ޢަދާވާތްތެރިންނާއި މެދު ފަރުވާތެރިވެ ތިބުމަކީ އަޅުގަޑުމެންގެ މައްޗަށް އޮތް ވާޖިބު ކަމެކެވެ. (އައްޝަރްޙުލް މުމްތިޢު 4/225).\nމިމައްސަލާގައި މީސްތަކުން ވަނީ ދެބަޔަކަށް ބެހިފައެވެ. އަދި ކޮންމެ ބަޔަކުވެސް އެބަޔަކު ގަބޫލު ކުރާ ގޮތް ހިފެހެއްޓުމުގައި ހައްދުފަހަނަ އަޅައި ގޮސްފައިވާކަން ފާހަގަކޮށްލެވެއެވެ.\nފުރަތަމަ ބަޔަކީ: އެގާރަ ރަކްޢަތަށްވުރެ ގިނައިން ކުރާމީހުންނަކީ ބިދްޢަވެރިން ކަމުގައި ބަލައި، އެބައިމީހުން ގޯސް ކުރާ މީހުންނެވެ.\nދެވަނަ ބަޔަކީ: އެގާރަ ރަކްޢަތް ކުރާ މީހުންނަކީ އުއްމަތު ގެ އިޖްމާޢާއި ޚީލާފުވެފައިވާ ބައެއް ކަމުގައި ބުނެ އެބައިމީހުން ގެ މައްޗަށް އިންކާރު ކުރާ މީހުންނެވެ. އެހެންކަމުން ޝައިޚް ޢުޘައިމީނު- ރަޙިމަހުﷲ- ވިދާޅުވެފައިވެއެވެ.\n"އެހެންކަމުން ބުނަމެވެ. އެއްވެސް އަތަކަށް ބުރަވެ، ހައްދުފަހަނަ އަޅައިދިޔުމެއް ނެތެވެ. ބައެއް މީހުން ސުންނަތުގައި ހިފުމުގެ ގޮތުން ޢަދަދުގައި ހިފައެވެ. އެގޮތުން، ސުންނަތުގައި ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ކުރެއްވި ޢަދަދުކަމަށް ޘާބިތުވާން އޮތްވަރަށްވުރެ އިތުރަށް ކުރުން ހުއްދަ ނުވާނެކަމަށް ބުނެއުޅެއެވެ. އަދި އެގާރަ ރަކްޢަތަށްވުރެ އިތުރަށް ކުރާ މީހުންނަށް އެކަން އިންކާރުކޮށް، އެފަދަ މީހުންނަކީ ސުންނަތާ ޚިލާފަށްކަންތައް ކުރުމުގެ ސަބަބުން މާތް ﷲ އަށް އުރެދި، ފަވެރިވެފައިވާ ބައެއް ކަމުގައި ބުނެއުޅެއެވެ.\nޝައްކެއްނެތް ގޮތުގައި މިފަދައިން ބުނުމަކީ ބޮޑު ގޯހެކެވެ. އެގާރަ ރަކްޢަތަށްވުރެ ގިނައިން ކުރާ މީހުންނަކީ އުރެދުން ތެރިން ކަމުގައިވާނީ ކޮންގޮތަކުންތޯއެވެ؟ ރޭގަޑުގެ ނަމާދާއި ބެހޭ ގޮތުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- އާއި ސުވާލު ވެވުމުން ޙަދީޘް ކުރެއްވިއެވެ. (مثنى مثنى) "ދެރަކްޢަތުން ދެރަކްޢަތުންނެވެ". ވަކި ޢަދަދެއް ކަނޑައަޅުއްވާފައެއް ނުވެއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ކުރެން ރޭގަޑުގެ ނަމާދުގެ ރަކްޢަތްތަކުގެ ޢަދަދާ ބޭހޭ ގޮތުން ސުވާލު ކުރެއްވި ޞަޙާބީ އަށް އެކަން އެނގިވަޑައިގެންފައިނުވާ ކަން އެނގެއެވެ. ސަބަބަކީ ރޭގަޑުގެ ނަމާދު ކުރާގޮތް ނޭގޭ މީހަކަށް ޢަދަދުވެސް ނޭގުން މާއައުލާކަން ބޮޑުވުމެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ގެ ގަނޑުވަރުގެ ތެރޭގައި ކަންތައް ހިނގާގޮތް އެބޭކަލަކަށް އެނގިވަޑައިގަންނަވާކަށް، އެއީ ރަސޫލުﷲ-ޞައްލަﷲ ޢަލައިހި ވަސައްލަމަ- ގެ ޚިދުމަތުގައި އުޅުއްވާ ބޭކަލެއް ނޫނެވެ. ވަކި ޢަދަދެއް ކަނޑަ އެޅުއްވުމެއް ނެތި ކީރިތި- ރަސޫލާ –ޞައްލަﷲ ޢަލައިހި ވަސައްލަމަ- ރޭގަނޑުގެ ނަމާދު ކުރާނެގޮތް ބަޔާންކޮށްދެއްވުމުން ދޭހަވަނީ، މިކަމަކީ މިއީ ތަނަވަސްވެގެންވާ ކަމެއް ކަމެވެ. ސަތޭކަ ރަކްޢަތްކޮށްފައި ވިތްރި ކުރަން ބޭނުންވެއްޖެ ނަމަވެސް ކުރަންވީ އެވެ. އެމީހެއްގެ ކުޅަދާނަކަން ހުރި މިންވަރެކެވެ.\nރޭގަޑުގެ ނަމާދުގައި އެގާރަ ރަކްޢަތަށްވުރެ އިތުރު ނުކުރާން ވިދާޅުވާ ޢިލްމުވެރިންގެ ގާތުގައިވެސް، "ތިޔަބައިމީހުން ތިމަންކަލޭގެފާނު ނަމާދު ކުރައްވާތީ ދެކިލެއްވި ގޮތަށް ކުރާށޭ" އޮތް ޙަދީޘް ފުޅުގެ މުރާދު ޢާއްމެއް ނުކުރެއެވެ. އެހެންކަމުން، ވިތްރީގައި ބައެއްފަހަރު ފަސްރަކްޢަތް، އަނެއްބައިފަހަރު ހަތް ރަކްޢަތް، އަނެއް ބައިފަހަރު ނުވަ ރަކްޢަތް ކުރާކަށް އެބޭކަލުން ވިދާޅެއް ނުވެއެވެ. އެހެނީ، "ތިޔަބައިމީހުން ތިމަންކަލޭގެފާނު ނަމާދު ކުރައްވާތީ ދެކިލެއްވި ގޮތަށް ކުރާށޭ" އޮތް ޙަދީޘް ފުޅުގެ މުރާދު ޢާއްމު ކޮށް ނަގާނަމަ، ވިތްރީގައި ބައެއް ފަހަރު ފަސްރަކްޢަތް، އަނެއްބައިފަހަރު ހަތް ރަކްޢަތް، އަދި އަނެއްބައިފަހަރު ނުވަރަކްޢަތް ކުރުމަށް ވިދާޅުވީހެވެ. އެހެންކަމުން، "ތިޔަބައިމީހުން ތިމަންކަލޭގެފާނު ނަމާދު ކުރައްވާތީ ދެކިލެއްވި ގޮތަށް ކުރާށޭ" އޮތް ޙަދީޘް ފުޅުގެ މުރާދަކީ ތިމަންކަލޭގެފާނު ކުރެއްވި ގޮތަށް ކުރާށޭ އެވެ. ޢަދަދު ގައި ހިފާށެކޭ ނޫނެވެ. ނަމަވެސް، ވަކި ޢަދަދެއް ކަނޑައަޅުއްވާ ނައްޞު ކުރައްވާފައިވާނަމަ، އެގޮތުގައި ހިފުމެވެ. އެޔާ ޚިލާފަށް، ރޭގަޑުގެ ނަމާދުގައި ވަކީ ޢަދަދެއް ކަނޑައަޅުއްވާފައި ނެތުމުން ދޭހަވަނީ އެކަމަކީ މަގުތަނަވަސްވެގެންވާ ކަމެއް ކަމެވެ. ކުޅަދާނަކަން ހުރިނަމަ ކިތަންމެ ގިނައިންވެސް ކުރަންވީއެވެ. އެކަމުގައި ޝަރްޢީ ގޮތުން އެއްވެސް ހުރަހެއް، އަދި މަނައެއްވެސް ނެތެވެ. ވީމާ، މިފަދަ ތަނަވަސްވެގެންވާ މައްސަލަތަކުގައި ހަރުކަށިވެ، އެގާރަ ރަކްޢަތަށްވުރެ އިތުރަށް ކުރާ އިމާމުންގެ ފަހަތުގައި ނަމާދުނުކޮށް ޖަމާޢަތް ދޫކޮށްލާފައި މިސްކިތުންނިކުމެ ހެދުމުން އިމާމު މީހާއާއި އެކުގައި އޭނާ ނިމެންދެން ޖަމާޢަތުގައި ބައިވެރިވި މީހުންނަށް ލިބޭ މަތިވެރި ދަރަޖައިން އެމީހަކު މަޙްރޫމްވީއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ. (من قام مع الإمام حتى ينصرف كُتب له قيام ليلة) "އިމާމު މީހާ ނިމެންދެން އޭނާ އާއި އެކުގައި ބައިވެރިވެއްޖެ މީހަކަށް މުޅިރޭ އަޅުކަން ކުރުމުގެ ޘަވާބު ދެއްވާނެއެވެ". ބައެއް ބޭފުޅުން ދިހަ ރަކްޢަތްކޮށް ނިމިގެން، ޞަފުތަކުގައި ތިބިގޮތަށް އިށީދެ ތިބޭތަންވެސް ފެނެއެވެ. މީގެ ސަބަބުން ޞަފުތައް ކެނޑިގެންދެއެވެ. އަދި މިބައިމީހުން ވާހަކަ ދައްކާ ހެދުމުގެ ސަބަބުން ނަމާދު ކުރަން ތިބޭމީހުންނަށް އުނދަގޫތަކާ ކުރިމަތިލާން ޖެހޭ ފަހަރުވެސް އާދެއެވެ. ވީމާ، މިހެދެނީ ވަރަށް ބޮޑު ގޯހެއް ކަން ދަންނަންވާނެއެވެ.\nއެބޭފުޅުން އެގޮތަށް އެހައްދަވަނީ ރަގަޅު ގޮތް ބޭނުންވެގެން ކަމާއި، އަދި އެމައްސަލާގައި އެބޭކަލުންގެ އިޖްތިހާދަށް ކަމާއި މެދު އަޅުގަޑު ޝައްކެއް ނުކުރަމެވެ. އެހެންނަމަވެސް ކޮންމެ މުޖްތަހިދަކީ ރަގަޅުގޮތް ދިމާވާ މީހާ ކަމުގައި ނުވެވެސް ހިނގައިދާނެކަން ދަންނަންވާނެއެވެ.\nދެވަނަ ބަޔަކީ: އެގާރަ ރަކްޢަތް ކުރާ މީހުންނާއި މެދު ވަރުގަދަ އަށް އިންކާރު ކުރާ މީހުންނެވެ. މިބައިމީހުން ބުނާ ގޮތުގައި އެގާރަ ރަކްޢަތް ކުރާ މީހުންނަކީ އުއްމަތު ގެ އިޖްމާޢު އާއި ޚިލާފުވެފައިވާ މީހުންނެވެ. މިފަދަ މީހުންނާއި މެދު ކީރިތި ގުރްއާނުގެ ސޫރަތުއް ނިސާގެ 115 ވަނަ އާޔަތުގައި ވަނީ މިފަދައިންނެވެ. (وَمَن يُشاقِقِ الرَّسولَ مِن بَعدِ ما تَبَيَّنَ لَهُ الهُدىٰ وَيَتَّبِع غَيرَ سَبيلِ المُؤمِنينَ نُوَلِّهِ ما تَوَلّىٰ وَنُصلِهِ جَهَنَّمَ ۖ وَساءَت مَصيرًا) މާނައަކީ: "އަދި، އެމީހަކަށް ތެދުމަގު بيان ވުމަށްފަހު، رسول އާއާ ދެކޮޅުވެރިވެ، مؤمن ންގެ މަގު ނޫން މަގަކަށް تبعވާމީހާ (ދަންނާށެވެ!) އެމީހާ اختيار ކުރި މަގަކަށް ތިމަންރަސްކަލާނގެ އެމީހާ ދޫކޮށްލައްވާ ހުށީމެވެ. އަދި، ތިމަންރަސްކަލާނގެ އެމީހާ ނަރަކަޔަށް ވައްދަވާ ހުށީމެވެ. އެއީ، ނުބައިވެގެންވާ ނިމިދިޔުމެކެވެ". އެހެންކަމުން، އެގާރަ ރަކްޢަތް ކުރުމަށް ބުނާ މީހުންނަކީ އުއްމަތުގެ އިޖްމާޢާއި ޚިލާފުވެފައިވާ ބައެއް ކަމުގައި ބުނެއުޅެއެވެ. މިވެސް ގޯހެކެވެ. (އައްޝަރްޙުލް މުމްތިޢު 4/73-75).\nރޭގަޑުގެ ނަމާދުގައި އެގާރަ ރަކްޢަތަށްވުރެ އިތުރު ނުކުރެވޭނެ ކަމަށް ވިދާޅުވާ ޢިލްމުވެރިންގެ ދަލީލަކީ حديث أبي سلمة بن عبد الرحمن أنه سأل عائشة رضي الله عنها : " كيف كانت صلاة رسول الله صلى الله عليه وسلم في رمضان ؟ فقالت : ما كان يزيد في رمضان ولا في غيره على إحدى عشرة ركعة يصلي أربعا فلا تسل عن حسنهن وطولهن ثم يصلي أربعا فلا تسل عن حسنهن وطولهن ثم يصلي ثلاثا فقلت يا رسول الله أتنام قبل أن توتر قال يا عائشة إن عينيَّ تنامان ولا ينام قلبي " . އަބޫސަލަމާ ބިން ޢަބްދިއްރަޙްމާން-ރަޟިޔަﷲ ޢަންހު- ގެ ކިބައިން ރިވާވެގެންވާ ރިވާޔަތެވެ އެކަލޭގެފާނު ވިދާޅުވިއެވެ. ރަމަޟާން މަހުގައި ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ރޭ އަޅުކަން ކުރެއްވި ގޮތަކީ ކޮބައިތޯ ތިމަންނާ ޢާއިޝާ-ރަޟިޔަﷲ ޢަންހާ- ގެ ކިބައިން ސުވާލު ކުރުމުން ވިދާޅުވިއެވެ. "ރަމަޟާން މަހުގައިވެސް އަދި އެނޫން މައްސަރު ތަކުގައިވެސް އެގާރަ ރަކްޢަތަށްވުރެ އިތުރެއް ނުކުރައްވައެވެ. ހަތަރު ރަކްޢަތް ކުރައްވައެވެ. އެރަކްޢަތްތަކުގެ ދިގުކަމާއި ރިވެތި ކަމާއި މެދު ސުވާލު ނުކުރައްވާށެވެ. އެޔަށްފަހުގައިވެސް ހަތަރު ރަކްޢަތް ކުރައްވައެވެ. އެރަކްޢަތްތަކުގެ ދިގުކަމާއި ރިވެތި ކަމާއި މެދު ސުވާލު ނުކުރައްވާށެވެ. އެޔަށްފަހުގައި ތިން ރަކްޢަތް ކުރައްވައެވެ". ޢާއިޝާ-ރަޟިޔަﷲ ޢަންހާ ވިދާޅުވިއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- އަށް ތިމަންކަމަނާ ދެންނެވީމެވެ. ވިތްރި ނުކުރައްވާ އަވަހާރަފުޅު ލައްޕަވަނީތޯއެވެ؟ ޙަދީޘް ކުރެއްވިއެވެ. ތިމަންކަލޭގެފާނުގެ ދެލޯފުޅު އަވަހާރަފުޅު ލެއްޕެވި ކަމުގައިވީނަމަވެސް ހިތްޕުޅެއް އަވަހާރަފުޅެއް ނުލައްޕަވައެވެ". މިއީ ބުޚާރީ އާއި މުސްލިމް ގެ ރިވާޔަތެކެވެ.\nއެގާރަ ރަކްޢަތަށްވުރެ އިތުރު ނުކުރުމަށް ވިދާޅުވާ ޢިލްމުވެރިން ވިދާޅުވަނީ، މި ޙަދީޘުން ދޭހަކޮށްދެނީ ރަމަޟާން މަހުގައިވެސް، އަދި އެނޫން ދުވަސްތަކުގައިވެސް، ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ރޭގަޑުގެ ނަމާދުގައި ކުރައްވާފައިވަނީ އެގާރަ ރަކްޢަތް ކަމަށެވެ.\nނަމަވެސް، ޢިލްމުވެރިން މި އިސްތިދްލާލަށް ރައްދު ދެއްވައި ވިދާޅުވިއެވެ. މިއީ ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ގެ ޢަމަލުފުޅެކެވެ. އެކަލޭގެފާނުގެ ޢަމަލުފުޅަކުން ވާޖިބު ކަމަކަށް ދަލީލެއް ނުކުރެއެވެ.\nރޭގަޑުގެ ނަމާދުގައި ވަކި ޢަދަދެއް ކަނޑައެޅިފައިނުވާ ކަމުގެ ދަލީލުތަކުގެ ތެރޭގައި އިބްނު ޢުމަރު-ރަޟިޔަﷲ ޢަންހުމާ- ގެ އަންނިވި ޙަދީޘް ހިމެނެއެވެ. (أن رجلا سأل رسول الله صلى الله عليه وسلم عن صلاة الليل فقال رسول الله عليه الصلاة والسلام : " صلاة الليل مثنى مثنى فإذا خشي أحدكم الصبح صلى ركعة واحدة توتر له ما قد صلَّى). މާނައަކީ: "ރޭގަޑުގެ ނަމާދާއި ބެހޭ ގޮތުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ގެ ކިބައިން މީހަކު ސުވާލު ދެންނެވުމުން ޙަދީޘް ކުރެއްވިއެވެ. "ރޭގަޑުގެ ނަމާދު ދެރަކްޢަތުން ދެރަކްޢަތުން ކުރާށެވެ. އަދި ފަތިސްވެދާނެ ކަމަށް ބިރު ހީވެއްޖެނަމަ، ވިތްރި ކުރާށެވެ". މިއީ ބުޚާރީ އާއި މުސްލިމް ގެ ރިވާޔަތެކެވެ.\nފިގްހީ މަޛްހަބް ތަކުގެ ޢިލްމުވެރިން މިމައްސަލާގައި ދައްކަވާފައި ހުރި ވާހަކަތަކަށް ނަޡަރު ހިންގާލިނަމަވެސް، މިކަމަކީ ތަނަވަސްވެގެންވާ ކަމެއްކަމާއި، އެގާރަ ރަކްޢަތަށްވުރެ އިތުރު ކުރުމަކީ މައްސަލައެއް ނޫންކަން ދޭހަވެގެންދާނެއެވެ.\nޙަނަފީ މަޛްހަބްގެ ޢިލްމުވެރިޔެއް ކަމުގައިވާ އައްސަރަޚްސީ-ރަޙިމަހުﷲ- ވިދާޅުވިއެވެ.\n"އަހަރުމެންގެ ގާތުގައި ރޭގަޑުގެ ނަމާދުގެ ޢަދަދަކީ ވިތްރިޔާއި ނުލައި ވިހިރަކްޢަތެވެ". (އަލްމަބްސޫޠު 2/145).\nއިބްނު ގުދާމާ-ރަޙިމަހު ﷲ- ވިދާޅުވިއެވެ.\n"އަބޫ ޢަބްދިﷲ (އިމާމު އަޙްމަދު-ރަޙިމަހުﷲ) އިޚްތިޔާރު ކުރައްވާފައިވާ ގޮތަކީ ވިހި ރަކްއަތެވެ. އިމާމް ޘައުރީ، އަބޫޙަނީފާ އަދި ޝާފިޢީ-ރަޙިމަހުމުﷲ- މިފަދައިން ވިދާޅުވެއެވެ. އިމާމު މާލިކް-ރަޙިމަހުﷲ- ގެ އަރިހުގައި ރޭގަޑުގެ ނަމާދުގެ ޢަދަދަކީ ތިރީސްހަޔެކެވެ". (އަލްމުޣްނީ 1/457).\nއިމާމް ނަވަވީ-ރަޙިމަހުﷲ- ވިދާޅުވިއެވެ. "ތަރާވީޙް ނަމާދަކީ ސުންނަތެއް ކަމާއި މެދުގައި ހުރިހާ ޢިލްމުވެރިން އިޖްމާޢުވެ ވަޑައިގަންނަވައެވެ. އަހަރުމެންގެ މަޛްހަބުގައި (ޝާފިޢީ މަޛްހަބުގައި) ތަރާވީޙް ނަމާދުގައި ވަނީ ވިހި ރަކްޢަތެވެ. ދިހަ ފަހަރު ސަލާމް ދިނުމެވެ. އެކަނިހުރެވެސް، އަދި ޖަމާޢަތުގައި ވެސް މިނަމާދު ކުރެވިދާނެއެވެ". (އަލްމަޖްމޫޢު 4/31).\nއިސްވެ ބަޔާން ކުރެވުނީ ހަތަރު މަޛްހަބް ގައި ތަރާވީޙް ނަމާދުގެ ޢަދަދު އޮތް ގޮތެވެ. ހުރިހާ އިމާމުންވެސް ވިދާޅުވަނީ އެގާރަ ރަކްޢަތަށްވުރެ އިތުރަށެވެ. އެބޭކަލުން އެގާރަ ރަކްޢަތަށްވުރެ އިތުރަށް ވިދާޅުވުމުގެ ސަބަބެއް ކަމުގައި ވެދާނެ ކަންތަކުގެ ތެރޭގައި:\nޢާއިޝާ-ރަޟިޔަﷲ ޢަންހާ- ގެ ޙަދީޘުން ރޭގަޑުގެ ނަމާދު ގެ ޢަދަދު ކަނޑަ ނޭޅޭނެކަމަށް ދެކިލެއްވުން.\nސަލަފުގެ އެތައް ޢިލްމުވެރިއެއްގެ ފަރާތްޕުޅުން އެގާރަ ރަކްޢަތަށްވުރެ އިތުރަށް ކުރައްވާ ކަމަށް ޞައްޙަ މަގުން އައިސްފައިވުން. (އަލްމުޣްނީ 2/604)، އަދި އަލްމަޖްމޫޢު 4/32).\nކީރިތި ރަސޫލާ-ޞައްލަﷲ ޢަލައިހި ވަސައްލަމަ- އެގާރަ ރަކްޢަތް ކުރެއްވުމުގައި ވަރަށް ދުގުކޮށް ކިޔަވައި ވިދާޅުވެއެވެ. އަދި މުޅި ރޭ އެއްކޮށް އަޅުކަމުގައި ހޭދަ ކުރައްވައެވެ. ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޖަމާޢަތުގައި ތަރާވީޙް ނަމާދު ކުރެއްވި އެއް ރެއެއްގައި ފަޖްރު ލުމާއި ވަރަތް ގާތްވުމާއި ހަމައަށް އަޅުކަމުގައި ދެމިހުންނެވިއެވެ. ހާރުކާގަޑި ގެއްލިގެން ހިނގައިދާނެ ކަމުގެ ބިރުވެސް ބައެއް ޞަޙާބީންގެ ހިތްޕުޅުގައި އުފެދޭވަރުވިއެވެ. މިހާ ބޮޑަށް ދިގުކޮށް ނަމާދު ކުރައްވާ އިރުގައިވެސް ޞަޙާބީން ކުޑަކޮށްވެސް ފޫހިވެ ވަޑައެއް ނުގަންނަވައެވެ. އަދި ދިގުވެގެން އެކަމާ ޝަކްވާ އެއްވެސް ނުކުރައްވައެވެ. އަދިކިއެއްތަ، އެބޭކަލުން ޝައުގުވެރިކަމާއި އެކު ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ގެ ފަހަތްޕުޅުގައި އަޅުކަމުގައި ދެމިތިއްބަވައެވެ. ނަމަވެސް ފަހުން އައި ދުވަސްތަކުގައި މީސްތަކުންގެ އީމާންކަން ކުޑަވުމާއި އެކު، މިފަދައިން ނަމާދު ދިގުކޮށްފިނަމަ، މީސްތަކުންނަށް އޭގެ ސަބަބުން ދަތި ތަކާއިދިމާވެ، ފޫހިވެ، ކަންތައް ވެދާނެ ކަމަށް ބިރަށް، ކިޔެވުން ކުރު ކުރުމަށްފަހުގައި ޢަދަދު އިތުރު ކުރުމަށް އެބޭކަލުން ދެކިލެއްވީއެވެ.\nޚުލާޞާ އަކީ: ރަސޫލުﷲ-ޞައްލަﷲ ޢަލައިހި ވަސައްލަމަ- ގެ ސުންނަތުން ވާރިދުވެފައިވާ ގޮތަށް، އެހާމެ ދިގުކޮށް އެގާރަ ރަކްޢަތްކޮށްފި މީހަކު ސުންނަތާއި އެންމެ ގާތްކަން ބޮޑު ގޮތަށް ނަމާދުކޮށްފިއެވެ. ކިޔެވުން ކުރުކޮށް، ޢަދަދު އިތުރު ކުރުމަކުންވެސް ގޯހެއް ނެތެވެ. ދެގޮތުންކުރެ ކޮންމެ ގޮތަކަށް ޢަމަލުކުރި ބަޔަކާއި މެދުގައިވެސް އިންކާރު ކުރުމެއް ނެތެވެ.\nޝައިޚުލް އިސްލާމް- އިބްނު ތައިމިއްޔާ- ރަޙިމަހުﷲ- ވިދާޅުވިއެވެ.\n"އިމާމް އަޙްމަދު، ޝާފިޢީ، އަބޫޙަނީފާ-ރަޙިމަހުމުﷲ- ގެ މަޛްހަބުގައިވާ ގޮތަށް ވިހި ރަކްޢަތްކޮށްފިމީހާ، ނުވަތަ އިމާމް މާލިކް- ރަޙިމަހުﷲ- ގެ މަޛްހަބުގައިވާ ގޮތަށް ތިރީސްހަ ރަކްޢަތްކޮށްފިމީހާ، ނުވަތަ ތޭރަ ރަކްޢަތްކޮށްފިމީހާ، ނުވަތަ އެގާރަ ރަކްޢަތްކޮށްފިމީހާ، މިއިން ކޮންމެ މީހަކުވެސް ރަގަޅުކަމުގައި އިމާމް އަޙްމަދު-ރަޙިމަހުﷲ- ވިދާޅުވެފައިވެއެވެ. ސަބަބަކީ މިއިން އެއްވެސް ގޮތަކީ ކަނޑައެޅިގެން މިވެނިހެން ހެދުމަށް ސުންނަތުގައި އައިސްފައިވާ ކަންތަކަށް ނުވާތީވެއެވެ. އެހެންކަމުން ރަކްޢްތްތައް ގިނަ ކުރުމާއި މަދުކުރުން ބިނާވެގެންވަނީ ކިޔެވުން ދިގުކުރުމާއި ކުރު ކުރުމުގެ މައްޗަށެވެ". (އަލްއިޚްތިޔާރާތް، ޞަފްޙާ 64).\n"ޞައްޙަ ދަރަޖައިގެ، އަދި ޙަސަން ދަރަޖައިގެ ޙަދީޘް ތަކުގައި ބާރުއަޅުއްވާފައިވަނީ ވަކި ޢަދަދެއް ކަނޑައެޅުމެއްނެތި، ރަމަޟާންމަހުގައި ރޭއަޅުކަން ކުރުމަށެވެ. ތަރާވީޙް ނަމާދުގައި ކީރިތި ރަސޫލުﷲ-ޞައްލަﷲ ޢަލައިހި ވަސައްލަމަ- ވިހި ރަކްޢަތް ކުރެއްވި ކަމަށް ޘާބިތުވާކަށް ނެތެވެ. އެކަލޭގެފާނު ތިންރޭވަންދެން ޖަމާޢަތް ހައްދަވައިގެން ތަރާވީޙް ނަމާދު ކުރެއްވި ކަމަށް ޘާބިތުވެއެވެ. ނަމަވެސް އެއީ ކިތައް ރަކްޢަތް ކަމެއް އެނގޭކަށް ނެތެވެ. މީސްތަކުންގެ މައްޗަށް ތަރާވީޙް ނަމާދު ފަރްޟުވެ، އެކަމަށް މީސްތަކުން ނުކުޅެދުންތެރިވެދާނެތީވެ ބިރަށް، ހަތަރުވަނަ ރޭ އެކަލޭގެފާނު ނަމާދަށް ނިކުމެ ވަޑައިގެންފައެއް ނުވެއެވެ".\nއިބްނު ޙަޖަރުލް ހައިޘަމީ-ރަޙިމަހުﷲ- ވިދާޅުވިއެވެ. "ރަސޫލުﷲ-ޞައްލަﷲ ޢަލައިހި ވަސައްލަމަ- ވިހި ރަކްޢަތް ކުރެއްވި ކަން ޞައްޙަ މަގުން ޘާބިތުވާކަށް ނެތެވެ. އެކަލޭގެފާނު ވިހި ރަކްޢަތް ކުރައްވާ ކަމަށް އައިސްފައިވާ ރިވާޔަތަކީ ވަރަށް ބޮޑަށް ބަލިކަށި ރިވާޔަތެކެވެ. (އަލްމައުސޫޢަތުލް ފިގްހިއްޔާ 27/142-145).\nތަރާވީޙް ނަމާދުގައި ވިހި ރަކްޢްތް ކުރެއްވުމަށް އަމުރު ކުރައްވާފައިވަނީ ޢުމަރު ބިން އަލްޚައްޠާބް- ރަޟިޔަﷲ ޢަންހު- ކަން ޞައްޙަ މަގުން ޘާބިތުވާން އެބަ އޮތެވެ. ކޮންމެ އަކަސް މީސްތަކުން އޭރުއްސުރެ ތަރާވީޙް ނަމާދުގައި ވިހި ރަކްޢަތް ކުރަމުން ގެންދިޔަ އެވެ.\nއިމާމް ތިރްމިޛީ-ރަޙިމަހުﷲ- އެކަލޭގެފާނުގެ އައްސުނަނުގެ 2/69 ގައި ވިދާޅުވެފައިވެއެވެ.\n"ޢުމަރު، ޢަލީ އަދި އެނޫންވެސް އެތައް ޞަޙާބީ އެއްގެ ފަރާތްޕުޅުން ވާރިދުވެފައިވާ ވަނީ ތަރާވީޙް ނަމާދުގައި ވިހި ރަކްޢަތް ކުރުމަށެވެ. އައްޘައުރީ، އިބްނުލް މުބާރަކް އަދި ޝާފިޢީ-ރަޙިމަހުމުﷲ- ވިދާޅުވަނީ މިފަދައިންނެވެ.\nއިމާމް ޝާފިޢީ- ރަޙިމަހުމުﷲ- ވިދާޅުވެފައިވެއެވެ.\n"މައްކާގައި މީސްތަކުން ކުރާ ތަން ތިމަންކަލޭގެފާނު ދެކިވަޑައިގަތީ ވިހި ރަކްޢަތެވެ".\nއިބްނު ޢަބްދިލް ބައްރި- ރަޙިމަހުﷲ- އެކަލޭގެފާނުގެ "އަލްއިސްތިޛްކާރް" އޭ ކިޔުނު ފޮތުގެ 2/69 ގައި ވިދާޅުވެފައިވެއެވެ. "ޢަލީ-ރަޟިޔަﷲ ޢަންހު- ގެ ކިބައިން ވިހި ރަކްޢަތް ރިވާވެގެންވެއެވެ. އަދި ޝަތީރު ބިން ޝަކްލު، އިބްނު އަބީ މުލައިކާ، އަލްޙާރިޘުލް ހަމަދާނީ، އަބިލް ބުޚްތުރީ- ރަޙިމަހުމުﷲ- ގެ ކިބައިންވެސް މިފަދައިން ރިވާވެގެންވެއެވެ. އެއީ ޖުމްހޫރު ޢިލްމުވެރިންގެ ރައުޔެވެ. ކޫފީންނާއި ޝާފިޢީ އަދި ގިނަ ފިގްހުވެރިން ދެކިލައްވާ ގޮތަކީވެސް އެއީ އެވެ. އުބައްޔު ބިން ކަޢްބު ގެ ކިބައިން ވެސް އެކަން ޞައްޙަ މަގުން އައިސްފައިވެއެވެ. މިކަމާ މެދު ގައި ޞަޙާބިންގެ މެދުގައި ޚިލާފެއް ނެތެވެ. ޢަޠާ-ރަޙިމަހުﷲ- ވިދާޅުވިއެވެ. މީސްތަކުން ވިތްރި އާއި އެކު ތޭވީސް ރަކްޢަތް ކުރައްވާތީ ތިމަން ކަލޭގެފާނު ދެކިވަޑައިގަތީމެވެ".\nއިބްނު ތައިމިއްޔަ-ރަޙިމަހުﷲ- އެކަލޭގެފާނުގެ މަޖްމޫޢު ފަތާވާގެ 23/112 ގައި ވިދާޅުވެފައިވެއެވެ.\n"ރަމަޟާން މަހުގެ ގިޔާމުގައި މީސްތަކުންނައިގެން ވިހި ރަކްޢަތް ކުރައްވާ، ވިތްރީގެ ތިން ރަކްޢަތް ކުރައްވާ ކަމަށް އުބައްޔު ބިން ކަޢްބު- ރަޟިޔަﷲ ޢަންހު- ގެ ކިބައިން ޘާބިތުވެއެވެ. އެއީ ސުންނަތް ގޮތް ކަމަށް ވަރަށް ގިނަ ޢިލްމުވެރިން ދެކިވަޑައިގަންނަވައެވެ. ސަބަބަކީ އުބައްޔު ބިން ކަޢުބު އެގޮތަށް ކަންތައް ކުރެއްވީ މުހާޖިރުންނާއި އަންޞާރުންގެ ޙާޟިރުގައި ކަމުގައިވެފައި، އެއިން އެއްވެސް ބޭކަލަކު އެކަމުގައި އެކަލޭގެފާނުގެ މައްޗަށް އިންކާރު ކުރައްވާފައި ނުވާތީވެއެވެ. މަދީނާގެ އަހްލުވެރިންގެ ކުރީގެ މީހުން ކުރެއްވީ ތިރީސް ނުވަ ރަކްޢަތްކަމުގައި ވިދާޅުވެ ބައެއް ޢިލްމުވެރިން އެގޮތަށްވެސް ވިދާޅުވެއެވެ".\nއައްސާއިބު ބިން ޔަޒީދު ގެ ކިބައިން "އެގާރަ ރަކްޢަތް" ކަމުގައި އައިސްފައިވުމާއި ބެހޭ ގޮތުން ބުނަމެވެ. އެއީ އެންމެ ކުރީ ކޮޅުގައި އެގޮތަށް ކުރެއްވީ ކަމުގައިވެދާނެއެވެ. ފަހުން މީސްތަކުންނަށް ލުއިކޮށްދެއްވީއެވެ. ގިޔާމް ގައި ކިޔެވުން ކުރުކުރެއްވުމުގެ ގޮތުން ޢުމަރު- ރަޟިޔަﷲ ޢަންހު- ވިހި ރަކްޢަތަށް ބަދަލު ކުރެއްވީއެވެ.\nއިބްނު ޢަބްދިލް ބައްރި- ރަޙިމަހުﷲ- ވިދާޅުވިއެވެ.\nއައްސާއިބު ބިން ޔަޒީދު ގެ ރިވާޔަތުގައި "އެގާރަ ރަކްޢަތޭ" އޮތުމުން، ޢުމަރު- ރަޟިޔަﷲ ޢަންހު- އެންމެ ފުރަތަމަ އަމުރު ކުރެއްވީ އެގާރަ ރަކްޢަތް ކުރުމަށް ކަމަށްވެދާނެ ކަމުގެ އިޙިތިމާލު އެބައޮތެވެ. އެޔަށްފަހުގައި، ގިޔާމް ލުއިކުރައްވާ، ވިހި ރަކްޢަތަށް މީސްތަކުން ބަދަލުކުރެއްވިއެވެ. ރަކްޢަތް ތަކުގައި ކިޔެވުމާއި، ރުކޫޢު، ސުޖޫދު ލުއި ކުރެއްވިއެވެ. އެހެންނަމަވެސް ބޮޑަށް ލަފާ ކުރެވެނީ "އެގާރަ ރަކްޢަތޭ" އޮތް ރިވާޔަތަކީ އައްސާއިބު ބިން ޔަޒީދު އަށް އަރާފައިވާ އޮޅުމެއް ކަމަށެވެ. ﷲ މޮޅަށް ދެނެވޮޑިގެންވެއެވެ". (އަލްއިސްތިޛްކާރް 2/68).\n7 އޯގަސްޓް, 2012 | 6:19\nވަރަށް މުހިއްމު ބޭނުންތެރި އިލްމީ ލިޔުމެއް . މި ފަދަ އަގުހުރި ދަރުސްތައް ލިޔުއްވާ ބޭފުޅުންނަށް ވަރަށް ބޮޑަށް ޝުކުރުވެރިވަން


Suspend kohfaivaa flight thakah badhalu dhinumah Norwegian Air in Boeing ah angaifi – adduLIVE\nސަސްޕެންޑްކޮށްފައިވާ ބޯޓުތަކަށް ބަދަލުދިނުމަށް ނޯވީޖިއަން އެއާއިން ބޮއިން އަށް އަންގައިފި\n0 Mar 13, 2019, 20:34 ލިޔުނީ އައިޝަތު ފަތުހީ\nނޯވީޖިއަން އެއާގެ ބޮއިން 737 މެކްސް 8ގެ ފްލައިޓެއް - ފޮޓޯ: ގޫގުލް\nސަސްޕެންޑްކޮށްފައިވާ އެ ކުންފުނީގެ 737 މެކްސް 8 ފްލައިޓްތަކަށް ބޮއިން އިން ބަދަލުދިނުމަށް ޔޫރޮޕްގެ ބަޖެޓް އެއާލައިނެއް ކަމުގައިވާ ނޯވީޖިއަން އެއާ އިން އެދެފި އެވެ.\nނޯވީޖިއަން އެއާ އަކީ ގެއްލުނު ފްލައިޓް ވަގުތުތަކަށް ބަދަލުދިނުމަށް ބޮއިން އަށް އެންގި ފުރަތަމަ އެއާލައިން އެވެ. އިތުރު އެއާލައިންތައް ވެސް ބަދަލުދިނުމަށް ބޮއިންގައި އެދޭނެ ކަމަށް ލަފާކުރެވެއެވެ.\nޔޫރޮޕްގެ އެކި ހިސާބުތަކުގެ އޭވިއޭޝަން އޮތޯރިޓީތަކުން ވަނީ ބޮއިން މެކްސް 8 މަރުކާގެ ފްލައިޓްތައް ބޭނުންކުރުން ހުއްޓާލުމަށް އެއާލައިންތަކަށް އަންގާފައެވެ. މިގޮތަށް އަންގާފައި ވަނީ އެ މޮޑެލްގެ އިތިއޮޕިއަން އެއާލައިންސްގެ ފްލައިޓެއް އާދިއްތަ ދުވަހު ވެއްޓި، އޭގެއިން ދަތުރުކުރި ހުރިހާ އެންމެން މަރުވުމާއި ގުޅިގެންނެވެ.\nމިއީ ހަ މަސް ދުވަހުގެ ތެރޭގައި މި މޮޑެލްގެ ފްލައިޓެއް އެކްސިޑެންޓްވި ދެވަނަ ފަހަރެވެ. މިދިޔަ އޮކްޓޯބަރ މަހުގެ ތެރޭގައި ލަޔަން އެއާގެ ބޮއިން 737 މެކްސް 8ގެ ފްލައިޓެއް ވެސް ވަނީ އިންޑޮނީޝިއާ ކައިރިން ޖާވާ ކަނޑަށް ވެއްޓިފައެވެ. އެ ހާދިސާގައި 189 މީހުން ވަނީ މަރުވެފައެވެ.\n737 މެކްސް 8 މަރުކާގެ 18 ފްލައިޓެއް ނޯވީޖިއަން އެއާގެ ފްލީޓްގައި ވެއެވެ. އަދި އެ އެއާލައިން އިން ވަނީ އެ މޮޑެލްގެ 100 އަށްވުރެ ގިނަ ބޯޓަށް އޯޑަރު ދީފައެވެ.\nނޯވީޖިއަން އެއާގެ ސީއީއޯ ބިއޯން ޝޫސް ކަސްޓަމަރުންނަށް ފޮނުވި މެސެޖެއްގައި ވިދާޅުވެފައި ވަނީ ވަގުތީ ގޮތުން ޕާކްކުރަން ޖެހިފައިވާ އާ އެއާކްރާފްޓާއި ގުޅޭ އެއްވެސް ޚަރަދެއް އެ އެއާލައިނުން ނުނަގާނެ ކަމަށާއި، އެއާލައިން އުފެއްދި ފަރާތަށް އެ ބިލް ފޮނުވާނެ ކަމަެވެ.\nއަދި ފްލައިޓްތައް ސަސްޕެންޑްކުރުމާއި ގުޅިގެން އޭނާ ވަނީ ކަސްޓަމަރުންގެ ކިބައިން މަޢާފަށް އެދިވަަޑައިގެންފައެވެ. އަދި އެކަމުގެ ސަބަބުން ފަސިންޖަރުންނަށް ދިމާވި ދަތިތައް ހައްލުކުރުމަށް ފްލައިޓްތައް ކޮމްބައިންކޮށްގެން އަދި އެއާކްރާފްޓްތައް ބަދަލުކޮށްގެންނާއި، އެހެން އެއާލައިންތަކުން ޖާގަ ހޯދައިދެވޭނެ ކަމަށެވެ.\nޔޫރޮޕްގެ އިތރުން އޮސްޓްރޭލިއާ، އިންޑޮނީޝިއާ އަދި ޗައިނާގެ އިތުރުން މެލޭޝިއާ އާއި އޮމާންގެ އޭވިއޭޝަން އޮތޯރިޓީތަކުން ވެސް ވަނީ 737 މެކްސް 8ގެ ފްލައިޓްތައް ވަގުތީ ގޮތުން ސަސްޕެންޑްކޮށްފަ އެވެ. އަދި އާދިއްތަ ދުވަހުގެ ނުރައްކާތެރި ހާދިސާ ހިނގަން މެދުވެރިވި ސަބަބު ސާފުވަންދެން އެ މޮޑެލްގެ ފްލައިޓްތައް ބޭނުންނުކުރާނެ ކަމަށް ގިނަ އެއާލައިންތަކުން ވަނީ ބުނެފައެވެ.


Jamaa'athugai namaadhu kureveyne, miskithah dhiumugai rakkatheri kan iskurey: Sobe – adduLIVE\nޖަމާއަތުގައި ނަމާދު ކުރެވޭނެ، ރައްކާތެރިކަން އިސްކުރޭ: ސޯބެ\nMay 06, 2021, 22:37 އަހުމަދު ނަސޫހް\nއެތެންސްގައި ހުޅުވި މިސްކިތް\nއައްޑޫ ސިޓީގައި ކޮވިޑް-19 ފެތުރެމުންދާތީ ޚާއްސަ ފިޔަވަޅުތައް އެޅުމަށް އައްޑޫ އީއޯސީ އިން ނިންމާފައިވި ނަމަވެސް މިވަގުތު ޖަމާއަތުގައި ނަމާދުކުރުން ހުއްޓާލުމަށް ނިންމާފައިނުވާ ކަމަށް އީއޯސީ އިން ހާމަކޮށްފިައެވެ.\nމިރޭ އީއޯސީ އިން ބޭއްވި ޕްރެސް ކޮންފަރެންސުގައި އައްޑޫ މޭޔަރު އަބްދުﷲ ސޯދިގް ވިދާޅުވީ މިދިޔަ ރަމަޟާން މަހުގެ އެއްވެސް ނަމާދެއް ޖަމާއަތުގައި ނުކުރެވުމުން، މިއަހަރުގެ ރަމަޟާން މަހުގައި ޖަމާއަތުގައި ނަމާދުކުރުމުގެ ފުރުސަތުން މަހުރޫމް ކުރަން ބޭނުންނުވާ ކަމަށެވެ.\nނަމަވެސް ނަމާދަށް ދިއުމުގައި އަޅަން ޖެހޭ ރައްކާތެރިކަމުގެ ފިޔަވަޅުތަކުގެ ތެރޭގައި މާސްކު އެޅުމާއި އަމިއްލަ މުސައްލަ ހިފައިގެން ދިއުމާއި ގެއިން ވުޟޫ ކޮށްގެން ދިއުމަށް ސޯބެ ވަނީ އިލްތިމާސް ކޮށްފައެވެ.\nއަދި ހައި ރިސްކު ބޭފުޅުންނާއި އުމުރުން ދުވަސްވީ ބޭފުޅުން މިސްކިތުގެ ޖަމާއަތަށް ވަޑައިނުގަތުމަށް އީއޯސީ އިން ވަނީ އިލްތިމާސްކޮށްފައެވެ. ކޮވިޑު އަލާމަތެއް ހުރި ބޭފުޅުން ވެސް މިސްކިތަށް ވަޑައިނުގަތުމަށް އެފަރާތުން ވަނީ އިލްތިމާސް ކޮށްފައެވެ.\nމިވަގުތަށް ޖަމާއަތުގައި ނަމާދުކުރަމުން ދިޔަ ނަމަވެސް ހާލަތު ގޯސްވާ ނަމަ މިސްކިތުގެ ޖަމާއަތުގައި ނަމާދުކުރުން މެދުކަނޑާލަން މަޝްވަރާ ކުރެވިފައިވާ ކަމަށް ސޯބެ ވަނީ ވިދާޅުވެފައެވެ.\nކާފިއު ގަޑިއާއި ތަރާވީހު ނަމާދު ކައިރި ވާތީ ހިފުޒުކޮށް ތަރާވީސް ކުރާ މިސްކިތުގައި 8:50 ވުމުގެކުރިން ތަރާވީހު ނަމާދު ނިންމުމަށް ވަނީ ނިންމާފައެވެ. އަދި ދަމު ނަމާދު ގަޑިއަކީ ކާފިއު ގަޑިއަށް ވުމުން އެގަޑީގައި މިސްކިތަށް ދަމު ނަމާދަށް ދާ ފަރާތްތަކުން ހިނގާފައި ދިއުމަށް އީއޯސީން ވަނީ އިލްތިމާސްކޮށްފައެވެ. އެގަޑިއަކީ ދުއްވާ އެއްޗެހި ދުއްވުން މަނާ ގަޑިއެއްކަން އީއޯސީ އިން ވަނީ ފާހަގަކޮށްފައެވެ.


BREAKING | Covid-19: India In Iyye Bali Jehunu Meehunnaai Maruvi Meehun Ge Adhadhu Record Akah - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް އިއްޔެ އިންޑިއާއިން ފައްސިވި މީހުންނާއި، މި ބަލީގައި އެޤައުމުން މަރުވި މީހުންގެ އަދަދު ރެކޯޑް މިންވަރަކަށް އިތުރުވެއްޖެ އެވެ.\nކޮވިޑް-19 އާއި ބެހޭ މަޢުލޫމަތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިދިޔަ 24 ގަޑިއިރު ތެރޭގައި އިންޑިއާއިން އަލަށް 9810 މީހަކު ބައްޔަށް ފައްސިވެ، މި ބަލީގައި އިތުރު 275 މީހަކު ވަނީ މަރުވެފައެވެ.\nމިއީ މިހާތަނަށް އެޤައުމުން އެއް ދުވަހެއްގައި އެންމެ ގިނަ ބަޔަކަށް ކޮވިޑް-19 ޖެހި، މި ބަލީގައި އެއް ދުވަސް ތެރޭ އެންމެ ގިނަ ބަޔަކު މަރުވި ފަހަރެވެ.\nއިންޑިއާއިން ކޮވިޑް-19 އަށް އިތުރު އެތައް ހާސް ބަޔަކު ފައްސިވެ މިބަލީގައި އިތުރު ގިނަ ބަޔަކު މަރުވެފައި ވާއިރު، މިހާތަނަށް އެޤައުމުން 226,634 މީހަކަށް ބަލި ޖެހި، އޭގެތެރެއިން 6,363 މީހަކު ވަނީ މަރުވެފައެވެ.\nއިންޑިއާއަކީ ދެކުނު އޭޝިއާ ސަރަޙައްދުން އެންމެ ގިނަ ބަޔަކު ފައްސިވެ، އަދި ދުނިޔެއިން ހަތްވަނައަށް އެންމެ ގިނަ ބަޔަކަށް ކޮވިޑް-19 ޖެހިފައިވާ ޤައުމުވެސް މެއެވެ. ފާއިތުވެދިޔަ ދުވަސްތަކުގެ ތަފާސްހިސާބުތަކަށް ބަލާއިރު، އިންޑިއާއަކީ މިހާރު އެމެރިކާ އާއި ބްރެޒިލް ފިޔަވައި އެންމެ ހަލުވިކަމާއެކު ބަލީގެ ވޭދަނަ (ކޭސް) އިތުރުވަމުން އަންނަ ޤައުމެވެ.\nމިހާތަނަށް އެޤައުމުން ބަލި ޖެހުނު މީހުންގެ ތެރެއިން ރަނގަޅުވީ 108,433 މީހެކެވެ. އަދި ބައްޔަށް ފަރުވާދެމުންދާ މީހުންގެ ތެރެއިން 8,944 މީހެއްގެ ހާލު ސީރިއަސް އެވެ.\nއިންޑިއާ އަކީ ކޮވިޑް-19 ގެ ނުރައްކާ އެންމެ ބޮޑު އެމެރިކާ ފިޔަވައި އެންމެ ގިނަ ބަޔަކަށް ސީރިއަސް ހާލުގައި ފަރުވާދެމުންދާ ޤައުމުވެސް މެއެވެ. އެހެންކަމުން އެޤައުމުން މަރުވާ މީހުންގެ އަދަދު ކުރިޔަށް އޮތް ދުވަސްތަކުގައި ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nދިއްދޫން ކޮވިޑަށް ފައްސިވި އަދަދު 57 އަށް އަރައިފި\nކޮވިޑް-19: ދިއްދޫގައި ހަރުކަށި ފިޔަވަޅުތަކެއް އަޅައިފި\nޖޫން 5, 2020 03:50\nމިސަރުކާރު ނަމޫނާބަލާގައުމު ދެން ރާއްޖެވެސް ހިނގާނީމިމަގުންނެވެ.\nޖޫން 5, 2020 07:18\nއިންޑިޔާގެ އަނިޔާވެރިކަމާއި ނުބައިނުލަފާކަމުން އެ ގައުމުގެ މުސްލިމުންނާއި މި ދިވެހި ގައުމު ސަލާމަތްކުރައްވާށި! އާމީން\nޖޫން 5, 2020 10:17\nދިވެހިރާޖެޔަ މިހާރުކޮރޯނާވައި ރައްސަވުރެނުބާރޯގާ ޔެއްމިހާރުއެބަފެތުރެޔޭ އެއީ ފަސާދަ އެކަމައް ފަރުވާޔެހޯދަންޖެހޭ


Addu in current dhaathee Fenakaige verin committee ah haaziru kuranee | Mihaaru\nފެނަކައިގެ މެނޭޖިން ޑިރެކްޓަރު ޝަރީފް ކޮމިޓީއެއްގައި ވާހަކަ ދައްކަވަނީ.---ފޮޓޯ: ނިޝާން އަލީ/މިހާރު\nއައްޑޫން ކަރަންޓު ދާތީ ފެނަކައިގެ ވެރިން ކޮމިޓީއަށް ހާޒިރުކުރަނީ\n10 އޮކްޓޯބަރ 2017 - 11:46 13 comments\nއައްޑޫން ކަރަންޓު ކެނޑުމުގެ މައްސަލަ ބޮޑުވެފައިވާތީ ފެނަކަ ކޯޕަރޭޝަންގެ ވެރިން ރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީއަށް ހާޒިރު ކުރަން މިއަދު ނިންމައިފި އެވެ.\nފެނަކައިގެ ވެރިން ކޮމިޓީއަށް ހާޒިރުކުރަނީ އެ ކޮމިޓީގެ އައްޑޫ މީދޫ ދާއިރާގެ މެމްބަރު ރޮޒެއިނާ އާދަމާއި މާފަންނު ހުޅަނގު ދާއިރާގެ މެމްބަރު މުހައްމަދު ފަލާހާއި މަރަދޫ ދާއިރާގެ މެމްބަރު އިބްރާހިމް ފޮނުއްވި ސިޓީއަކާ ގުޅިގެންނެވެ.\nއިދިކޮޅު އެމްޑީޕީގެ ތިން މެމްބަރުންގެ ސިޓީގައި ވަނީ އައްޑޫގެ ގުޅިފައިވާ ރަށްރަށުން ކޮންމެ ދުވަހަކު ވެސް، އެތައް ފަހަރެއްގެ މަތިން ކަރަންޓު ދާތީ ރައްޔިތުންނަށް ގެއްލުންތަކެއް ވަމުންދާ ކަމަށެވެ. އެގޮތުން ގޭގައި ގެންގުޅޭ ބައެއް ސާމާނުތައް ހަލާކުވުމާއި ފެން ލިބުމުގައި ދަތިވެ، ކޮންމެ ދުވަހަކު ވެސް، އެތައް ގަޑިއިރެއް ވަންދެން އަނދިރީގައި ތިބެން ޖެހޭ ކަމަށް ސިޓީގައި ބަޔާންކޮށްފައިވެ އެވެ.\nAddu gai halaakuvi 1 generator hadhai hidhumaiy dheyn fashaifi\nމީގެ އިތުރުން ތިން ބޭފުޅުން ވިދާޅުވީ މިއީ އޯލެވެލް އިމްތިހާނު ހިނގަމުން އަންނަ ދުވަސްވަރަކަށް ވާތީ ކަރަންޓު ނެތުމުގެ ސަބަބުން ދަރިވަރުންނަށް ވެސް ބޮޑެތި ދަތިތަކާ ކުރިމަތިލާން ޖެހޭ ކަމަށެވެ.\nސިޓީގައި އެދިފައި ވަނީ މައްސަލައަށް އަވަސް ހައްލެއް ހޯދައި ދިނުމަށް ބާރު އެޅުމަށާއި އެކަން ތަކުރާރުވިޔަ ނުދިނުމަށް ފެނަކައިން ކުރަމުން އަންނަ މަސައްކަތްތަކަކީ ކޮބައިތޯ ބަލަން ބޭނުންވާ ކަމަށެވެ.\nކަރަންޓު ކެނޑޭ މައްސަލާގައި ފެނަކަ އިން ގޭބިސީތަކަށް ފޮނުވި ނޯޓިހެއްގައި ބުނެފައިވާ ގޮތުގައި ތިން އިންޖީނަކަށް ޓެކްނިކަލް މައްސަލަތަކެއް ވަނީ ދިމާވެފަ އެވެ. އަދި އެކަން ހައްލުކުރުމުގެ މަސައްކަތް ނިމެންދެން ރޭގަނޑާއި ދުވާލުގެ އެކި ގަޑިތަކުގައި އެއް ގަޑިއިރަށް ކަރަންޓު ކަނޑާނެ ކަމަށް ބުނެފައިވެ އެވެ.\nއައްޑޫގެ ކަރަންޓްގެ މައްސަލަ ހައްލުކުރަަން އިތުރު ޖެނެރޭޓަރެއް ވެސް މިހާރު ވަނީ ގެންގޮސްފަ އެވެ.\nAddu in karantu kandaathee kanboduvun faalhukuranee\nއިތުރު ލިޔުންތައް އައްޑޫ ރައްޔިތުންގެ މަޖިލިސް ކަރަންޓު ފެނަކަ ކޯޕަރޭޝަން


Reygandu Dharifulhu Roathee Harukuri Camera In Fenunee Biruveri Manzareh! - Vaguthu\nރޭގަނޑު ދަރިފުޅު ރޯތީ ހަރުކުރި ކެމެރާއިން ފެނުނީ ބިރުވެރި މަންޒަރެއް!\nތުއްތު ކުދިން ރޭގަނޑު ރުއިމަކީ ވަރަށް ޢާންމު ކަމެކެވެ. އެހެނަސް ދުނިޔޭގެ ބައެއް ހިސާބުތަކުގައި، ކުދިން މައިންބަފައިންނާއި ވަކިން ނިންދަވާތީ، އެކުދިންގެ ހަރަކާތްތައް ބެލުމަށް ކެމެރާ ފަދަ ތަކެތި ހަރުކޮށްފައި ހުރެއެވެ. މިއީ އެފަދައިން ދަރިފުޅު ރޯތީ ހަރުކޮށްފައި ހުރި ކެމެރާއަކުން ނަގާފައިވާ ވީޑިއޯއިން ފެނުނު ބިރުވެރި މަންޒަރެއްގެ ވާހަކައެވެ.\nއެމެރިކާގެ އަވަށަކަށް ނިސްބަތްވާ އެ ދެމަފިރިން، އެމީހުންގެ ދަރިފުޅު ދަންވަރު ކުއްލިއަކަށް ހޭލައިގެން މާ ގަދަޔަށް ރޯތީ ކެމެރާއެއް ހަރުކޮށްފައި ހުރީ އޭނާ ފެންނާނެހެން އެނދުގައެވެ. ދުވަސްތަކެއް ވަންދެން ދަރިފުޅުގެ ޙަރަކާތްތައް މިގޮތުން ބަލަމުންދަނިކޮށް، އެއް ރޭ ކެމެރާއަށް ވަނީ އާދަޔާއި ޚިލާފު މަންޒަރެއް އަރާފައެވެ. އެކުއްޖާ ރޯން ފެށި ވަގުތު، އެނދު ކައިރީގައި ބިރުވެރި ސިފައަކަށް ހުރި "އެއްޗެއް"ގެ މޫނު ވީޑިއޯއަށް އަރާފައިވާ ކަމަށް އެފަރާތުން ބުނެފައި ވެއެވެ.\nމި ހާދިސާ އާއި ގުޅިގެން ނޫސްތަކައް މަޢުލުމާތު ދެމުން އެކުއްޖާގެ މައިންބަފައިން ބުނެފައިވަނީ، މި މަންޒަރު ފެނުމުން އެންމެ ފުރަތަމަ ހީކުރީ ކޮޓަރިއަށް ވަގަކު ވަދެގެން އުޅެނީ ކަމަށެވެ. ނަމަވެސް އެވަގުތު ކޮޓަރި ބަލައި ހޯދިއިރު، އެއްވެސް މީހަކު ފެންނާން ނެތުމުން، އެއީ އާދައިގެ ކަމެއް ނޫންކަން އެނގުނުކަމަށް އެފަރާތްތަކުން ވަނީ ބުނެފައެވެ. އަދި ވީޑީއޯއިން އެ މަންޒަރު ފެނުނު ހިސާބުން ކެމެރާއަށް މައްސަލައެއް ދިމާވެ ރެކޯޑުވުން ހުއްޓުމުން އެއީ އިއްތިފާޤުން ދިމާވިކަމެއް ނޫންކަން ޔަޤީންވި ކަމަށް އެ ދެމަފިރިން ބުނެފައި ވެއެވެ.\nމި ހާދިސާ މިހާރު ގިނަ ބައެއްގެ ސަމާލުކަމަށް އައިސްފައިވާއިރު، ބައެއް ފަރާތްތަކުން ވަނީ މީގެ ކުރިންވެސް ދިމާވެފައިވާ މިފަދަ ހާދިސާތަކުގެ ވާހަކަތައް ހާމަކުރަމުންނެވެ. އަދި އަނެއް ބަޔަކު ބުނަމުންދަނީ، އެއީ ރެކޯޑު ކުރެވެމުންދިޔަ ވަގުތު އެރި އައްޔެއްގެ ސަބަބުން ހީވި ހީވުމަކަށް ވެދާނެ ކަމަށެވެ.\nމި ހާދިސާ ހިނގާފައި މިވަނީ، ހާދިސާ ހިނގި އަވަށުގެ އެހެން ގެއެއްގައިވެސް ދާދި ފަހުންވެސް މިފަދަ ކަމެއް ހިގާފައި ވަނިކޮށް ކަމަށް ރިޕޯޓުތައް ބުނެއެވެ. އެގޮތުން އަންހެނެއްގެ ސިފައިގައި ހުރި އެއްޗެއް ގެއެއްގެ ސެކިއުރިޓީ ކެމެރާއަށް އަރާފައި ކުއްލިއަކަށް ގެއްލުނީ ކަމަށް ބުނެ އެގޭގެ ވެރިފަރާތުން ވަނީ ވީޑިއޯ ޢާންމުވެސް ކޮށްފައެވެ.\nޖޫން 4, 2018 - 05:57\nކެމެރާއަށް އަރާ އެކަހަލަ އެއްޗެހިވެސް.. ކަނޑުމަތި އެޅީމަވެސް ކެމެރާއަށް އަރާ.. އަހަރުން ވީޑިޔޯ ކުރިން ކަނޑުމަތި އަޅާފައި ހުއްޓާ.. ބިރުންތިބެ.. އެކަމު ބައެއް މީހުން ބުނެއުޅޭ އެކަހަލަ އެއްޗެހި ކެމެރާ އަކަށް ނާރާނެޔޯ.. އެއީ ހަމަ ހުސް ދޮގު. މިހާރުވެސް ގޮތް ބަލާލަން ދުވަސްވެފައި ހުރި ގަބުރުސްތާނަކަށް. ސަހަރާއަކަށް ރޭގަނޑު ކެމެރާއަޅުވާފައި ބަހައްޓާބަލަ ފެންނާނެ. އެކަހަލަ އެއްޗެހި.. ބޮޑަށް ފެންނާނީ 2ގަޑިއެއްގައި..\nޖޫން 4, 2018 - 09:54\nފޭކު މިއިންފެންނަނީ އެނދުމަތީގައި އޮތް ކުއްޖާ ކެމެރާގެ ވީޑިއޯ ކޮލަޓީ ދަށްވުމުގެ ސަބަބުން އެގޮތަށް ވީޑިއޯ ކުރެވިފައި އެހެރީ ދެން މަޝްހޫރުވާންވެގެން އެއްޗެކޭކިޔާފަ ކަންބޮޑުކޮއްލީ\nޖޫން 4, 2018 - 20:36\nތިތާ ކެމެރާ ހަރުކުރިކަން އެ އެއްޗަށް ނޭންގެނީތަ ތިހިރަ ބޮޑު އެއްޗަކާ. ރުޅި އައިއްސިއޭ!\nޖޫން 4, 2018 - 21:06


ހާފިޒު އަހުމަދު ސްކޫލުން ޑައުން ސްންޑްރޯމް ދުވަސް ފާހަގަ ކުރުމުގެ ހަރަކާތްތަކެއްމިކަލް ނޫސް\nބައިނަލް އަގުވާމީ ޑައުން ސިންޑްރޯމް ދުވަސް ފާހަގަކުރުމުގެ ހަރަކާތުގައި ހޭޒް- ފޮޓޯ: ނިޒުނާ\nހާފިޒު އަހުމަދު ސްކޫލުން ޑައުން ސްންޑްރޯމް ދުވަސް ފާހަގަ ކުރުމުގެ ހަރަކާތްތަކެއް\n26 މާރިޗު 2018, 1:12 |\nބައިނަލް އަގުވާމީ ޑައުން ސިންޑްރޯމް ދުވަސް ފާހަގަ ކުރުމުގެ ގޮތުން ފުވައްމުލަކު ހާފިޒު އަހުމަދު ސްކޫލުން (ހޭޒް) ސައިކަލު ބުރާއި އެކު ތަފާތު ހަރަކާތްތަކެއް ކުރިޔަށް ގެންގޮސްފިއެވެ. މިއަދު ފުވައްމުލަކު ބަނދަރު ސަރަހައްދުން ފަށައިގެން ނާއިބު ތުއްތު ހިނގުމުން (ތާރު މަގު) ކުރިޔަށް ގެންދިޔަ ސައިކަލް ބުރު ނިންމާލީ ފުވައްމުލަކު ރަސްމީ ބޯޅަ ދަނޑަށެވެ.\nމިހަރަކާތްތަކުގައި ހޭޒްގެ ޚާއްސަ އެހީއަށް ބޭނުންވާ ދަރިވަރުންނާއި އެސްކޫލުގެ ޓީޗަރުންް އަދި ބެލެނި ވެރިން ވެސް ބައިވެރި ވެފައި ވެއެވެ. އިއްޔެ ހަވީރު ކުރިޔަށް ގެނދިޔަ މިހަރަކާތުގެ ތެރެއިން ޑައުން ސިންޑްރޯމް އަށް ނިސްބަތްވާ ގޮތަށް ފްރޭމް ހަދައި ފޮޓޯ ނެގުމާއި ދުވަހާއި ގުޅޭ ގޮތުން ވާހަކަ ދެއްކުން އަދި ދުވަހާއި ގުޅޭ މައުލޫމާތު އަޑުގަދަކުރާއިން އިއްވުން ހިމެނެއެވެ.\nހޭޒް އަކީ ފުވައްމުލަކުގައި އެންމެ ފުޅާ ދާއިރާއެއްގައި ޚާއްސަ އެހީއަށް ބޭނުންވާ ދަރިވަރުންނަށް އުނގަންނައިދިނުމުގެ ހަރަކާތްތައް ކުރިޔަށް ގެންދާ ސްކޫލެވެ. އެސްކޫލުން އަންނީ ރާއްޖޭގެ ޚާއްސަ އެހީއަށް ބޭނުންވާ ދަރިވަރުންނަށް ކިޔަވައިދޭ ބޮޑެތި އެހެން ސްކޫލް ތަކެކޭ އެއްފެންވަރެއްގައި ފުވައްމުލަކުގައި ތިބި ޚާއްސަ އެހީއަށް ބޭނުންވާ ދަރިވަރުންނަށް އުނގަންނައި ދިނުމުގައި އެހީތެރިކަން ފޯރުކޮށް ދެމުންނެވެ. އަދި މިދާއިރާއިން ދިރާސާކޮށް ގައުމީ ފެންވަރުގައި އެ ސްކޫލުން ހުށަހަޅާ ދީފައި ވެއެވެ.\nޑައުން ސިންޑްރޯމް އަކީ ކޮބާ؟\nޑައުން ސިންޑްރޯމް އަކީ އުފެދުމުގައި އިންސާނާގެ ކްރޮމްޒޯމްގެ3ވަނަ ބައި ނުވަތަ 21 ވަނަ ކްރޮމްޒޯމް ޖޯޑަށް އަންނަ ބަދަލެއްގެ ސަބަބުން ދިމާވާ ކަންތައްތަކެކެވެ. މިގޮތުން 21 ވަނަ ކްރޮމްޒޯމް ޖޯޑަށް އިތުރު އެލިލީ އެއްްއެކުވެ،2ން ޖޯޑު ހަމަވާ ކްރޮމްޒޯމް3އަށް ބަދަލުވެ ހަށިގަނޑުގެ އާއްމު ނިޒާމަށް ބަދަލުތަކެއް ގެނުވައެވެ. މިގޮތުން އަންނަ ބަދަލުތަކުގެ ތެރޭގައި ހެދި ބޮޑުވުން ލަސްވުމާއި ބޮލާއި މޫނުގެ ސިފަތަކަށް ބަދަލު އައުމާއި ކުޑަ މިންވަރަކުން ފެށިގެން މެދު މިންވަރެއްގެ ދަތިކަމެއް އުނގެނުމަށް ގެނުވައި ނުކުޅެދުންތެރިކަމަކާއި ކުރިމަތިވެއެވެ. ނުވަތަ ޚާއްސަ އެހީއަށް ބޭނުންޖެހެއެވެ. އާއްމުގޮތެއްގައި ޑައުން ސިންޑްރޯމް ގެ ބޮޑު މީހެއްގެ ވިސްނުމުގެ ފެންވަރު ހުންނަނީ އުމުރުން 8-9 އަހަރުގެ ކުޑަކުއްޖަކާއި އެއް ހަމައެއްގައެވެ.


ހަވީރު ފޮޓޯ : ޔޫރޯ 2012ގެ ފައިނަލް\nފޮޓޯ ގެލަރީ: ޔޫރޯ 2012ގެ ފައިނަލް\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު ސްޕެއިންގެ ކުޅުންތެރިން މުބާރާތުގެ ތައްޓާއެކު އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ޒަވީ (ވ) އަތުން ބޯޅަ ހޯދުމަށް އިޓަލީގެ މޮންޓެލީވޯ މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ސިލްވާ (ވ) އަތުން ބޯޅަ ހޯދުމަށް އިޓަލީގެ ބޮނުއްޗީ މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ފެބްރެގާޒް (ވ) އަތުން ބޯޅަ ހޯދުމަށް އިޓަލީގެ ކިއެލީނީ މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ލަނޑުޖެހުމަށް ފަހު ސްޕެއިންގެ އަލްބާ އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި އިޓަލީގެ ފޯވަޑް ބަލޮޓެލީ (މ) ސްޕެއިންގެ ދެ ކުޅުންތެރިން ކައިރިން ސަލާމަތްވުމަށް މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ސިލްވާ (ކ) އަތުން ބޯޅަ ހޯދުމަށް އިޓަލީގެ ކުޅުންތެރިން މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި އިޓަލީގެ ފޯވަޑް ބަލޮޓެލީ (މ) ސްޕެއިންގެ ތިން ކުޅުންތެރިން ކައިރިން ސަލާމަތްވުމަށް މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި އިޓަލީގެ މިޑްފީލްޑަރު މޮޓާ އަނިޔާވެގެން އަށިގަނޑުގައި ދަނޑުން ބާލަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ލަނޑު ޖެހުމަށް ފަހު ސްޕެއިންގެ ކުޅުންތެރިން އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު އިޓަލީގެ ޑިނަޓާލޭ (ކ) އާއި ބަލޮޓެލީ ދަނޑުމަތީގައި: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު އިޓަލީގެ ޕިރްލޯ (ކ) އާއި ޑިރޮސީ ދަނޑުން ފައިބަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު ސްޕެއިންގެ ކުޅުންތެރިން އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nޔޫރޯ 2012: ގުރޫޕް ސީ (އިޓަލީ - އަޔަލޭންޑް، ސްޕެއިން - ކްރޮއޭޝިއާ)\nޔޫރޯ 2012: އިޓަލީ - ޖަރުމަން\nޔޫރޯ 2012: ސްޕެއިން - އިޓަލީ\nޔޫރޯ 2012: ސްޕެއިން - ފްރާންސް\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗު\nހަވީރު ޔޫރޯ ގައިޑް ލޯންޗްކުރުން


Bobby ah Sunny film eh produce koh dhenee | Mihaaru\nބޮބީ އަށް ސަނީ ފިލްމެއް ޕްރޮޑިއުސްކޮށް ދެނީ\n27 ނޮވެމްބަރ 2020 - 09:55\nފިލްމީ ކެރިއަރު އަލުން ކޮޅަށް ޖެހޭތޯ މަސައްކަތްކުރަމުން އަންނަ އެކްޓަރު ބޮބީ ޑިއޯލަށް، ބޭބެ ސަނީ ޑިއޯލް ފިލްމެއް ޕްރޮޑިއުސްކޮށްދޭން ނިންމާފައިވާ ކަމަށް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނިގޮތުގައި ކުރީގެ މަޝްހޫރު އެކްޓަރު ދަރުމެންދުރާގެ ދެ ދަރިން ކަމަށްވާ ސަނީ އާއި ބޮބީގެ އާއިލީ ފިލްމު ކުންފުނި ވިޖޭތާ ފިލްމްސް އަށް ސަނީ ޕްރޮޑިއުސްކުރާ ފިލްމަކީ ބޮބީ ބަތަލުގެ ރޯލު ކުޅޭނެ ފިލްމެކެވެ. އެކަމަކު އެއާ ބެހޭ އެއްވެސް ތަފުސީލެއް އަދި ހާމައެއްނުކުރެ އެވެ.\nވިޖޭތާ އިން އެންމެ ފަހުން ގެނެސްދިން ފިލްމަކީ ސަނީގެ ދޮށީ ފިރިހެން ދަރިފުޅު ކަރަން ޑިއޯލް ބޮލީވުޑަށް ތައާރަފުކުރި ފިލްމު "ޕަލް ޕަލް ދިލް ކޭ ޕާސް" އެވެ. އިންޑިއާގެ ގާނޫނު ހަދާ މަޖިލީހުގެ ތިރިގެ ލޯކް ސަބާގެ މެމްބަރުކަން ވެސް މިދިޔަ އަހަރުން ފެށިގެން ކުރަމުން އަންނަ ސަނީ ޑައިރެކްޓްކުރި އެ ފިލްމަކީ ބެލުންތެރިންނަށް ކަމުދިޔަ ފިލްމަކަށް ނުވި ތާނގައި އެ ފިލްމަށް ފަހު، ކަރަން އަށް މިހާތަނަށް ކުޅޭނެ އިތުރު ފިލްމެއް ވެސް ނުލިބެ އެވެ.\nދަރޭގެ އާއިލާގެ ޖާދޫ މިހާރު ހިންދީ ސިނަމާ އިން ވަރަށް ބޮޑަށް ފަނޑުވެގެން ގޮސްފައިވާ އިރު، ބޮބީ އަންނަނީ 2018 ގެ "ރޭސް 3" އަށް ފަހު، އަލުން ކެރިއަރު ދިރުވޭތޯ މަސައްކަތްކުރަމުންނެވެ. އެ ފިލްމުގެ ފަހުން ބޮބީ ފެނިގެން ދިޔަ އުފެއްދުންތަކުގެ ތެރޭގައި "ހައުސްފުލް 4" އާއި ނެޓްފްލިކްސްގެ ފިލްމު "ކްލާސް އޮފް 83" އާއި އެމް އެކްސް ޕްލެޔާގެ ވެބް ސީރީޒް "އާޝްރަމް" ހިމެނެ އެވެ.\nޝާހްރުކް ޚާންގެ ރެޑް ޗިލީޒް އެންޓަޓައިންމަންޓުން ހެދި "ކްލާސް އޮފް 83" އަށް ފަހު، ބޮބީ ދާދި ފަހުން ވަނީ އެ ސްޓޫޑިއޯގެ އެހެން ޕްރޮޖެކްޓަކަށް ވެސް ސޮއިކޮށްފަ އެވެ. އެއީ އޭނާ އާއި ސާނިޔާ މަލްއުތުރާ އެކީގައި ކުޅޭނެ "ލަވް ހޯސްޓެލް" އެވެ. އޭގެ ކާސްޓްގައި ވިކްރާންތު މަސީ ވެސް ހިމެނެ އެވެ.\nމީޑިއާތަކުން ވަރަށް ފަހުން ބުނެފައިވާ ގޮތުގައި ދަރޭ އާއި ސަނީ އާއި ބޮބީ އެކީގައި ކުޅުނު 2007 ގެ "އަޕްނޭ" ގެ ސީކްއެލްއެއް އެ މީހުންނާ އެކު ހަދަން ނިންމާފައިވެ އެވެ. އެކަމަކު އެއީ އަދި ކަށަވަރު ވާހަކައަކަށް ނުވެ އެވެ.


Deco chamber Addu gai bahattaathee muzaaharaa kohfi - AO News\nފޮޓޯ/ ހަސަން ސާޖިން\nފީނަން އުޅުމުގެ ތެރޭގައި ޑައިވިން ޑިކޮމްޕްރެޝަން ސިކްނެސް (ޑީކޯ)ވާ މީހުންނަށް ފަރުވާ ދޭ ޑިކޮމްޕްރެޝަން ޗެމްބަރު އައްޑޫ ސިޓީގައި ބަހައްޓަން ނިންމާފައިވާތީ ހުވަދު އަތޮޅުގެ ތިން ރަށެއްގެ މަސްވެރިން މުޒާހަރާކޮށްފި އެވެ.\nރިޔާސީ އިންތިހާބުގެ ދުވަސްވަރު ރައީސް އިބްރާހީމް މުހައްމަދު ސޯލިހް ވަނީ ފީނަން އުޅުމުގެ ތެރޭގައި ޑީކޯ ވާ ފަރާތްތަކަށް ފަރުވާދެވޭނެ އިންތިޒާމު އައްޑޫ ސިޓީގައި ގާއިމްކުރުމަށް މަސައްކަތް ކުރައްވާނެކަމަށް ވިދާޅުވެފައެވެ. އަދި މި މަހުގެ ތިން ވަނަ ދުވަހު ރިޔާސީ ބަޔާން އިއްވަމުން ރައީސް އިބްރާހިމް މުހައްމަދު ސޯލިހު ވަނީ ޑީކޯވާ މީހުންނަށް ފަރުވާދޭ ޗެމްބަރެއް އައްޑޫ ސިޓީގައި ބަހައްޓަން ނިންމާފައިވާކަމަށް ވިދާޅުވެފައެވެ.\nއެ ޗެމްބަރު އައްޑު އަތޮޅުގައި ބަހައްޓަން ނިންމާފައިވާތީ މިއަދު ހަވީރު މުޒާހަރާ ކުރީ ގދ. ތިނަދޫ، ގއ. ގެމަނަފުށި އަދި ގއ. ނިލަންދޫގެ މަސްވެރިންނެވެ.\nމި މުޒާހަރާގެ ބައިވެރިންވ ޗެމްބަރު ބެހެއްޓުން އެންމެ ރަނގަޅީ ހުވަދު އަތޮޅުގެ ރަށެއްގައިކަމަށް ބުނެ އަޑުއުފުލާފައިވާއިރު އެމީހުން ބުނީ އެންމެ ގިނަ މީހުން ޑައިވްކުރާ އަދި އެންމެ ގިނަ މީހުން ޑީކޯ ވަނީވެސް ހުވަދޫ އަތޮޅުގައި ކަމަށެވެ. އަދި އައްޑޫގެ ގިނަ މަސްދޯނިތައްވެސް އެން ނަގަން އަންނަނީ ހުވަދު އަތޮޅަށް ކަމަށް މުޒާހަރާގެ ބައިވެރިންވަނީ ބުނެފައެވެ.މި މައްސަލައިގައި ހުވަދު އަތޮޅުގެ މަސްވެރިން ބުނީ އައްޑު އަތޮޅުގައި ޗެމްބަރު ބަހައްޓައިފި ނަމަ އެތަނަށް ދާން ޖެހޭނީ ދޯންޏެއްގައި ނުވަތަ ލޯންޗެއްގައި ނުވަތަ ހެލިކޮޕްޓަރެއްގައިކަމަށްވާއިރު ކޮންމެ ގޮތަކަށް އައްޑޫއަށް ދިޔަޔަސް ދެވޭ އިރު ޑީކޯވެފައި އޮންނަ މިހާއަށް ހުންނާނީ ބޮޑު ގެއްލުމެއްވެފައިކަމަށެވެ.\nއައްޑޫގައި ޗެމްބަރު ހަދަން ނިންމުމާއި ގުޅިގެން އައްޑޫ ގިނަ ބަޔަކު ވަނީ އައްޑޫގެ ޓޫރިޒަމް މަޑުމަޑުން ކުރިއަރާ ތަރައްޤީވަމުން ދާ އިރު މޫދު އަޑީގެ ރީތިކަން ބަލާލުމަށް އަންނަ މީހުންގެ އަދަދުވެސް އިތުރުވަމުންދާކަމަށް ބުނެފައެވެ. އެހެންނަމަވެސް ފީނައިގެންނާއި ޑައިވްކޮށްގެން ދިމާވާ ކުއްލި ހާލަތުގައި ފަރުވާދެވޭނެ ރަގަޅު އިންތިޒާމެއް އައްޑޫގައި ގާއިމް ކުރެވިފައި ނެތުމަކީ ފަތުރުވެރިކަމުގެ ދާއިރާގައި މަސައްކަތްކުރާ ފަރާތްތަކުގެ އިތުރުން މަސްވެރިންގެވެސް ވަރަށް ބޮޑު ކަންބޮޑުވުމެއްކަމަށް ގިނަ ބަޔަކު ދަނީ ބުނަމުންނެވެ.އަދި ޓޫރިޒަމާއި މަސްވެރިކަން ތަރައްޤީވެ ފުޅާވަމުންދާއިރު އައްޑޫގައި ޗެމްބަރ އެއް ގާއިމްވެފައި ހުރުމަކީ ހުވަދޫ އިން ފެށިގެން އައްޑޫ ސިޓީ އާއި ހަމައަށްވެސް އެކަމުގެ ފައިދާކުރާނެ ކަމަށް ގިނަ ބަޔަކު ގަބޫލުކުރެއެވެ.\nޑީކޯވުން ރާއްޖޭގައި މިހާރު އާންމުވެފައިވާއިރު ދެކުނުގެ އަތޮޅުތަކުގައި މިފަދަ ހާދިސާތައް ވަނީ އިތުރުވެފައެވެ. ވައި ފުޅިއާ އެކު ފުނަށް ފީނާ ނިމުމުން މައްޗަށް އަރަން ޖެހެނީ ވަކި ގޮތަކަށެވެ. އެކި ފުން މިނުގައި އެކި ވަގުތަށް މަޑުކޮށްގެން އޮންނަ ޖެހޭއިރު އެގޮތަށް އޮންނަންވާ ގޮތުގެ ތަފްސީލް އެނގޭ އާލާތްތައް ހުރެ އެވެ. އެއީ ޑައިވަރުން ބޭނުންކުރަން ޖެހޭ އެއްޗެއްނަމަވެސް ގިނަ ފަހަރު ޑީކޯ ވަނީ އެއަށް ނުބަލައި މައްޗަށް އެރުމުން ހަށިގަނޑުގެ ތެރޭގައި އުފެދޭ ބޮކިތަކުން ލޭ ހޮޅިތައް ބެދިގެންނެވެ. ޑީކޯވާ މީހުންނަށް ފަރުވާ ދޭ ހާއްސަ ޗެމްބަރާ ހަމައަށް ގެންދެވެންދެން އޮކްސިޖަން ދޭން ޖެހެ އެވެ. ޑީކޯވާ މީހުންނަށް ފަރުވާ ދެނީ ޗެމްބަރަށް ލައިގެންނެވެ. އެފަދަ ބައެއް ޗެމްބާތައް ރާއްޖޭގެ ބައެއް ރިސޯޓްތަކުގައި ގާއިމްކޮށްފާއިރު ޑީކޯވެފައިވާ މީހާ ޗެމްބަރަށް ލުމަށް ފަހު މޫދު އަޑީގެ ޕްރެޝަރަށް އޭގެ ތެރެ ބަދަލުކޮށްލަ އެވެ. ލޭ ހޮޅިތައް ބައްދާފައިވާ ބޮކިތައް، އޭގެ ސަބަބުން، ކުޑަވެ ބޭރުކޮށްލަ އެވެ.\nތިނަދޫ އިން މީހަކު ކޮވިޑް19 އަށް ޕޮޒިޓިވްވެއްޖެ\nކޮވިޑް-19: ވ. ތިނަދޫން ދެ މީހަކު ޕޮޒިޓިވްވެއްޖެ\nތިނަދޫގައި މަރުވި މީހާ ވަޅުލީ ސާމްޕަލް ނެގުމަށްފަހު އޮންނަ އުސޫލުގެ މަތިން: މަބްރޫކް\nއެއްބާކިން އެނެއްބާކިންގެ ރިޒުގެހިފައި ނިދަމައި އެބާކިންގެ ބޭނުންތައް ހޯދާއްވޭޑެނެފެހޭ މާރަގަޅަވޭހެއް. އެލެކައް އައްޑޫ ބާ ޗެމްބަރ ހުވަދޫ ބާއްވުވާއް ނިކޭއި ހުވަދޫޔަސް އެއްތައް ބާއްވުވާއް ހިގިފެހޭ ކިޔަންވޭހެއް.


vnews - Valencia balikoh TC thinvana ah\nފޭދޫ އިއްބެގެ ހެޓްރިކާއެކު ވެލެންސިއާ ބަލިކޮށް ޓީސީ ތިންވަނައަށް\nޓީސީ އާއި ވެލެންސިއާ ބައްދަލުކުރި މެޗުގެ ތެރެއިން -- ފޮޓޯ: އެފްއޭއެމް\nއިބްރާހިމް މަހުދީ ހަސަން (ފޭދޫ އިއްބެ) ގެ ހެޓްރިކާއެކު ކްލަބު ވެލެންސިއާ ބަލިކޮށް އެސްޓީއޯ މާލޭ ލީގުގެ ތިންވަނައަށް ޓީސީ ސްޕޯޓްސް ކްލަބު ޖެހިލައިފިއެވެ.\nލީގުގެ ދެވަނަ ބުރުގައި މިރޭ ވެލެންސިއާ އަތުން ޓީސީ މޮޅުވީ ފަސޭހަކަމާއެކު 4-0 އިންނެވެ. މި މެޗުގެ ފުރަތަމަ ހާފުގައި ގޯލެއް ފެނިފައިނުވާއިރު، ޓީސީން މެޗުގައި ލީޑުނެގީ 56 ވަނަ މިނެޓުގައެވެ. މިގޯލް އަނަޓޯލީ ދިން ޕާހަކުން ކާމިޔާބުކޮށްދިނީ ފޭދޫ އިއްބެއެވެ.\nއިއްބެގެ ދެވަނަ ގޯލަކީ އެޓީމުގެ ޑިފެންޑަރ މުހައްމަދު ސާމިރު ނަގައިދިން ހުރަހަކުން މެޗުގެ 71 ވަނަ މިނެޓުގައި ކާމިޔާބުކުރި ގޯލެކެވެ. އިއްބެގެ ހެޓްރިކް އޭނާ ހެދީ މެޗުގެ 79 ވަނަ މިނެޓުގައި ލިބުނު ޕެނަލްޓީއެއް ކާމިޔާބު ކޮށްގެންނެވެ. ޓީސީގެ ހަތަރުވަނަ ގޯލް މެޗުގެ 85 ވަނަ މިނެޓުގައި ކާމިޔާބު ކޮށްދިނީ ބިދޭސީ ފޯވާޑް ވިލިއަމްސްއެވެ.\nމެޗަށްފަހު ޓީސީގެ ކޯޗު މުހައްމަދު ނިޒާމް ބުނީ މެޗުގައި ޓީމުގެ ކުޅުންތެރިން ރަނގަޅު ކުޅުމެއް ދެއްކި ކަމަށާއި ނަތީޖާއާމެދު ހިތްހަމަޖެހޭ ކަމަށެވެ. އަދި މެޗަށް ނުކުތީ ތިން ޕޮއިންޓު ހޯދަން ކަމަށާއި، ފުރަތަމަ އެގާރާގައި އާ ކުޅުންތެރިންތަކެއް ހިމަނައިގެން ކުޅުނުއިރު، މެޗުން މޮޅުވުމުން ވަރަށް ބޮޑަށް ހިތްހަމަޖެހޭ ކަމަށެވެ. ވެ\nލެންސިއާގެ އެސިސްޓެންޓް ކޯޗު އާދަމް އަބްދުލް ލަތީފް ބުނީ މެޗަށް ނުކުތީ ފުރިހަމައަށް ތައްޔާރުވެގެން ކަމަށާއި، އެކަމަކު ޓީމުގައި އަނިޔާގެ މައްސަލަތަކެއް ހުރުމުން އޭގެ އަސަރުކުރި ކަމަށެވެ. އަދި މިހާތަނަށް ލީގުގައި މެޗަކުން މޮޅުވެފައި ނެތަސް، ދިވެހި ޕްރިމިއަރ ލީގަށް ކޮލިފައިވާނެ ކަމަށް އަދިވެސް އުންމީދުކުރާ ކަމަށް އޭނާ ބުންޏެވެ.\nމި ނަތީޖާއާއެކު ޓީސީ ތިންވަނައަށް ޖެހިލީ 18 ޕޮއިންޓާއެކުއެވެ. ދެވަނައިގައި އޮތް ކްލަބު އީގަލްސްއަށްވެސް ހަމަ އެއަދަދަށް ޕޮއިންޓު ލިބިފައިވާއިރު، އީގަލްސްއަށް ކުރިލިބެނީ ގޯލުގެ ތަފާތުންނެވެ. މެޗުން ބަލިވި ވެލެންސިއާ އޮތީ ތާވަލުގެ ފުލުގައި އެންމެ ޕޮއިންޓަކާއެކުއެވެ.


Mane hoadhumah Real in bid eh nukurey!\nމާނޭ ހޯދުމަށް ރެއާލްއިން ބިޑެއްނުކުރޭ!\nރޮނާލްޑޯ ރެއާލް ދޫކޮށްލަން ނިންމާފައިވުމާއެކު އޭނާގެ ބަދަލުގައި ރެއާލްއިން ބޭނުންވަނީ މާނޭ ގެންނަން\nކ. މާލެ 8 ޖުލައި 2018 | އާދީއްތަ 23:37 3,197\nލިވަޕޫލްއަށް ކުޅެމުން އަންނަ ސެނެގާލްގެ ވިންގަރ ސަޑިއޯ މާނޭ - އޭއެފްޕީ\nރެއާލް މެޑްރިޑަކީ ވަރަށް މޮޅު ޓީމެއް ކަމަށާއި އެހެން ނަމަވެސް އެޓީމުން އޭނާ ހޯދުމަށް އެއްވެސް ބިޑެއް މިހާތަނަށް ކޮށްފައިނުވާ ކަމަށް ލިވަޕޫލްއަށް ކުޅެމުން އަންނަ ސެނެގާލްގެ ވިންގަރ ސަދިއޯ މާނޭ ބުނެފިއެވެ.\nރެއާލް ދޫކޮށް ޔުވެންޓަސްއަށް ބަދަލުވުމަށް ރޮނާލްޑޯ ނިންމާފައިވާއިރު އޭނާގެ ބަދަލުގައި އެހެން ކުޅުންތެރިޔަކު ހޯދުމަށް މަސައްކަތްކުރަމުންދާ ކަމަށް ހުކުރު ދުވަހު ނެރުނު ބަޔާނެއްގައި ރެއާލްއިން ބުނެފައިވެއެވެ. މީޑިއާތަކުން ރިޕޯޓްކޮށްފައިވާ ގޮތުގައި އޭނާގެ ބަދަލުގައި ރެއާލްއިން ގެންނަން ބޭނުންވަނީ މާނޭ ނުވަތަ ޗެލްސީއަށް ކުޅެމުން އަންނަ ބެލްޖިއަމްގެ ކެޕްޓަން އެޑެން ހަޒާޑްއެވެ. އެހެން ނަމަވެސް މިދިޔަ ސީޒަނުގެ ޗެމްޕިއަންސް ލީގު ފައިނަލްގައި ރެއާލް ކޮޅަށް ލަނޑު ޖެހި މާނޭ ވަނީ ރެއާލްއާއެކު އެއްވެސް މަޝްވަރާތަކެއް ކުރިޔަށް ނުގެންދާކަން ކަށަވަރުކޮށްދީފައެވެ.\nނޫސްވެރިންނާއި ވާހަކަ ދައްކަމުން މާނޭ ބުނީ މީޑިއާގައި މިހާރު ދައުރުވަމުންދަނީ އެއްވެސް ހަގީގަތެއް ނެތް ވާހަކަތަކެއް ކަމަށާއި ރެއާލްއިން އޭނާ ހޯދުމަށް އެއްވެސް ފެންވަރެއްގެ މަޝްވަރާތަކެއް މިހާތަނަށް ކުރިޔަށް ގެންގޮސްފައިނުވާ ކަމަށެވެ. އަދިވެސް އޭނާއަކީ ލިވަޕޫލްގެ ކުޅުންތެރިޔެއް ކަމަށާއި އަދި އެމެރިކާގައި ލިވަޕޫލްއިން ކުރިޔަށް ގެންދާ ޕްރީ ސީޒަން ފަރިތަކުރުންތަކުގައި ވަރަށް އަވަހަށް ބައިވެރިވާނެ ކަމަށް މާނޭ ބުނެފައިވެއެވެ. މީގެއިތުރުން އޭނާ ބުނީ ރެއާލްއަކީ ވަރަށް ވަރުގަދަ ޓީމެއް ކަމަށާއި އެހެން ނަމަވެސް އަދިވެސް އޭނާގެ ހުރިހާ ވަގުތެއް ދެމުންގެންދާނީ ލިވަޕޫލްއަށް ކަމަށެވެ.\nމިއަހަރުގެ ވާރލްޑް ކަޕްގައި ޖަޕާން އަދި ކޮލޮމްބިއާގެ އިތުރުން ޕޮލެންޑާއެކު ސެނެގާލް އެއް ގްރޫޕެއްގައި ހިމެނުނު ނަމަވެސް ފެއާޕްލޭ ޕޮއިންޓްގެ ތަފާތުން އެޓީމު ގްރޫޕް ފިޔަވަހިން ކެޓިއެވެ. ވާރލްޑް ކަޕްގައި ކުޅުނު ތިން މެޗުގައި މާނޭއަށް ޖެހުނީ އެންމެ ތިން ލަނޑެވެ. އެހެން ނަމަވެސް އޭނާގެ ފަރާތުން މި ތިން މެޗުގައި ފެނުނު މޮޅު ކުޅުމާއި ވިދިގެން ގިނަ ބައެއްގެ ތައުރީފް ލިބިފައިވެއެވެ. އޭނާ ހޯދުމަށް ރެއާލްއިން ވެސް މަސައްކަތްކުރާ މައިގަނޑު ސަބަބަކީ މިދިޔަ ސީޒަނާއި ވާރލްޑް ކަޕްގައި އޭނާގެ ފަރާތުން ފެނުނު މޮޅު ކުޅުމެވެ.\n2016 ވަނަ އަހަރުގެ ޖޫން މަހު 34 މިލިއަން ޕައުންޑަށް ސައުތުހެމެޕްޓަން ދޫކޮށްލުމަށްފަހު މާނޭ ވަނީ މިހާތަނަށް ލިވަޕޫލްއަށް ކުޅުނު 73 މެޗުގައި 33 ލަނޑު ޖަހާފައެވެ.


Sushant ge maraai gulhifaivaa Haassa 'Europe dhathuru' - AO News\nބޮލީވުޑްގެ ދެވަނަ އަކްޝޭ ކުމާރުގެ ގޮތޮގައި ގިނަ ބަޔަކު ސިފަކުރި ސުޝާންތު ސިންގު ގެ ކުއްލި މަރާއި އެކު އަދިވެސް އޭނާއަށް ތާއިދުކުރާ ގިނަ ބަޔަކު ތިބީ ޝޮކެއްގައެވެ. އުފާވެރި މަޖާ މިޒާޖެއްގެ ސުޝާންތުއަކީ ބޮލީވުޑްގެ ކާމިޔާބު ފިލްމުތައް ކުޅެ ގިނަ ބައެއްގެ ލޯތްބާއި މަގުބޫލުކަން މަދު ދުވަސްކޮޅެއްގެ ތެރޭގައި ހޯދި ތަރިއެވެ. މަޝްހޫރުކަމާއި ކާމިޔާބީގެ އިތުރުން ފައިސާގެ ގޮތުން ބެލިޔަސް ސުޝާންތުއަކީ ފުދުންތެރިމީހެކެވެ. އެހެންކަމުން އޭނާ އަމިއްލައަށް މަރުވާންޖެހޭ އެއްވެސް ސަބަބެއް ނެތްކަމަށް ގިނަ ބަޔަކު ގަބޫލުކުރާއިރު މިހާރު އޭނާގެ މަރުގެ އަސްލު ސަބަބަކީ އޭނާގެ ލޯބިވެރިޔާ ރިއާ ޗަކްރަބޯޓީ ކަމަށް ގިނަ ބަޔަކު ގަބޫލުކުރެއެވެ.ގިނަ ބައެއްގެ މި ގަބޫލުކުރުންތަކަށް ބާރު ލިބޭ ގިނަ ހެކިތަކަށް ރިއާ އާއި ދެކޮޅަށް ލިބިފައިވާއިރު ސުޝާންތުގެ ބައްޕަ ވަނީ ރިއާ އާއި ދެކޮޅަށް ބިހާރް ޕޮލިހަށް މައްސަލަވެސް ހުށަހަޅާފައެވެ. ކޮންމެ ދުވަހަކު މި މައްސަލައާއި ގުޅޭ އާ ވާހަކަތަކެއް މީޑިއާގައި ތިލަވެގެން އަންނައިރު މިހާރު އެންމެ ބާރަށް ދެކެވޭ އެއް ވާހަކައަކީ ރިއާ އާއި ސުޝާންތު ޗުއްޓީ ހޭދަކުރުމަށް ޔޫރަޕަށް ކުރި ‘ހާއްސަ’ ދަތުރުގެ ވާހަކައެވެ.\nމިދިޔަ އަހަރު އޮކްޓޯބަރު މަހު ދެ ތަރިން ޔޫރަޕަށް ދިޔަ: މިދިޔަ 2019 ވަނަ އަހަރު އޮކްޓޯބަރު މަހު ރިއާ އާއި ސުޝާންތު ޗުއްޓީ ހޭދަކުރުމަށް ޔޫރަޕަށް ގޮސްފައިވާއިރު އޭރުވެސް މި ދެތަރިން ރައްޓެހިވެގެން އުޅޭކަން ހާމަކޮށްފައެއް ނުވެއެވެ. ދެތަރިން އެކުގައި ޔޫރަޕަށް ގޮސް ނަގާފައިވާ ފޮޓޯތައް އިންސްޓަގްރާމަށް ލާފައިނުވާއިރު ރިއާގެ އިންސްޓަގްރާމުން ފެންނަނީ މުޅިންވެސް އެ ދަތުރުގައި އޭނާ އެކަނި ނަގާފައިވާ ފޮޓޯތަކެވެ. އިޓަލީ އާއި ފްރާންސަށް ކުރި ދަތުރުގައި ދެތަރިން އެކުގައި ނަގާފައިވާ ފޮޓޯތައް ރިއާ ހިއްސާކޮށްފައިނުވާއިރު އޭނާ އެންމެ ފުރަތަމަ ސުޝާންތު އާއި އެކު ނަގާފައިވާ ފޮޓޯއެއް އިންސްޓަގްރާމަށް ލާފައިވަނީ ސުޝާންތުގެ އުފަންދުވަހުއެވެ.\nސުޝާންތުގެ ކައްކާ ނިރާޖްގެ ވާހަކަ: ސުޝާންތުގެ މަރުގެ މައްސަލައިގައި އޭނާގެ ކައްކާއާއި ދެފަހަރު މަތިން ފުލުހުން ސުވާލުކޮށް ބަޔާން ނަގާފައިވާއިރު އޭނާވަނީ ގިނަ ބަޔަކު ހައިރާންކުރުވި ވާހަކަތަކެއް މީޑިއާގައި ހިއްސާކޮށްފައެވެ. ސުޝާންތުގެ ކައްކާ މީޑިއާގައި ބުނީ ޔޫރަޕް ދަތުރުގައި ސުޝާންތު ފުރިއިރު އޭނާ ވަރަށް ފިޓްކަމަށާއި އެހެންނަމަވެސް އެބުރި އައި އިރު މީހާ މުޅިން ބަދަލުވެފައިވާ ކަމަށެވެ. އަދި އޭނާ މުޅިން މާޔޫސްވެ ވަރުބަލިވެފައި ހުންނަކަން ފާހަގަކުރެވުނު ކަމަށާއި އެކަމަށް ހައްލެއް ހޯދުމަށްކަމަށް ބުނެ ރިއާ އޭނާއަށް ބޭސް ދެމުން ދިޔަ ކަމަށެވެ. އަދި ފާއިތުވި ދުވަސްތަކުގައި ސުޝާންތުއާއި އެއްވެސް މީހަކަށް ބައްދަލުކުރުމުގެ ފުރުސަތުވެސް ރިއާ ދީފައިނުވާކަމަށް ނިރާޖް ބުންޏެވެ.\nސުޝާންތުގެ ކުރީގެ ކައްކާ އާޝޯކްގެ ވާހަކަ: މިދިޔަ އަހަރު ސެޕްޓެމްބަރު މަހު ރިއާގެ ނުފޫޒުން ވަޒީފާއިން ވަކި ކުރި އާޝޯކް ބުނީ އޭނާ ވަޒީފާއިން ވަކިކުރިނަމަވެސް އެގޭގައި މަސައްކަތްކުރާ މީހުންނާއި ގުޅުން އޮންނަކަމަށެވެ. މި ގޮތުން އެމީހުން އޭނާ ގާތު ޔޫރަޕް ދަތުރަށްފަހު ސުޝާންތު ބަލިކޮށް އުޅޭ ވާހަކަ ހިއްސާކޮށްފައިވާކަމަށް ވަނީ ބުނެފައެވެ. ހަތަރު އަހަރު ސުޝާންތު އާއި އެކު މަސައްކަތްކުރި އާޝޯކް ބުނީ ސުޝާންތުއަކީ ޑިޕްރެޝަން ހުންނަ މީހެއް ނޫންކަމަށާއި ސުޝަންތުގެ ބަލީގެ އަސްލަކީ އޭނާގެ މުޅި ދިރިއުޅުން ރިއާ ކޮންޓްރޯލް ކުރުންކަމަށެވެ. ޔޫރަޕް ދަތުރުގެ ކުރިން ސުޝާންތުގެ މިފަދަ އުޅުމެއް އެގޭގެ މަސައްކަތު މީހުންނަށްވެސް ފެނިފައިނުވާއިރު އެންމެ ފުރަތަމަ ސުޝާންތު ބަލިވުމުން އޭނާއަށް ޑެންގޫ ޖެހުނީކަމުގައި ރިއާ ބުނިކަމަށްވެސް، އާޝޯކް ވަނީ ބުނެފައެވެ. މީގެ އިތުރުން އާޝޯކް ބުނީ ސުޝާންތު ބަލިވުމުންވެސް ރިއާ އާއި ސުޝާންތުގެ ގާތް އެކުވެރިޔާ ސިދާތް ފިޔަވައި އެހެން އެއްވެސް މީހަކު އޭނާއަށް ބޭސް ދިނުމުގެ ހުއްދައެއް ނޯއޮއްނަކަމަށެވެ. ” އެ ގޭގައި މަސައްކަތްކުރާ ދުވަސްވީ މުއައްޒަފުންނަށްވެސް ބޭސް ދިނުމުގެ ހުއްދައެއް ނުދިން. އަހަރެން ހިތަށް އަރާ އަހަރެން ސެޕްޓެމްބަރު މަހު ވަޒީފާއިން ކަނޑާލިއިރު ބަރާބަރަށް ހުރި ސުޝާންތުއަށް މި ހާލު ޖެހުނީ ކީއްވެބާއޭޭ” އާޝޯކް ބުންޏެވެ.\nސުޝާންތުގެ ގޭގައި މަސައްކަތްކުރި އަންކިތްގެ ވާހަކަ: ސުޝާންތުގެ ގޭގައި މަސައްކަތްކުރަމުންދަނިކޮށް ރިއާގެ ނުފޫޒުން ވަޒީފާއިން ވަކިކުރި އަންކިތް ބުނީ ޔޫރަޕުން އައުމަށްފަހު ސުޝާންތު މުޅިން ބަދަލުވެފައިވާ ކަމަށާއި އަބަދުވެސް މޫނުމަތިން ހިނިތުންވުން ފެންނަ ސުޝާންތު މުޅިން އެހެން މީހަކަށް ބަދަލުވެފައިވާ ކަމަށެވެ. މި ގޮތުން މޫނުމަތީގެ ކުލަ ބަދަލުވެ ލޯކަޅުވެފައިވާއިރު އޭނާގެ މޫނުމަތިން އެއްވެސް އުފާވެރިކަމެއް ނުފެންނަކަމަށްވެސް އަންކިތް ބުންޏެވެ.\nސުޝާންތުގެ މަރާއި ގުޅިފައިވާ ‘ޔޫރަޕް ދަތުރު’ގައި ގޮތް ނޭގޭ ގިނަ ކަންތައްތަކެއް ހިނގާފައިވާކަމަށް ގިނަ ބަޔަކު ބުނަމުން އަންނައިރު މި މައްސަލައިގެ ތަހުޤީގު އިތުރަށް ވަރުގަދަކޮށް ސުޝާންތުއަށް އިންސާފު ހޯދައިދިނުމަށް އޭނާއަށް ތާއިދުކުރާ ފަރާތްތަކުން ދަނީ ގޮވާލަމުންނެވެ.


Covid-19: Eydhafushi possitive vi zuvaana rangalhu vejje\nކޮވިޑް-19: އޭދަފުށިން ޕޮޒިޓިވް ވި ޒުވާނާ ރަނގަޅުވެއްޖެ\nބ. އޭދަފުށިން ކޮވިޑް-19 އަށް ޕޮޒިޓިވް ޒުވާނާ އެ ބަލިން ރަނގަޅުވެއްޖެ އެވެ.\nބ. އަތޮޅު ހޮސްޕިޓަލުން ބުނީ، ހޯމް ކަރަންޓީނުގައި ހުއްޓާ އޭދަފުށިން ކޮވިޑް-19 ޖެހުނު ދިވެހި ޒުވާނާ ރަނގަޅުވެފައިވާ ކަމަށެވެ.\nމިއީ ހޯމް ކަރަންޓީންގައި ހުއްޓާ އޭދަފުށިން ޕޮޒިޓިވްވި3ވަނަ މީހާއެވެ. އޭދަފުށިން އެންމެ ފުރަތަމަ ކޮވިޑަށް ޕޮޒިޓިވްވެފައިވަނީ ދެ ބިދޭސީންނެވެ. އެމީހުން މިހާރު ވަނީ ބަލިން ރަނގަޅުވެގެން ދޫކޮށްލާފައެވެ.\nއޭދަފުށިން މިހާތަނަށް މިބަލި ޖެހިފައިވާ 10 މީހުން ފެނިފައިވާއިރު އެ އެންމެން ވެސް ޕޮޒިޓިވް ވެފައިވަނީ 14 ދުވަހުގެ ކަރަންޓީނުގެ މުއްދަތު ހަމަކުރުމަށް ހެދި ޓެސްޓުންނެވެ. އޭގެ ތެރޭގައި އުމުރުން ދުވަސްވީ އަންނެނަކާއި ތިން މަހުގެ ކުޑަކުއްޖެއް ހިމެނެއެވެ. މި އެންމެންގެ ހާލުވެސް ރަނގަޅުކަމަށް ހޮސްޕިޓަލުން ބުންޏެވެ.\nމި ސަރަހައްދުން ކޮވިޑް ޖެހިގެން އޭދަފުށީ ކޮވިޑް ފެސިލިޓީއަށް ގެނެސް ފަރުވާދިން 81 އަހަރުގެ މީހަކަށް ފަރުވާ ދިނުމަށް ފަހު ރަނގަޅުވެގެން ހޯމަ ދުވަހު ވަނީ ދޫކޮށްލައިފި އެވެ. މިހާރުވެސް އުމުރުން ދުވަސްވީ ބަލިހާލު ބޮޑު އިތުރު މީހަކަށް ފަރުވާދެމުން އަންނަ ކަމަށް ބ. އަތޮޅު ހޮސްޕިޓަލުން ބުންޏެވެ.\nރާއްޖޭން މިހާތަނަށް ކޮވިޑް ޖެހުނު މީހުންގެ އަދަދު ވަނީ 8،741 އަށް އަރައިފަ އެވެ. މީގެ ތެރެއިން 6،157 މީހަކު މިހާތަނަށް ރަނގަޅުވެ އަދި 29 މީހުން ވަނީ މަރުވެފަ އެވެ. މިހާރު އެކްޓިވް ކޭސްތަކުގެ އަދަދަކީ 2،549 އެވެ. ހޮސްޕިޓަލުތަކުގައި ފަރުވާ ދެމުންދާ މީހުންގެ އަދަދު ވެސް މިއަދު ވަނީ 139އަށް ދަށްވެފަ އެވެ.


Aa terminal ah anekkaa ves badhalu gennanee | Mihaaru\n10 މާޗް 2019 - 12:39 43 comments\nއާ ސަރުކާރުން ބޭނުންވަނީ، "މިހާރު" އަށް އެނގިފައިވާ ގޮތުގައި، ބައިނަލްއަގުވާމީ ދަތުރުތަކަށް ހާއްސަ ޓާމިނަލް ކުރިން ހަދަން އޮތް ވަރަށް ވުރެ ބޮޑުކުރާށެވެ. އަދި ޓާމިނަލްގެ އެހެން ބައެއް ޑިޒައިންތަކަށް ވެސް ބަދަލުތައް އަންނާނެ ކަމަށް، މައުލޫމާތު ހުރި ބައެއް ފަރާތްތަކުން ބުންޏެވެ.\nމި ކަމާ ގުޅޭ ގޮތުން މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން އަދި އެއްވެސް މައުލޫމާތެއް ހާމައެއްނުކުރެ އެވެ. އެކަމަކު 350 މިލިއަން ޑޮލަރު ހޭދަކޮށްގެން ހަދާ ޓާމިނަލަށް ބަދަލުތަކެއް އަންނަ ވާހަކަ އެ ކުންފުނިން ދޮގެއް ވެސް ނުކުރެ އެވެ.\nއަހަރަކު 7.5 މިލިއަން ދަތުރުވެރިންނަށް ހިދުމަތް ދޭ ގޮތަށް ފަރުމާކުރި ޓާމިނަލްގެ ފައުންޑޭޝަނަށް ބޭނުންވާ 1400 އަށް ވުރެ ގިނަ ދަގަނޑު ހޮޅި ޖެހުމުގެ މަސައްކަތް، ކުރީގެ ރައީސް އަބްދުﷲ ޔާމީންގެ ވެރިކަން ނިމުނު އިރު، ބިންލާދިން ގްރޫޕުން އޮތީ ފަށައިފަ އެވެ. ޓާމިނަލް ހަދަނީ، މިހާރު ހުރި ޓާމިނަލްގެ ދެކުނު ފަަރާތުގައި، 78،000 އަކަމީޓަރުގެ ސަރަހައްދެއްގަ އެވެ.\nމެދުއިރުމަތީގެ ތަފާތު ހަތަރު ފަންޑަކުން ލޯނު ހަމަޖެހިފައިވާ މަޝްރޫއު ބިންލާދިން ގްރޫޕާ ހަވާލުކުރީ މެއި 2016 ގަ އެވެ.\nއެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހު އެންމެ ފަހުން ނޫސްވެރިންނާ ބައްދަލުކުރެއްވި ދުވަހު ވިދާޅުވީ އާ ޓާމިނަލް ނިމޭނެ ކަމަށް ލަފާކުރެވެނީ 2022 ގައި ކަމަށެވެ.\nއިތުރު ލިޔުންތައް ވެލާނާ އިންޓަނޭޝަނަލް އެއާޕޯޓް ބިން ލާދިން ގުރޫޕް ރައީސް އަބްދުﷲ ޔާމީން އެމްއޭސީއެލް އައިއެންއައިއޭ އާ ޓާމިނަލް އެއާޕޯޓް އާ ޓާމިނަލް


BREAKING: Covid jehigen anekkaa ves dhivessaku maruvejje | Mihaaru\nށ. ފުނަދޫ ކޮވިޑް މެނޭޖުމަންޓް ފެސިލިޓީ: ކޮވިޑް ޖެހިގެން މިދިޔަ ހަތަރު ދުވަހުގެ ތެރޭގައި ތިން ދިވެއްސަކު ވަނީ މަރުވެފައި.---ފޮޓޯ: ހެލްތު މިނިސްޓްރީ\n02 އޯގަސްޓް 2020 - 22:02 20 comments\nކޮވިޑް-19 ޖެހިގެން އަނެއްކާވެސް ދިވެއްސަކު މިރޭ މަރުވެއްޖެ އެވެ. މިއީ އެ ބަލީގައި ރާއްޖެ އިން މަރުވި 18 ވަނަ މީހާ އެވެ.\nއެޗްޕީއޭ އިން ދެންމެ ބުނީ، މިރޭ 8:57 ގައި މަރުވީ ހުޅުމާލޭ މެޑިކަލް ފެސިލިޓީގައި ފަރުވާ ދެމުން އައި އުމުރުން 89 އަހަރުގެ ފިރިހެނަކު ކަމަށެވެ.\nމިއީ، ކޮވިޑް ޖެހިގެން މިދިޔަ ހަތަރު ދުވަހުގެ ތެރޭގައި ރާއްޖޭގައި މަރުވި ތިންވަނަ މީހާ އެވެ. މިދިޔަ ބުރާސްފަތި ދުވަހާއި ރޭގައި ވެސް ކޮވިޑް ބަލީގައި ދެ މީހަކު ވަނީ މަރުވެފަ އެވެ.\nބުރާސްފަތި ދުވަހު މަރުވި އުމުރުން 71 އަހަރުގެ އަންހެން މީހާ އާއި ރޭ މަރުވި އުމުރުން 52 އަހަރުގެ އަންހެން މީހާ ވެސް އައިޖީއެމްއެޗަށް ދިޔައީ ނޭވާލާން އުނދަގޫ ވެގެންނެވެ. މީގެ ތެރެއިން 71 އަހަރުގެ އަންހެން މީހާ އަށް ކޮވިޑް ޖެހިފައިވާކަން އެނގުނީ މަރުވި ފަހުންނެވެ. އޭނާ ހޮސްޕިޓަލަށް ގެންދިއުމާ އެކު، އޮންނަ އުސޫލުގެ ތެރެއިން ވަގުތުން ކޮވިޑަށް ޓެސްޓު ކުރި ކަމަށް އައިޖީއެމްއެޗުން ބުނެފައި ވެ އެވެ.\nCovid-19 jehigen anekkaa ves dhivessaku maruvejje\nރޭ މަރުވި، އުމުރުން 52 އަހަރުގެ އަންހެން މީހާ ވެސް އިއްޔެ ހަވީރު ހޮސްޕިޓަލަށް ދިއުމާ އެކު، ކޮވިޑަށް ޓެސްޓުކުރިއިރު ނަތީޖާ ޕޮޒިޓިވްވީ އެވެ. ސ. ހިތަދު އަށް އުފަން އެ މީހާ މަރުވީ އައިޖީއެމްއެޗުގައި ފަރުވާ ދެމުން އަންނަނިކޮށް ރޭ 11:20 ގަ އެވެ.\nމިދިޔަ މާޗު7ގައި ރާއްޖެ އިން ކޮވިޑް ފެނުނު ފަހުން އެ ބަލީގައި މިހާތަނަށް ވަނީ 12 ދިވެއްސަކާއި ހަ ބިދޭސީއަކު މަރުވެފަ އެވެ.\nމިދިޔަ ހުކުރު ދުވަހުގެ ހަވީރު6ން އިއްޔެ ހަވީރު6އަށް 156 މީހަކަށް ރާއްޖެ އިން އަލަށް ކޮވިޑް ޖެހުނުއިރު އޭގެ ތެރެއިން 136 މީހުންނަކީ ދިވެހިންނެވެ. އަދި އިއްޔެ ހަވީރު6ން މިއަދު ހަވީރު6އަށް 215 މީހަކަށް އަލަށް އެ ބަލި ޖެހުނުއިރު އޭގެ ތެރެއިން ދިވެހިންގެ އަދަދު ވަނީ 149 އަށް އަރައިފަ އެވެ. މިއީ މިހާތަނަށް އެއް ދުވަހެއްގައި ރާއްޖެ އިން އެންމެ ގިނައިން ކޮވިޑް ބަލީގެ މީހުން ފެނުނު ދުވަހެވެ. އަދި އެ ބައްޔަށް އެންމެ ގިނަ ދިވެހިން ޕޮޒިޓިވްވި ދުވަސް ވެސް މެ އެވެ.\nމިއަދުގެ ހިސާބުތަކަށް ބަލާއިރު، 149 ދިވެހިންގެ އިތުރުން ދެން އަލަށް ކޮވިޑް ޖެހުނީ ބަންގްލަދޭޝްގެ 54 މީހަކަށާއި އިންޑިއާގެ ހަތް މީހަކަށާއި ސްރީ ލަންކާގެ ދެ މީހަކަށާއި ނޭޕާލްގެ އެކަކު އަދި އިންޑޮނޭޝިއާގެ މީހަކަށެވެ. މި އަދަދުތަކާ އެކު، ރާއްޖެ އިން ކޮވިޑް ޖެހުނު މީހުންގެ އަދަދު ވަނީ 4،000 ހުރަސްކޮށްފަ އެވެ. މިހާރުގެ ޖުމްލަ އަކީ 4،164 އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގެ ތަރުޖަމާން ޑރ. ނަޒްލާ ރަފީގު ރޭ ވިދާޅުވީ، ކޮވިޑް ޖެހިހެން 72 މީހަކު އެޑްމިޓް ކޮށްގެން ފަރުވާ ދެމުން އަންނަ ކަމަށެވެ. ނަމަވެސް އިއްޔެގެ ހަވީރު6ން މިއަދުގެ ހަވީރު6އަށް އެޗްޕީއޭ އިން ނެރުނު ތަފާސްހިސާބުތަކަށް ބަލާއިރު އެޑްމިޓް ކޮށްގެން ފަރުވާ ދޭ މީހުންގެ އަދަދު މިހާރު ވަނީ 84 އަށް އަރައިފަ އެވެ. މިދިޔަ 24 ގަޑިއިރުގެ ތެރޭގައި އިތުރު 12 މީހަކު އެޑްމިޓް ކޮށްފައިވާ ކަމަށް އެ ހިސާބުތަކުން ދައްކަ އެވެ.\nޑރ. ނަޒްލާ ރޭ ވިދާޅުވި 72 މީހުންގެ ތެރެއިން ހަ މީހެއްގެ ހާލު ސީރިއަސް ވެގެން އައިސީޔޫގައި ފަރުވާދެމުން އަންނައިރު، ދެ މީހަކު ވަނީ ވެންޓިލޭޓަރުގަ އެވެ.\nCovid jehigen 72 meehaku admit koggen faruvaa dhenee\nއެންމެ ގިނަ މީހުން އެޑްމިޓް ކޮށްފައި ވަނީ ހުޅުމާލޭ މެޑިކަލް ފެސިލިޓީގަ އެވެ. އެ ތަނުގައި 65 މީހަކު އެޑްމިޓް ކޮށްފައިވާއިރު 60 މީހަކަށް ފަރުވާދެނީ ވޯޑުގައި ކަމަށާއި ބާކީ ފަސް މީހުން ތިބީ އައިސީޔޫގައި ކަމަށް ޑރ. ނަޒްލާ ރޭ ވިދާޅުވި އެވެ.


Ithuru 588 meehunnaa eku India ge manavaru furaifi | Mihaaru\nޚަބަރު / އިންޑިއާ\nއިތުރު 588 މީހުންނާ އެކު އިންޑިއާގެ މަނަވަރު ފުރައިފި\nއިއްޔެ ފުރި އިންޑިއާ މީހުން އިމިގްރޭޝަނުގައި ޗެކިން ކުރުމުގައި. -- ފޮޓޯ: މޯލްޑިިވްސް އިމިގްރޭޝަން\nރާއްޖޭގައި ހުންނަ އިންޑިއަން ހައި ކޮމިޝަނުން މީގެ ކުރިން ބުނެފައި ވަނީ، މި ދަތުރުގައި ގެންދާނީ ކެރެލާ ސްޓޭޓުގެ މީހުން އެކަނި ކަމަށެވެ. ރާއްޖޭގައި ތިބި އިންޑިއާ މީހުން އަނބުރާ ގެންދަން އެ ގައުމުން މަސައްކަތް ކުރަން ފެށީ މި މަހުގެ 10 ވަނަ ދުވަހެވެ. ފުރަތަމަ ބުރުގައި 698 މީހުން ގެންދިޔަ އިރު ދެ ވަނަ ބުރުގައި ގެންދިޔައީ 202 މީހަކެވެ. އިއްޔެ ގެންދިޔަ މީހުންނާ އެކު ޖުމްލަ 1،488 އިންޑިއާ މީހުން ރާއްޖެއިން ގެންދެވުނީ އެވެ.\nHC Sunjay Sudhir bids farewell to #INSJalashwa carrying 588 Indian nationals from #Malé to #Kochi. He expresses gratitude to Govt of India, @indiannavy and the Govt of Maldives authorities for extending support to Op #SamudraSetu. @MEAIndia pic.twitter.com/KRxRVgcBgl\nއިންޑިއިަން ހައި ކޮމިޝަން އިން އިއްޔެ ކުރި ޓްވީޓެއް\nއިންޑިއާ އިން ރާއްޖެ އަށް ކަނޑައަޅާފައިވާ ސަފީރު ސަންޖޭ ސުދީރު ވިދާޅުވީ ރާއްޖޭގައި ތިބި އިންޑިއާ މީހުން ގެންދަން އެ ގައުމުގެ ސަރުކާރުން ކުރަމުން އަންނަ މަސައްކަތަށް ޝުކުރުވެރިވާ ކަމަށެވެ. ނަމަވެސް އިއްޔެގެ މޫސުމަށް ރިއާޔަތްކޮށް ވިދާޅުވީ، އިއްޔެ ފުރަަން ހަމަޖެއްސި އެންމެންނަށް ނުފުރުނު ކަމަށެވެ.\nމޫސުން ވަރަށް ގޯސް. އެކަމާ ހެދި އެކި ރަށްރަށުން އަންނަ އިންޑިއާ މީހުންނަށް އާދެވޭ ގޮތެއް ނުވި،" ސަންޖޭ ވިދާޅުވި އެވެ.\nއޭނާ ވިދާޅުވީ 700 އެއްހާ މީހުން އިއްޔެ ފުރަން ހަމަޖެހިފައި އޮތް ކަމަށެވެ.\nއިއްޔެ ފުރި މަނަވަރު ވެސް ދާނީ ކޮޗިން އަށެވެ. މީގެ ކުރިން ރާއްޖެ އިން ފުރި ދެ މަނަވަރު ވެސް ދިޔައީ އެ ސިޓީ އަށެވެ. އެ މީހުން ދާން ބޭނުން ތަންތަނަށް ދެވޭނީ، ކޮޗިންގައި 14 ދުވަހު ކަރަންޓީންގައި މަޑުކުރުމަށް ފަހު އެވެ.\nIndia ge ithuru bayaku hukuru dhuvahu ves gendhaane\nމި ދަތުރުތަކުުގައި ވަޒީފާ ގެއްލިފައިވާ މީހުންނަށާއި މެޑިކަލް އިމަޖަންސީތަކުގައި ދާންޖެހޭ މީހުންނާއި މާބަނޑު އަންހެނުންނަށް އިސްކަން ދޭނެ ކަމަށް ހައި ކޮމިޝަނުން މީގެ ކުރިން ބުނެފައި ވެ އެވެ.\nރާއްޖޭގައި އުޅޭ އިންޑިއާ ރައްްޔިތުން ގެންދިއުމުގެ މަސައްކަތް ދެން ކުރިއަށް ގެންދާނީ ވައިގެ މަގުންނެވެ. ވައިގެ މަގުން ދަތުރުކުރަން ކަނޑައަޅާފައި ވަނީ ޗެންނާއީ، ބެންގަލޫރު، މުމްބާއި އަދި ނިއު ދިއްލީ އަށެވެ. އެ ދަތުރުތައް ވެސް ވަރަށް އަވަހަށް ފަށާނެ ކަމަށް ސަންޖޭ ވިދާޅުވި އެވެ.\nމި މަސައްކަތުގައި އިންޑިއަން ހައި ކޮމިޝަނަށް އެމްއެންޑީއެފް އާއި ކަސްޓަމްސް އާއި އިމިގްރޭޝަން އަދި އެހެން މުއައްސަސާތަކުން ދޭ އެހީތެރިކަމަށް އޭނާ ޝުކުރުއަދާ ކުރެއްވި އެވެ.\nރާއްޖޭގައި 27،000 އިންޑިއާ މީހުން ދިރިއުޅެމުން އަންނަ ކަމަށް އިންޑިއަން ހައި ކޮމިޝަނުން މީގެ ކުރިން ބުނެފައި ވެ އެވެ. އޭގެ ތެރޭގައި ސިއްހީ މަސައްކަތްތެރިންނާއި ޓީޗަރުންނާއި ލޭބަރުން ހިމެނެ އެވެ. ރާއްޖޭގައި ކޮވިޑް-19 ފެތުރެން ފެށިއިރު އެންމެ ގިނައިން މި ބައްޔަށް ޕޮޒިޓިވްވީ ބިދޭސީންނެވެ. މިހާތަނަށް 99 އިންޑިއާ މީހަކު މި ބައްޔަށް ރާއްޖެއިން ޕޮޒިޓިވްވެފައިވެ އެވެ.\nއިންޑިއާ ބިދޭސީން އިންޑިއާ ހައި ކޮމިޝަން ރާއްޖެ-އިންޑިއާ ސަންޖޭ ސުދިރް (އިންޑިއާގެ ސަފީރު)\nބަންގްލަދޭޝްގެ އެންބަސީ ކީއްބާ މި ކުރަނީ؟ އެމިޙުންނަށް އެނގޭބާ ރާއްޖޭގަ އެމީހުންގެ ކިހާބައެއް އުޅޭކަން އަދި އެމިހުން އުޅޭ ހާލު؟\nބަނގުލަދޭޝް މީހުންނަކީ މިޤައުމަށް ބަލަދު އަރާފަތިބި ބައެއް އެމިހުން ގެންދަން ނައަންނާނެ މަނަވަރެއް އެމީހުން ބޭނުން ކޮންމެގޮތަކަށް އެބައުޅެވޭވިޔާ ދޯ ...\nސޭހު ހަސީނާ މުއްސަދި ޑިކްޓޭޓަރަކަށްވީ ދުނިޔެއަށް ބަންގްލަދޭސް މީހުން ވިއްކައިގެން.\nދިވެހީންނަށް އެމީހުން އަމިއްލަ ރަށަށް ނުދެވި، އިންޑިޔާ މީހުންނަށް އެމީހުންނަށް އެމީހުންގެ ގައުމަށް ދެވިއްޖެ. ނެގެޓިވް އެންމެން އެމީހުންގެ ރަށައް ފޮނުވަންޖެހޭ. ކޮވިޑް ހިސާބުތައް ދިމާވޭތަ؟\nމި މީހުން މަނަވަރެއް ފޮނުވަންޖެހޭ ސަބަބަކީ ކޮބާ؟ މަތިންދާބޯޓެއް ފޮނުވީމަ މާ ހަރަދުވެސް ކުޑަވާނެ ކަންނޭގެ؟ މޫސުން ވެސް އޭރުން މާ ބޮޑު ފެކްޓަރ އަކަށް ނުވާނެ!\nއެއީ އެ މީހުންގެ އަ މިއްލަ ކަ މެއް ހުރިހަަ ކަމަކާ ބެހެން ޖެހޭތަ\nމި މަނަވަރު އައިމަ މުދާކޮޅުވެސް ނުބޭލި މަޅިއަރާ\nބަންގުލަދޭޝް މީހުން ގެންދަން އެގައުމުން ނުއުޅެނީ ކީއްވެ.\nސޭޓު ނޫން ގޮތެއް\nސޭހު ހަސީނާ ބޭނު މެއް ނުވޭ


Dhiraagu ge Hiley DATA aa eku Geygai Madukuravva, Rakkaatherikan Khiyaaru Kuravva! | Atoll News\nދިރާގުގެ ހިލޭ ޑާޓާ އާއެކު ގޭގައި މަޑުކުރައްވާ، ރައްކާތެރިކަން ޚިޔާރު ކުރައްވާ!\nޝާއިޢުކުރީ: މުޙައްމަދު އަފްރާޙް ޖޫން 1, 2021, 14:48\nބަވަނަވެފައިވާ މި ދުނިޔޭގައި އިންޓަރނެޓާއިނުލާ އުޅުމަކީ މިހާރު ފަސޭހަކަމެއް ނޫނެވެ.\nއެހެންކަމުން ރާއްޖޭގެ މުވާސަލާތީ އެންމެގިނަދުވަސްވީ ކުންފުނި، ދިރާގުން މިވަނީ ހިލޭ އިތުރު ޑޭޓާ އަދި ޑޭޓާގެ ޚާއްސަ އޮފަރތަކެއް ދިރާގު ކަސްޓަމަރުންނަށް ހަމަޖައްސައިދީފަ އެވެ.\nމިއީ ކޮވިޑް-19ގެ ބަލިމަޑުކަމުން ރައްކާތެރިވުމަށް ގޭގައި ތިބެން ޖެހިފައިވާ މި ދުވަސްވަރު ދިރާގު ކަސްޓަމުންނަށް ދިން ވަރަށް އަގުހުރި ހަދިޔާ އެކެވެ.\nދިރާގުން ބުނީ މިއަދު ދިރާގު ފިކްސްޑް ބްރޯޑްބޭންޑް އަދި މޮބައިލް ކަސްޓަމަރުންގެ ޕެކޭޖްތަކަށް ލިބިގެންދާ ޑޭޓާގެ އިތުރަށް އެއްވެސް ޚަރަދަކައިނުލާ ހިލޭ ޑޭޓާ މި ޖޫންމަހަށް ދީފައިވާ ކަމަށެވެ.\nއެގޮތުން ދިރާގު ފިކްސްޑް ބްރޯޑްބޭންޑް ކަސްޓަމަރުންނަށް ޖޫން މަހަށް %30 ހިލޭ އިތުރު ޑޭޓާ، ދިރާގު ޕޯސްޓްޕެއިޑް އަދި ދިރާގު އަމިއްލަ ޕޯސްޓްޕެއިޑް ކަސްޓަމަރުންނަށް %25 އާއި %200 އާއި ދެމެދުގެ ހިލޭ ޑޭޓާ ފޯރުކޮށްދީފައިވާ ކަމަށް އެ ކުންފުނިން ބުނެއެވެ.\nމީގެ އިތުރުން ދިރާގު ޕޯސްޓްޕެއިޑް “ވަގުތުން ގެއަށް އިންޓަރނެޓް” ކަސްޓަމަރުންނަށް %30 ހިލޭ އިތުރު އެލަވަންސާއި ދިރާގު ޕޯސްޓްޕެއިޑް ޑޭޓާ ސިމް ގެންގުޅުއްވާ ކަސްޓަމަރުންނަށް 30% ހިލޭ އިތުރު އެލަވަންސް މި މަހު ދީފައިވާ ކަމަށް ވެސް ދިރާގުން ބުނެއެވެ.\nމިދުވަސްވަރަކީ ގޭގައި ތިބެގެން ގިނަބަޔަކު އޮފީސް މަސައްކަތް ރިމޯޓްކޮށް ކުރިއަށްގެންދިޔުމާއި ކިޔަވާކުދިން ކްލާސްތަކަށް އޮންލައިންކޮށް ހާޒިރުވާން ޖެހިފައިވާ ދުވަސްވަރަކަށް ވާތީ، އިތުރަށް ލުއިފަސޭހަކޮށް ދިނުމުގެ ގޮތުން މިދިޔަ މެއި 27 އިން ފެށިގެން 30 ޖޫންގެ ނިޔަލަށް ނަންގަވާ ބޫސްޓަރ، ޑޭޓާ އެޑް-އޮން އަދި ބަންޑްލްސްތަކަށް ވެސް އިތުރު ހިލޭ ޑޭޓާ ދޭންފަށާފައިވާ ކަމަށް ވެސް ދިރާގުން ބުނެއެވެ.\nދިރާގު ފިކްސްޑް ބްރޯޑްބޭންޑް ކަސްޓަމަރުންނަށް އެކްޓިވޭޓް ކުރަށްވާ ކޮންމެ ބޫސްޓަރ އަކުން ދެ ގުނަ އިތުރު ޑޭޓާ އެލަވަންސް ލިބިގެންދާނެއެވެ.\nމޮބައިލް ޕޯސްޓްޕެއިޑް ކަސްޓަމަރުން އެކްޓިވޭޓް ކުރަށްވާ ކޮންމެ ބޫސްޓަރ އަކުންވެސް ދެ ގުނަ އިތުރު ޑޭޓާ ލިބިގެންދާނެއެވެ.\nދިރާގު ޕްރީޕެއިޑް ކަސްޓަމަރުންނަށް %50 އިތުރު އެލަވަންސް ކޮމްބޯ ޕޮލޭން ތަކުން ލިބިގެން ދާ އިރު، %200 އިތުރު ޑޭޓާ އެލަވަންސް މިނީ ޑޭޓާ އެޑްއޮންތަކުން އެކްޓިވޭޓް ކުރަށްވާ ދުވަހުން ފެށިގެން 30 ދުވަހުގެ މުއްދަތަށް ލިބިގެންދާނެއެވެ.\nދިރާގު “ވަގުތުން ގެއަށް އިންޓަރނެޓް” ބޫސްޓަރ އެކްޓިވޭޓް ކުރަށްވައިގެން %100 އިތުރު އެލަވަންސް ލިބިގެންދާނެއެވެ.\nދިރާގު ޑޭޓާ ސިމް އިން އެކްޓިވޭޓް ކުރަށްވާ ބޫސްޓަރތަކުން 100% އިތުރު އެލަވަންސް ލިބިގެންދާނެއެވެ.\nދިރާގު ޕްރީޕެއިޑް “ވަގުތުން ގެއަށް އިންޓަނެޓް” ކަސްޓަމަރުންނަށް 1 ޖޫން އިން 30 ޖޫންގެ ނިޔަލަށް އެކްޓިވޭޓް ކުރަށްވާ ޕެކޭޖްތަކުން %30 އިތުރު ހިލޭ ޑޭޓާ އަލަވަންސް ލިބިގެންދާނެއެވެ.\nދިރާގު ޕްރީޕެއިޑް ޑޭޓާ ސިމް އިން 1 ޖޫން އިން 30 ޖޫންގެ ނިޔަލަށް އެކްޓިވޭޓް ކުރަށްވާ ޑޭޓާ އެޑް-އޮން ތަކުން %30 ހިލޭ އުތުރު ޑޭޓާ އެލަވަންސް ލިބިގެންދާނެއެވެ.\nމީގެ އިތުރުން ދިރާގު މަމެން ކަސްޓަމަރުންނަށް މިހާރު ހިނގަމުންދާ ޕްރޮމޯޝަނުގެ ދަށުން 30 ޖޫން 2021 ގެ ކުރިން އެކްޓިވޭޓް ކުރައްވާ ޑޭޓާ އެޑް-އޮންތަކަށް 50 އިންސައްތަ ޑިސްކައުންޓް ލިބޭނެ ކަމަށް ވެސް ދިރާގުން ބުނެއެެވެ.\nއެހެންކަމުން މިއީ ފަރުދީ ޒިންމާ އަދާކޮށް، ހަލުވިކަމާއެކު ފެތުރެމުންދާ ކޮވިޑް-19 އިން ތިމާއާއި ޢާއިލާ އަދި އެންމެރައްޔިތުން ސަލާމަތްކުރަންވީ ވަގުތެވެ.\nޒަރޫރީ ކަމެއްގައި މެނުވީ ގެއިން ބޭރަށް ނުނިކުންނަވާށެވެ. ގިނައިން އަތް ދޮންނާށެވެ. ގައިދުރުކަން އިޚްތިޔާރު ކުރައްވާ މާސްކް އަޅުއްވާށެވެ.


މެންބަރުންގެ ޚިޔާލު: ރިޝްވަތު ނުދޭށެވެ. ރިޝްވަތުގައި ނުހިފާށެވެ. – Maldivian Democratic Party\nމެންބަރުންގެ ޚިޔާލު: ރިޝްވަތު ނުދޭށެވެ. ރިޝްވަތުގައި ނުހިފާށެވެ.\nމުއާޒު މުހައްމަދު (މޯލާ:)\nމިދުވަސްވަރަކީ ރިޝްވަތާއި ކޮރެޕްޝަނުގެ މައްސަލަތަކެއް މިޤައުމުގައި ފެންމަތިވެގެން އުޅޭދުވަސްވަރެކެވެ. މިކަންތައްތައް މިކުރާމީހުންނަށް ރިޝްވަތު ހިފުމަކީކިހާވަރެއްގެ ކަމެއްކަން ނޭގުމަކީ ފަހަރެއްގައި ވެދާނެކަމެވެ. އެހެންކަމަށް ވާނަމަ މިފަދަކަންތައް ނުކުރުމަށް އެފަދަ ފަރާތްތަކަށް ހަނދާންކޮށްދިނުމަކީ ދިވެހިރައްޔިތެއްގެ ހައިސިއްޔަތުން ކޮންމެހެން ކުރަންޖެހޭ ކަމެއްކަމަށް އަޅުގަނޑު ދެކެމެވެ.\nދަންނަވަންތޯއެވެ. ޤަވާއިދާ ޚިލާފަށް ކަމެއްކޮށްދިނުމުގެ ގޮތުން އެކަމެއްކުރުމުގެ ބާރު ލިބިގެންވާ ފަރާތަކަށް ދެވޭކޮންމެ އެއްޗަކީ ރިޝްވަތުގެ މާނާގައި ހިމެނޭ އެއްޗެކެވެ. މިމައްސަލައާއި މެދު ވިސްނާފިކުކުރުމުން އެގޭއެއްޗަކީ ރިޝްވަތު ހިފާމީހާގެ ނިކަމެތިކަމާއި ގޮތްކުޑަކަމާއި ނުބައިކަން އެންމެފުރަތަމަ ޤަބޫލު ކުރާނެ މީހަކީ ރިޝްވަތުދޭ މީހާކަމެވެ. އެހެނީ ރިޝްވަތުދީގެން ބޭނުންވާ ކަންތައްތައް ކުރަންޖެހުމަކީ ރިޝްވަތު ހިފި މީހާގެ ކިބައިގައި އެއްވެސް އިންސާނިއްޔަތުކަމެއް ނެތުމާއި އަމާނާތްތެރިކަމާއި ދީންވެރިކަމެއް ނެތުނީމައެވެ.\nއަޅުގަނޑު ވަކިބަޔެއްގެ ބޮލުގައި މިތުހުމަތު އަޅުވަނީއެއް ނޫނެވެ. އެހެންނަމަވެސް ދިވެހިރައްޔިތުންނަށް މިއަދު މިފަދަ މީހުން ވަކިކުރަން ވަރަށް ރަނގަޅަށް އެނގޭނެކަމަށް ހީކުރަމެވެ. ކެނޑިނޭޅި ރާއްޖޭގެ އިދިކޮޅުފަރާތްތަކުން މިސަރުކާރުގެ ބޮލުގައި އަޅުވާ އެއްތުހުމަތަކީ ލާދީނީ ސަރުކަރެއްކަމަށާއި ޔަހުދީންގެ ސަރުކާރެއްކަމަށް ބުނެ އެކުރާ ދަޢުވާއެވެ. ކަންމިހެންއޮއްވާ އިދިކޮޅު ޕާޓީތަކުގެ ލީޑަރުން ރިޝްވަތުދިންކަމުގެ ތުހުމަތުގައި ބަންދުކޮށް ތަހުޤީގްކުރަން ފެށުނެވެ. މިބޭފުޅުނަން ދޭން ބޭނުންވާ ނަސޭހަތަކީ ރިޝްވަތު ދިނުމާއި ރިޝްވަތު ހިފުމަކީ ބޮޑުވައްކަމުގެ ތެރޭގައި ހިމެނޭ ބޮޑުފާފައެކެވެ. އަދި ރިޝްވަތުހިފުމަކީ ޔަހޫދީންގެ އަމަލުތަކުގެ ތެރެއިން އަމަލެކެވެ. އޭގައި ހިފާމީހުންނަކީ ދޮގުވެރިންކަމުގައި ނޫނީ ނުވާނެއެވެ. ހަމައެހެންމެ އެބައި މީހުންނަކީ އަބުރާއި އިއްޒަތް ގެއްލިގެންދާނެ ބަޔެކެވެ. މިކަމުގެ ސަބަބުން ރުޅިވެރިކަމާއި ފިތުނަވެރިކަން މިޤަމުގައި އުފެދިދާނެއެވެ. ރިޝްވަތުދޭމީހާއާއި ރިޝްވަތުގައި ހިފާ މީހާއަށް މާތްﷲގެ ލައުނަތް ހުއްޓެވެ.\nދިވެހިރާއްޖޭގައި ދެން ރިޔާސީ އިންތިޚާބް އޮތީ 2013 ގައެވެ. ވާދަވެރި ސިޔާސީ ފަރަތްތަކުންވެސް މިއިންތިޚާބް ކާމިޔާބުކުރުމަށް ބޭނުންވާނެކަން ކަށަވަރެވެ. އެހެންނަމަވެސް ހިތާމަޔަކީ ޤާނޫނުން ބޭރުން ރިޝްވަތު ދީގެން ވެރިކަން ވައްޓާލުމަށް މަސައްކަތްކުރާކަމެވެ. ތިމާމެން ހާސިލްކުރުމަށް ބޭނުން ކިތަންމެ ބޮޑުކަމެއް އޮތަސް އެކަމެއް ހާސިލްކުރުމަށް ރިޝްވަތުނުދީ ވާދަވެރި ސިޔާސީ ނިޒާމެއްގައި އުޅެން ދަސްކުރުން މާބުއްދިވެރިވާނެއެވެ. ކޮރެޕްޝަނާއި އެއްކޮޅަށް ޤާނޫނީ ވަކީލުން ވަކީލްކަން ކުރައްވައި ރިޝްވަތު ހަލާލުކުރުމަށް ދައްކާނެ އެއްވެސް ބަހަނާއެއް ނެތެވެ.އާދޭހެވެ. ކަލަކު ވޮޑިގެންވުމާއި، އާޚިރަތްދުވަހާއި އެދުވަހުގެ ހިސާބް ބެއްލެވުމާއި، އަޒާބާއި ޘަވާބަކީ އަފްސާނާއެއްކަމަށް ހަދައިދފިނަމަ ހަރާމާއި ހަލާލުގެ ވާހަކައަކީ ބޭކާރުވާހަކައެކެވެ. ދޫކޮށްލެވިފައިވާ ޖަނަވާރުތަކެއް ފެހިކަން ގަދަ ދަނޑަކަށްވަދެ ވިނަ ކާފަދައިން ހަރާމާއި ހަލާލެއް ބެލުމެއްނެތި ކެއުމުގައި ތިބޭބަޔަކަށް ނުވުމަށްވެސް ނަސޭހަތްތެރިވަމެވެ. މިގޮތަށް ކަންތައްތައް ކުރާނަމަ ނުކިޔަމެންތެރިވާ ހިމާރު ދަނޑުގެ އެއްފަރާތުގައި އެކަހެރިކޮށް، ބަނދެފައި ބާއްވާހެން ބަނދެފައި ބާއްވަންޖެހިދާނެއެވެ.


ދިވެހިރާއްޖޭގެ ހައިކޯޓާއި ސުޕީރިއަރ ކޯޓުތަކުގެ ކޯޓުރޫމްތަކަށް ބޭނުންވާ އޯޑިއޯ ކޮންފަރެންސް ސިސްޓަމް ސަޕްލައިކޮށް އިންސްޓޯލްކޮށްދޭނެ ފަރާތެއް ހޯދުމާބެހޭ\nދިވެހިރާއްޖޭގެ ހައިކޯޓާއި ސުޕީރިއަރ ކޯޓުތަކުގެ ކޯޓު ރޫމްތަކަށް ބޭނުންވާ އޯޑިއޯ ކޮންފަރެންސް ސިސްޓަމް ސަޕްލައިކޮށް އިންސްޓޯލްކޮށްދޭނެ ފަރާތެއް ހޯދަން ކުރެވުނު މި ޑިޕާޓްމަންޓުގެ ނަންބަރު: 198F/2019/86އިޢުލާނާ ގުޅިގެން ހުށަހަޅާފައިވާ އަންދާސީހިސާބުތައް ޑިޕާޓްމަންޓްގެ ސްޕެސިފިކޭޝަނަށް ނުފެތުމާއި، އަދި އެ އިޢުލާނާގުޅިގެން ހުށަހަޅައިފައިވާ އަގުތައް ބޮޑު ކަމަށް ފެންނާތީ، އެ އިޢުލާން ބާޠިލްކޮށް އެ ތަކެތި ހޯދުމަށް އަލުން އިޢުލާނު ކުރަމެވެ.\nމި ކަމާބެހޭ މަޢުލޫމާތު މި ޑިޕާޓްމަންޓްގެ ވެބްސައިޓް www.judiciary.gov.mv ގެ ނޯޓިސްބޯޑުން ލިބެންހުންނާނެއެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން 2020 ޖަނަވަރީ 20 ވާ ހޯމަ ދުވަހުގެ 11:00 އަށް މި ޑިޕާޓްމަންޓަށް ވަޑައިގެން މަޢުލޫމާތު ސާފުކުރެއްވުމަށްފަހު، 2020 ޖަނަވަރީ 27 ވާ ހޯމަ ދުވަހުގެ 13:00 އަށް މި ޑިޕާޓްމަންޓަށް ވަޑައިގެން އަންދާސީހިސާބު ހުށައެޅުއްވުން އެދެމެވެ.\nއަދި ދަންނަވަމެވެ. އަންދާސީހިސާބު ހުށަހެޅޭނީ މަޢުލޫމާތު ސާފުކުރުމަށް ހަމަޖެހިފައިވާ ދުވަހު ގަޑިއަށް މި ޑިޕާޓްމަންޓަށް ޙާޟިރުވެ މަޢުލޫމާތު ސާފުކުރައްވާ ފަރާތްތަކަށެވެ. އިތުރު މަޢުލޫމާތު ބޭނުންފުޅުވާނަމަ 3340994 އަދި 3340871 އާ ގުޅުއްވައިގެން މަޢުލޫމާތު ހޯއްދެވުން އެދެމެވެ.\nމިހެންވެ މިކަން ޢާންމުކޮށް އެންގުމަށް ޓަކައި އިޢުލާން ކުރީމެވެ.\n19 ޖުމާދަލްއައްވަލް 1441


Riyasee ticket ehen meehakah libunas thaaidheh nukuraanan: Trump\nރިޔާސީ ޓިކެޓް އެހެން މީހަކަށް ލިބުނަސް ތާއީދެއް ނުދޭނަން: ޓްރަމްޕް\nރިޕަބްލިކަން ޕާޓީގެ ރިޔާސީ ޓިކެޓް އެހެން ބޭފުޅަކަށް ލިބިވަޑައިގެންނެވި ނަމަވެސް އެ ބޭފުޅަކަށް ތާއީދު ނުކުރައްވާނެ ކަމަށް ޕްރައިމަރީގައި ވާދަކުރައްވާ ޑޮނަލްޑް ޓްރަމްޕް، ވިދާޅުވެއްޖެއެވެ.\nސީއެންއެންއިން ޓްރަމްޕްގެ އަރިހުގައި، އެހެން ކެންޑިޑޭޓަކަށް ތާއީދުކުރައްވާނަންތޯ ސުވާލު ކުރުމުން ވިދާޅުވެފައިވަނީ ދެން ނުކުރައްވާނެ ކަމަށާއި ކޮންމެ މީހަކު ހޮވުނަސް، ތާއީދު ދެވެން ނެތް ކަމަށެވެ. މީގެ އިތުރުން ވާދަވެރި ރޭހުގައި ދެން ވާނެ ގޮތް ބަލަން ހުންނާނެ ކަމަށް ވެސް ޓްރަމްޕް ވަނީ ވިދާޅުވެފައެވެ.\nޓްރަމްޕްގެ އިނޓަވިއުގައި ވިދާޅުވީ ރިޕަބްލިކަން ޕާޓީއިން ޓްރަމްޕްއާއި ދޭތެރޭ ކަންތައް ކުރަމުން ދަނީ އިންސާފުވެރިކޮށް ނޫން ކަމަށާއި އެކަމަކު ޕާޓީގެ އެހެން ކެންޑިޑޭޓުންނާމެދު އެއްވެސް ޒާތީ ހަސަދައެއް ނެތް ކަމަށެވެ. އަދި އެއްވެސް މީހަކަށް ގެއްލުމެއް ލިބެން ބޭނުންފުޅު ނުވާ ކަމަށެވެ.\nޓްރަމްޕް ވިދާޅުވީ ރިޕަބްލިކަން ޕާޓީގެ ރިޔާސީ ޓިކެޓް އޭނާ ހޯއްދަވާނެ ކަމަށާއި އޭނާއާ ވާދަކުރައްވާ ޓެޑް ކްރޫޒްގެ ފަރާތުން އެންޑޯޒްމެންޓެއް ބޭނުން ނުވާ ކަމަށވެ.\nރިޕަބްލިކަން ޕާޓީގެ ޕްރައިމަރީގެ ވާދަވެރިކަން ބޮޑު ވަމުން އަންނަ ވަރަކަށް ޓެޑް ކްރުޒްއާއި ޑޮނަލްޑް ޓްރަމްޕް ދަނީ ދެބަސްވަމުންނެވެ. އެންމެ ފާހަގަ ކުރެވޭ ކަމަކަށް ދެ ކެންޑިޑޭޓުންގެ ފަރާތުން އެންމެ ފަހުން ފެނިފައިވަނީ، ދެ ކެންޑޭޑިޓުންގެ އަނބިންނަށް އަމާޒުކޮށް ހަމަލާތައް ބަދަލު ކުރިތަނެވެ.


SunOnline: Aaharu dhuvas thereygai inflation 0.63 percent dhavjje\nބާޒާރުގައި ތަރުކާރީ ވިއްކަން ބަހައްޓާފައި ---- ސަން ފައިލް ފޮޓޯ\nއަހަރު ދުވަސް ތެރޭގައި އިންފްލޭޝަން 0.63 ޕަސެންޓް ދަށް ވެއްޖެ\n2 އަހަރު7މަސް ކުރިން - 29 ސެޕްޓެމްބަރ 2016 0\nމިދިޔަ އަހަރުގެ އޯގަސްޓު މަހުން ފެށިގެން މި އަހަރުގެ އޯގަސްޓު މަހުގެ ނިޔަލަށް ރާއްޖޭގެ އިންފްލޭޝަން 0.63 ޕަސެންޓު ދަށްވެއްޖެ އެވެ.\nނަމަވެސް ފާއިތުވި އޯގަސްޓު މަހު ކާބޯތަކެތީގެ އަގު 0.24 ޕަސެންޓު މަތިވެފައިވާ ކަމަށް އެންބީއެސް (ނޭޝަނަލް ބިއުރޯ އޮފް ސްޓެޓިސްޓިކްސް)ގެ ހިސާބުތަކުން ދައްކައިފި އެވެ.\nއޯގަސްޓު މަހު މައިގަނޑު ގޮތެއްގައި އަގު މައްޗަށް ގޮސްފައިވާ ބައިތަކުގެ ތެރޭގައި އަގުތައް އެންމެ މަތިވެފައި ވަނީ ތަރުކާރީއާއި ކިރާއި ޗީޒް އަދި ބިހުގެ އެވެ. ތަރުކާރީގެ އަގު 4.10 ޕަސެންޓު މަތިވެފައިވާ އިރު ކިރާއި ޗީޒް އަދި ބިހުގެ އަގުތައް ވަނީ 1.21 ޕަސެންޓު މަތިވެފަ އެވެ. ފޭރާމުގެ އަގުތައް 1.32 ޕަސެންޓު މަތިވެފައިވާއިރު މޭވާގެ އަގު ވަނީ 0.79 ޕަސެންޓު އިތުރުވެފަ އެވެ.\nފާއިތުވި މަހު ބޭހުގެ އަގުތައް ވެސް ވަނީ މަތިވެފަ އެވެ. ބޭހުގެ އަގުތައް މަތިވެފައި ވަނީ 0.59 ޕަސެންޓުގެ ރޭޓުގައި އެވެ. މީގެ އިތުރުން ގޭގޭގެ ކުލީގެ އަގު 0.54 ޕަސެންޓަށް ބޮޑުވެފައިވާ ކަމަށް ވެސް ތަފާސް ހިސާބުތަކުން ދައްކަ އެވެ.\nއޯގަސްޓު މަހު މައިގަނޑު ގޮތެއްގައި އެންމެ ބޮޑަށް އަގު ދަށަށް ގޮސްފައި ވަނީ މަހުގެ އެވެ. މަހުގެ އަގު ވަނީ 3.66 ޕަސެންޓު ދަށްވެފަ އެވެ. ދެން އެންމެ ބޮޑަށް އަގު ހެޔޮ ވެފައި ވަނީ ބޫޓާއި ފައިވާނުގެ އެވެ. ބޫޓާއި ފައިވާނުގެ އަގުތައް މިދިޔަ މަހުގައި ވަނީ 5.87 ޕަސެންޓު ދަށްވެފަ އެވެ. ފަރުނީޗަރުގެ ބާވަތްތަކުގެ އަގު 0.38 ޕަސެންޓު ދަށްވެފައިވާ އިރު ފުޑް ޕްރޮޑަކްޓްސްގެ އަގު ވަނީ 0.44 ޕަސެންޓު ދަށަށް ގޮސްފަ އެވެ.\nމީގެ އިތުރުން ގެދޮރު މަރާމާތް ކުރުމަށް ބޭނުންކުރާ ސާމާނުގެ އަގު 0.45 ޕަސެންޓު ދަށްވެ، އެއްގަމު މަހުގެ އަގުތައްވެސް ވަނީ 0.61 ޕަސެންޓު ދަށްވެފަ އެވެ.\nޝެފުންނަށް ޚާއްޞަކޮށްގެން މާސްޓާ ކްލާސްތަކެއް ބާއްވަން ބީބީއެމް އިން ތައްޔާރުވެއްޖެ2ހަފްތާ6ދުވަސް ކުރިން\nހުޅުމާލޭގައިވެސް މޭރީބްރައުން ހުޅުވަނީ2ހަފްތާ7ގަޑި ކުރިން\nމިސްޓާ ރޮށި: ދިވެހިންނަށް ކަމުދާނެ ދިވެހި ރޮށި3ހަފްތާ4ދުވަސް ކުރިން\nމާލޭގައި ގްލޯރިއާ ޖީންސް ކޮފީ މިރޭ ހުޅުވަނީ3ހަފްތާ6ދުވަސް ކުރިން\nޒުވާނުންނަށް އަމާޒުކޮށްގެން ފުޑްފެއާއެއް ބާއްވަނީ2މަސް3ހަފްތާ ކުރިން


Mirey Ves Verikan Nimidhaane -JP - Vaguthu\nމިރޭވެސް ވެރިކަން ނިމިދާނެ - ޖޭޕީ\nމިރޭ ވެސް ވެރިކަން ނިމިދާނެ ކަމަށް އިދިކޮޅު ޕަރޓީ ޖޭޕީ އިން ބުނެފިއެވެ.\nކުނޫޒް ގައި ހުރެ ސަންގުޓީވީ އަށް ދިން އިންޓަވިއު އެއްގައި ޖުމްހޫރީ ޕާޓީގެ ސެކެޓްރީ ޖެނަރަލް އަހުމަދު ސަމީރު ވިދާޅުވީ ބޭރު ދުނިޔެއަށް މިރޭގެ މަންޒަރުތައް ވަގުތުން ވަގުތަށް ފޮނުވަމުން ދާ ކަމަށާއި މިރޭވެސް ވެރިކަން ވެއްޓުމަކީ އެކަށީގެންވާ ކަމެއް ކަމަށެވެ.\n"ބޭރު ދުނިޔެ އޮތީ ނިދާފައެއް ނޫން. ހޭލާ އޮތީ. މިރޭވެސް މިކަން ނިމިދާނެ،" ސަމީރު ވިދާޅުވިއެވެ.\nސަމީރު މިހެން ވިދާޅުވި އިރު މާލޭގައި މިރޭ ކުރަމުންދާ މުޒާހަރާގައި ގިނަ އަދަދެއްގެ މީހުން ދަނީ ބައިވެރިވަމުންނެވެ. އަދި އެ އެއްވުމަކީ ޣައިރު ގާނޫނީ އެއްވުމެއް ކަމަށް ކަނޑައަޅައި ފުލުހުން ދަނީ މުޒާހަރާ ރޫޅާލުމުގެ މަސައްކަތް ކުރަމުންނެވެ.\nފެބުރުއަރީ 17, 2018 00:18\nސުބުހާނަﷲ. މިހުރީ ވެރިކަމާހެދި މި އިދިކޮޅު ސޮރުމެންގެ ހުރިވަރު. ތިއީ ހުވަފެނެއް. ﷲ ތައާލާ މިދިވެހި ރައްޖެ ތިފަދަ ނުބައި ބައެއްގެ ކިބައިން ރައްކާތެރި ކުރައްވާ ގައުމުގެ އިންތިހާބީ ރައީސް އަބްދުﷲ ޔާމީން އަބްދުލް ގައްޔޫމަށް ގަދަކަން ދެއްވާ ވެރިކަމުގައި ބަރަކާތް ލައްވާ ނަސްރާ ނަސީބު ދެއްވާ މިގަެުމުގެ ރައްޔިތުންނަށް ވެރިއެއްގެ ގޮތުގައި ހިދްމަތް ކުރުމުގެ ތައުފީޤު ދެއްވާނދޭވެ. އާމީން.\nފެބުރުއަރީ 17, 2018 00:24\nމިރޭ ވެރިކަން ނިމޭތަނުން ރީނދޫ... ސޮރީ ވިލާ ސަމީރު މަރުވެސް ވެދާނެ. އޮޅިދާނެ ދޯ މަށަށްވެސް. މާދަން ބުނެފާނެ މަ އެންޑީޕީއޭ. ސޮރީ އަނެއްކާ ވެސް. ވެރިކަން ނިމޭ ގަޑީގަ ސަމީރުގޭ ދޮށުގައި ހުރެވޭތޯ ބަލާނަން.\nފެބުރުއަރީ 17, 2018 00:37\nތިއޮތީ ވެއްޓީފަ .އަންނަން ވީނުން ހަވާލުވާން\nފެބުރުއަރީ 17, 2018 00:40\nއިންސާﷲ ތިކަމެއް އަދުގެ ދިވެހިރާއްޖޭގެ ރައީސުލް ޖުމްހުރިއްޔާ ޔާމީން ނުކުރައްވާނެ! އެމަނިކުފާނު މިއަދުގެ ކުރިމަތިލައްވައިގެން އެހުންނެވީ ދިވެހި ރައްޔިތުންގެ ހަމަހަމަ ކަން ގާއިމްކޮއްދެވުމަށެވެ! އެގޮތުން އެމަނިކްފާނު ވިދާޅުވެފަވަނީ ބޮޑު ކެކުރި އަކާ ކުޑަ ކެކުރި އަކަށް ރައީސް ޔާމީންގެ ވެރިކަމުގަ ނުބައްލަވާނެ ކަމަށެވެ! ކިހާ ޗާލުތޯ ރައީސް ޔާމީންގެ އަދުލުވެރިކަމާ ގެންނަވަމުން ދާ ތަރައްގީ! އެގޮތުން ބޮޑު މަހުޖަނަކު ދައުލަތަށް ދައްކަން ޖެހޭ ޓެކްސް އަށް ދޫ ނުދީގެން ރައީސް ޔާމީންގެ ވެރިކަން ވައްޓާލަން ތި ނިކުމެތިބީ! ހެޔޮވާނެތޯ؟ ފަނޑިޔާރު މަނިކްފާނުވެސް ކުށުގެ ތުހުމަތު ކުރެވިގެންގޮސް އެކަން ތަހްގީގު ކުރަން ހެދީމަ އެކަމާވެސް ކަނބޮޑުވެގެން ދުވަނީ އެމް.ޔޫ.އޯ އޭ ކިޔުނު މަގުމަތީގެ މިނިވަންކަން ގެއްލުވާލާ މަގުތަކުގަ ހަމަނުޖެހުން ހިންގަމުން މިދާ އިދިކޮޅަކުންނޭ!\nކެރޭ ހިއްވަރު ހުރިއްޔާ ނިކުމެ އިންތިހާބަކުން ރައީސް ޔާމީން ބަލިކޮއްލަބަލަ! މާތްﷲގެ ވާގިފުޅާ އެކުގަ މިބުނަނީ ރައީސް ޔާމީން ބަލިކުރެވޭނެ ފެންވަރު ހުރި ގާބިލް ކެންޑިޑޭޓަކު އިދިކޮޅަކުން ނެތް ނިކުންނާކަށް! ވާނީވެސް އެހެންދޯ! ނެތް ހުނަރު ކިހިނެއްދައްކާނީ؟؟؟؟ ހެއް ހެއް ހެއް ހޭ...!\n** ނޯޓް** އިރާދަކުރެއްވިޔާ ރައީސް ޔާމީން 2018 ކާމިޔާބު ކުރާނީ ﷲގެ ހެޔޮރަޙްމަތާ އެކު ދިވެހިރައްޔިތުންގެ ލޯތްބާވެސް އެކުގަ. އިންޝާﷲ.\nފެބުރުއަރީ 17, 2018 01:10\nމަށައް މަށައް ސޭޓަކަށް ނުދޭނަން\nފެބުރުއަރީ 17, 2018 01:57\nނޫސްވެރިންނަށް އަނިޔާ ލިބެންޖެހުނީ އެތާތިބި އާއްމު ރައްޔިތުންގެ ސަބަބުން. އާއްމު ރައްޔިތުން އެތާތިބެގެން އެސްއޯ ފުލުހުންނާދިމާ ހަޑި އެއްޗެހި ގޮވުމާ ޕޮލިހުންނަށް ޖެއްސުން ކުރުން އޮތީ. އެސްއޯ ފުލުހުންވާ ރުޅިމަޑު.\nފެބުރުއަރީ 17, 2018 03:15\nމިރޭވެސް ބޮޑު ވަގު ދަރަނިބޯ ގާސިމް ނިމިދާނެ\nފެބުރުއަރީ 17, 2018 03:59\nމިވެރިކަން ނިމުނީމަ ކަލޭމެންނަށް ބޮޑުމުސީބާތަކަށްވާނީ، މިހާރަށްވުރެ މާދެރަކޮށް ނަޝީދު ކަންތަށްކުރާނީ، ބޯކިބާއިން އެންމެއެތިކޮޅެއްވެސް ނުދޭނެ، މާޒީއަށް ނަޒަރު ހިންގާލިޔަސް މީ ހަމަ ހަގީގަތް،\nފެބުރުއަރީ 17, 2018 05:51\nސަމީރު ވެއްޓިއްޖެ ކޮބާސޭޓު ވީލްޗެއަރ އަކަށްލައިގެން ގެނެސް ހުސްވެފަހުރި ގޮނޑީގަ ބައިންދަބަލަ\nފެބުރުއަރީ 17, 2018 06:01\nކަލޯ މަމިއިނީ ނުނިދާ ވެރިކަންމިރޭވެސް ނިމި ދާނޭ ަސަމީރު ބުނީމަ މިހާރު ހެދުނު6ޖެހީ ކޮބައިބާ ޚަބަރަކީ\nފެބުރުއަރީ 17, 2018 07:55\nމުޒާހަރާކޮށްގެން ހަމަނުޖެހުން ހިންގައިގެނެއް މިވެރިކަމެއް އިންޝާﷲ ނުނިމޭނެ. އަދި ކުރިޔަށް އޮތް ދައުރުގައިވެސް ތަރައްގީ އަށާ ކުރިއެރުމަށް ލޯބިކުރާ ރައްޔިތުން ވެރިކަން ހަވާލުކުރާނެ ކަމަށް ބެލެވެނީ އިންޝާﷲ، ރައީސް ޔާމީނާ.\nފެބުރުއަރީ 17, 2018 08:13\nކަލޯ ދިއްދޫ ސޮރާ..ކަލޭ ތީ "ކަޑާލީމަ ލޭ އަންނަ" ޒާތުގެ ސޮރެއް. އެހާވެސް ހުސް ދޯރިއެއް. ޠާމީނަށް ވައިޖަހަެިގެން ދޫވެއްސައްގޮސް ބައްދަލުކޮށްގެން އާދޭސްކޮށްގެން ނުބައްދަލު މަގާމެއް ކަމުގައިވާ ސްޓެލްކޯގެ އޭއެމްޑީކަން ހޯދައިގެން ފޮނި ވެގެން މަވަރެއް ނެތިގެން އުޅުނު ސޮރެއް. ދެން އަނެއްކާ ޔާމީނުގެ އެހީގައި ކާއްސަ މަޖިލސް މެންބަރުކަމަށް އަންނަން ވެގެން ސްޓެލްކޯގެ ދޯނީގަައި ސަރުކާތުގެ ތެލާ ފަޅުވެރިންނާއެކު ހއ ރަށްތަކަށް ކެމްޕެއިން ދަތުރުތައް ކުރި ސޮރު ތީ. މި ސޮރަކީ ގޭގެއަށް ރީޑިން ނަގަން ގޮސް އުޅުނު ސޮރު މީ. ޑެން އަދިވެސް ދައްކާ ޔާމީން އަކީ ކޮރަޕްޓް މީހެކޭ ޔާމީން ވެރިކަން މިރޭ ނިމޭނޭ...އެއީ ކަލެއަށް އާ ސަރުކާރުން ވަޒިފާ ހަމަޖައްސައި ދެނީތަ؟. ގާސިމްއަށް ދޯކާ ދީފަ ރީދޫ ސަރުކާރަށް ވައިޖަހާފަ އެ ސަރުކާރު ވެއްޓުނީމަ އަނއްކާ ގާސިމް ކައިރިއަށް އުބަށްޖެހީ ސަރުކާރުގެ ބޮޑުބިޔަ މަގާމަގަށް އަންނަން. ގާސިމް ނަން ފޮނުވި. އެކަމަކު ޔާމީން ނުދެއްވީ. ޢެއީ އެގޭ ހަރާން ކޯރުވާނެކަން. އަދި ފެންވަރެއް ނުހުންނާނެކަން. ކަޑާލާެިއިރަށް އަންނާނީ ލޭކަން.\nފެބުރުއަރީ 17, 2018 10:22\nފެބުރުއަރީ 17, 2018 10:40\nއިންޝާﷲ ވަރަށް އަވަހަން ނިމޭނެ.\nފެބުރުއަރީ 17, 2018 11:27\nނިންމާލައިފިއްޔާ ހަމަގައިމުވެސް އެއްވެރިކަމެއް ނިމިދާނެ، އެއީ ޙަސަދަވެރިކަން، އެކަން ނިންމާލާފަ ޤައުމުގެ ލާބަޔާއި މަންފާއަށް އެންމެން އަތުގުޅާލައިގެން މަސައްކަތް ފެށިދާނެ، ދެންއޮތީ ޖުނުބުވެރިކަމާ، ނިފާސްވެރިކަމާއި، މިބާވަތުގެ ޙަދަސްވެރިކަން، އެވެރިކަން ނިމުމަކަށް އަންނާނީ ޙަދަސް އެރެގަތުމުން،\nފެބުރުއަރީ 17, 2018 11:34\nހޫމް ... ވ ވޭދޯ ވެރިކަން ނިންމާހިތް... ތިހެން ރީދޫ ބޯލަ ބޯލަ ތިބޭ....\nފެބުރުއަރީ 17, 2018 11:48\nމިއުޅޭ ކުކުޅު ހާލަށްވުރެވެސް ދަށް ލުއްޗާއެއް ތީ...ވިލާއިން މުސާރަ ދިނީމާ ޤާސިމު ޖަހާ ކޮންމެ ބެރަކަށް ހުންނާނީ ނަށަން ތައްޔާރަށް.\nފެބުރުއަރީ 17, 2018 17:27\nﷲ ތައާލާ މިވެރިކަން ވެއްޓުމަށް އިރާދަ ނުކުރައްވާށީ އަދި ކެނެރީގެ ނަސީދަށް ވެރިކަން ލިބުމަށްވެސް އިރާދަ ނުކުރައްވާށި\nފެބުރުއަރީ 17, 2018 17:28\nކަނަރީގެ ނަސީދަކީ ގުރްއާން ގަބޫލުނުކުރާ މުހަންމަދުގެ ފާނުގެ ރަސޫލުކަން ގަބޫލު ނުކުރާ މީހެއް ، މިފަދަ މީހާ ހިމެނިގެންދަނީ ކޮންގިންތިއެއްގާތަ ؟


ޖަޔާލަލީތާގެ ފިލްމުގެ ޝޫޓިންތައް އެންމެފަހުން ފަށައިފި ޖަޔާލަލީތާގެ ފިލްމުގެ ޝޫޓިންތައް އެންމެފަހުން ފަށައިފި\nޖަޔާލަލީތާގެ ފިލްމުގެ ޝޫޓިންތައް އެންމެފަހުން ފަށައިފި\nމީގެ ތިން އަހަރުކުރިން އިންޑީއާގެ ޓެމިލް ނާޑޫގެ ކުރީގެ ޗީފް މިނިސްޓަރ ޖަޔާލަލީތާގެ ހަޔާތރުގެ މައްޗަށް އުފައްދާ "ތަލައިވީ"ގެ ޝޫޓިން ފަށައިފިއެވެ.\nމި ފިލްމުގެ ޝޫޓިން ފަށާފައި ވާއިރު މި ފިލްމުގެ މައްސަލާގައި ފިލްމްގެ ޑައިރެކްޓަރުންނަށް މެޑްރާސް ކޯޓުން ވަނީ ނޯޓިސް އެއް މިދިޔަ ހަފްތާގައި ފޮނުވާފައެވެ. ޖަޔާލަލީތާގެ ހަޔާތުގެ މައްޗަށް ފީޗަރ ފިލްމަކާއި ވެބް ސިރީޒެއް އުފައްދުމަށް ވަނީ ނިންމާފައެވެ.\nމި ފިލްމުތަކުގެ ޑައިރެކްޓަރުންނާއި ދެކޮޅަށް ކޯޓަށް މައްސަލަ ހުށައެޅީ ޖަޔާލަލީތާއަށް ބޮޑު ދައިތަކިޔާ ދީފަކް ޖަޔާކުމާރާއި ދީޕާ ޖަޔާކުމާރީއެވެ. މި މީހުން ކޯޓަށް މައްސަލަ ހުށައެޅީ ޖަޔާލަލީތާގެ ހަޔާތުގެ މައްޗަށް ފިލްމެއް އުފައްދާއިރު އެކަމުގައި އާއިލާގެ އެއްވެސް ބަހެއް އަދި ހުއްދައެއްވެސް ހޯދާފައިނުވާތީއެވެ.\nކޯޓުން ނެރުނު އަމުރުގައި ބުނެފައިވަނީ މި ފިލްމުތަކުގައި ޖަޔާލަލީތާ އާއިލާގެ ހުއްދަ ހޯދުމަށާއި އެ ފިލްމުތަކުގައި ޖަޔާލަލީތާގެ ހަޔާތާއި ބެހޭގޮތުން ހަޤީގަތާއި ހިލާފު އެއްވެސް ވާހަކަތަކެއް ނުހުންނާކަން އާއިލާއަށް ކަށަވަރުކޮށްދިނުމަށެވެ.\nބޮލީވުޑްގެ ހަބަރުތައް ގެނެސްދޭ ނޫސްތަކުން ރިޕޯޓްކުރާ ގޮތުން ފިލްމުގެ މަސައްކަތް ފަށާފައި މިވަނީ ކޯޓު އަމުރުގައި އެދުނުކަންކަން ފުރިހަމަކުރުމަށްފަހުކަމަށެވެ.\nމިފިލްމުގެ ލީޑްރޯލުން ފެނިގެންދާނީ ކަންގަނާ ރައުޓާއި އަރްވިން ސުވާމީއެވެ. ވިޝްނޫ އިންދޫރީ އާއި ޝާއިލެޝް އާރު ސިންގް ޕްރޮޑިއުސްކޮށް ވިޖޭ ޑައިރެކްޓްކުރާ މި ފިލްމު ތިން ބަހަކުން ނެރުމަށްވަނީ ހަމަޖެހިފައެވެ. މިގޮތުން ހިންދީ ބަހުގެ އިތުރުން ޓެމިލް ބަހުންނާއި ތެލަގޫ ބަހުންވެސް މި ފިލްމު ނެރޭނެއެވެ.\nޓެމިލް ނާޑޫގެ ޗީފް މިނިސްޓަރުކަން ހަ ދައުރު އަދާކުރެއްވި ޖަޔާލަލީތާ އަވަހާރަވީ 2016 ވަނަ އަހަރުގެ ޑިސެމްބަރ މަހުގެ5ވަނަދުވަހުއެވެ. ގިނަ އާއްމުންގެ މެދުގައި މަގްބޫލު ސިޔާސީ ލީޑަރ ޖަޔާލަލީތާ އަވަހާރަވީ ހާޓްއެޓެކެއް ޖެހިގެން ފަރުވާދެމުން ދަނިކޮށެވެ.


"ޕީއެމް ނަރެންދުރަ މޯދީ" ގެ ޕޯސްޓަރެއް.\n23 މެއި 2019 - 08:34\nމި ފެންޓަސީ/މިސްޓްރީ/އެކްޝަން ތުރިލާއަކީ ސައުތު ފިލްމު އިންޑަސްޓްރީގެ ކުޅަދާނަ ޑައިރެކްޓަރު ސުޖީތު ޑައިރެކްޓްކޮށްފައިވާ ފިލްމެކެވެ. ހިންދީ، ތަމަޅަ އަދި ތެލެގޫ ބަހުން ގެނެސްދޭ "ސާހޯ" އިން ބޮލީވުޑްގެ ތަރިންތަކެއް ވެސް ފެނިގެން ދާނެ އެވެ.\nއެގޮތުން ފިލްމުގެ ބަތަލާގެ ރޯލުން ޕްރަބާސްއާ އެކު ފެނިގެން ދާނީ ޝްރަދާ ކަޕޫރެވެ. އިތުރު ކާސްޓުންގެ ތެރޭގައި ނީލް ނިތިން މުކޭޝް، ޖެކީ ޝްރޮފް، އެވެލީން ޝަރުމާ އަދި މަންދިރާ ބޭދީގެ އިތުރުން ސައުތު ތަރިންތަކެއް ވެސް ހިމެނެ އެވެ.\nޖުމްލަ 300 ކްރޯޑްގެ ބަޖެޓަކުން ހަދާފައިވާ "ސާހޯ" އަކީ "ބާހްބަލީ" އާ ހިލާފަށް ޕްރަބާސް ވަރަށް ސްޓައިލިޝް ކެރެކްޓާއަކުން ފެނިގެން ދާނެ ފިލްމެކެވެ.\nއަދި މިއީ "ބާހްބަލީ" ގެ ދެ ފިލްމަށް ފަހު ސްކްރީނަށް އަންނަ އޭނާގެ ފުރަތަމަ ފިލްމަށްވާތީ ފިލްމާ ދޭތެރޭ ކުރެވޭ އުންމީދުތައް ވެސް ވަރަށް ބޮޑެވެ.\nވަރަށް ގިނަ އަދަދަކަށް ވީއެފްއެކްސް ވެސް ފެނިގެން ދާނެ "ސާހޯ" ޝޫޓްކޮށްފައި ވަނީ އިންޑިއާ އާއި ޔޫރަޕްގެ އިތުރުން މެދުއިރުމަތީގެ ބައެއް ގައުމުތަކުގަ އެވެ.\nއަބޭގެ "ޗޮޕްސްޓިކް" މި މަހުގެ 31 ގައި\nނެޓްފްލިކްސް އިން ގެނެސްދޭ އިންޑިއާގެ އޮރިޖިނަލް ކޮންޓެންޓްގެ ތެރެއިން ބޮލީވުޑްގެ އެކްޓަރު އަބޭ ޑިއޯލް ޑިޖިޓަލް ޕްލެޓްފޯމަށް ތައާރަފުވާ ފުރަތަމަ ފިލްމު "ޗޮޕްސްޓިކް" މި މަހުގެ 31 ގައި ސްޓްރީމް ކުރާ ގޮތަށް ނިންމައިފި އެވެ.\nމި ފިލްމުގައި އޭނާއާ އެކު މުހިއްމު ރޯލްތަކުން ފެނިގެން ދާނީ މިތާލީ ޕަލްކަރް އާއި ވިޖޭ ރާޒެވެ.\nއަޝްވިނީ ޔަރުދީ ޕްރޮޑިއުސްކޮށްފައިވާ "ޗޮޕްސްޓިކް" ގެ ޑައިރެކްޓަރަކީ ސަޗިން ޔަރުދީ އެވެ.\nސްކްރީނަށް އަންނަން އޮތް އަބޭގެ ކުރިއަށް އޮތް ފިލްމު "ޖަންގަލް ކްރައި" ގެ ޓްރެއިލާ މި ހަފުތާގައި ވަނީ މިހާރު ކުރިއަށްދާ ކާންސް ފިލްމު ފެސްޓިވަލްގައި ދައްކާލައިފަ އެވެ.\nލެޓަމޭންގެ ޝޯގެ އެޕިސޯޑް ޝާހްރުކް ރިކޯޑްކޮށްފި\nނެޓްފްލިކްސް އިން ގެނެސްދޭ ޑޭވިޑް ލެޓަމޭންގެ ޝޯ "މައި ނެކްސްޓް ގެސްޓް ނީޑްސް ނޯ އިންޓްރަކްޝަން" ގެ އެޕިސޯޑެއްގައި ބައިވެރިވާ ބޮލީވުޑްގެ އެކްޓަރު ޝާހްރުކް ހާން ބައިވެރިވާ އެޕިސޯޑް ޝޫޓްކޮށްފި އެވެ.\nއެމެރިކާގެ ނިއު ޔޯކްގައި އެ އެޕިސޯޑްގެ ރިކޯޑިން ހަދާފައިވާ އިރު ނެޓްފްލިކްސް އިން ވަނީ ޝޫޓިން ތެރޭގައި ނަގާފައިވާ ފޮޓޯތަކެއް ހިއްސާކޮށް، ވަރަށް އަވަހަށް އެ އެޕިސޯޑް ސްޓްރީމް ކުރާނެ ކަމަށް ބުނެފަ އެވެ.\nއަމިއްލަ ފިލްމީ ކެރިއަރު މިހާރު ވަރަށް ބޮޑަށް އަޑިއަޅާލާފައިވާ ޝާހްރުކް މިހާރު އަންނަނީ ނެޓްފްލިކްސް އާއި އޭނާގެ ފިލްމު ކުންފުނި ރެޑް ޗިލީޒް އެންޓަޓައިންމަންޓް ގުޅިގެން ދެ ފިލްމެއް ވެސް ގެނެސް ދޭން ތައްޔާރުވަމުންނެވެ.\nއެއީ އިމްރާން ހާޝިމީ ލީޑް ރޯލް ކުޅޭ "ބާޑް އޮފް ބްލަޑް" އާއި ބޮބީ ޑިއޯލް ބަތަލުގެ ރޯލް ކުޅޭ "ކްލާސް އޮފް 83" އެވެ.\nމޯދީ ފިލްމުގެ އާ ޓްރެއިލާއެއް\nމި މަހުގެ 24 ވަނަ ދުވަހު ރިލީޒް ކުރަން ނިންމާފައިވާ އިންޑިއާގެ މިހާރުގެ ބޮޑުވަޒީރު ނަރެންދުރަ މޯދީގެ ވާހަކަ ކިޔައިދޭ ފިލްމު "ޕީއެމް ނަރެންދުރަ މޯދީ" ގެ އާ ޓްރެއިލާއް ދައްކާލައިފި އެވެ.\nއޮމަންގް ކުމާރު ޑައިރެކްޓްކޮށްފައިވާ ފިލްމުން މޯދީގެ ފިލްމުން ފެނިގެން ދާނީ ވިވެކް އޮބެރޯއީ އެވެ.\nމި ފިލްމު ރިލީޒް ކުރާ އިރު، މި ހަފުތާގައި ވިވެކް ކުރީގެ ލޯބިވެރިޔާ އައިޝްވާރިޔާ ރާއީ ނިސްބަތްކޮށް ކުރި ޓްވީޓަކާ ގުޅިގެން އޭނާ އަށް ވަރަށް ގިނަ ބައެއްގެ ފާޑުކިޔުންތައް ވަނީ އަމާޒުވެފަ އެވެ.\nފިލްމީ ހަބަރުތައް ދިރާސާ ކުރާ ފަރާތްތަކުން ބުނާ ގޮތުގައި އޭގެ ސަބަބުން "ޕީއެމް ނަރެންދުރަ މޯދީ" ގެ ވިޔަފާރި އަށް އަސަރު ކުރުމުގެ ފުރުސަތު ބޮޑެވެ. އަނެއްކޮޅުން މޯދީއަކީ މިހާރު އިންޑިއާގެ ރައްޔިތުންގެ މެދުގައި ވަރަށް ބޮޑަށް މަގުބޫލުކަން ވެއްޓިފައިވާ ބޭފުޅަކަށްވާތީ އޭނާގެ ވާހަކަ ކިޔައިދޭ ފިލްމަށް ބޮކްސް އޮފީހުހައި ޖެހޭނެ ހާލަކާ ދޭތެރޭ ވެސް ވަނީ ސުވާލު އުފެދިފަ އެވެ.\nއެކަމަކު މި މަހުގެ 19 ގައި ނިންމައިލި އާންމު އިންތިހާބުގެ އެގްޒިޓް ޕޯލް ނަތީޖާ އިން ދައްކާ ގޮތުގައި އިންތިހާބުގެ ކުރި ހޯދާނެ ކަމަށް ބެލެވެނީ މޯދީގެ ބީޖޭޕީ އެވެ.


Vaki message ah reply kurevey goiy viber in ves hadhaifi | Mihaaru\nވަކި މެސެޖަށް ރިޕްލައި ކުރެވޭ ގޮތް ވައިބައިން ވެސް ހަދައިފި\n09 އޮކްޓޯބަރ 2017 - 08:319comments\nމިއީ މިހާރު އެންމެ މަގުބޫލު މެސެޖިން އެޕްލިކޭޝަންތަކުގައި ބޭނުންކުރާތާ ކިތަންމެ ދުވަހެއް ވެފައިވާ ފީޗާއެކެވެ. އެކަމަކު ވައިބަގެ އެންމެ ފަހުގެ އަޕްޑޭޓާ އެކު ވައިބައަށް ވެސް މި ފަސޭހަ ގެނެސްދިންކަން ރަނގަޅެވެ.\nޓެލެގްރާމާއި ވަޓްސްއެޕް ފަދަ އެޕްލިކޭޝަންތަކުގައި މިހާރުވެސް ހުރި އެހެން ބައެއް ފީޗާތައް ވެސް ވައިބަގެ ފަހުގެ އަޕްޑޭޓްގައި ވަނީ ދީފަ އެވެ. އެއީ މެސެޖަށް ރިޕްލައި ކުރެވޭ ގޮތް ހެދުމުގެ އިތުރުން ވަކި މެސެޖެއް "ޕިން" ކޮށް ކޮންވަޒޭޝަންގެ އެންމެ މަތީގައި އިންނަ ގޮތް ހެދުމާއި "ބްރޯޑްކާސްޓް ލިސްޓް" އަށް އެއްފަހަރާ އެއް މެސެޖެއް ފޮނުވޭ ގޮތް ހެދުމެވެ.\nރިޕްލައި ފީޗާގައި، ކޮންވަޒޭޝަންގެ ތެރެއިން އެ މީހަކު ޖަވާބު ދޭން ބޭނުންވާ ވަކި މެސެޖަކަށް ފިތާލުމުން ރިޕްލައި ފީޗާ ފެންނާނެ އެވެ. އެއީ އެހެން އެޕްލިކޭޝަންތަކުގައި ވެސް ހަދާ ގޮތަށެވެ. އޭރުން، ކޮންވަޒޭޝަންގެ ތެރޭގައި ކިތަންމެ ގިނަ މެސެޖެއް ހުއްޓަސް އޭގެ ތެރެއިން އެ ޖަވާބު ދިނީ ކޮން މެސެޖެކަށް ކަން ފާޅުކޮށް ފެންނަން އޮންނާނެ އެވެ.\nޕިން ކުރެވޭ ފީޗާގައި، ޗެޓް ގްރޫޕްގެ އެޑްމިން އަކަށް އިންނަ މީހާ ބޭނުންވާ މެސެޖެއް އެ ގްރޫޕް ކޮންވަޒޭޝަންގެ އެންމެ މަތީގައި އަބަދުވެސް އިންނަ ގޮތް ހެދޭނެ އެވެ. ޕިން ކޮށްފައި އިންނަ މެސެޖު ބަދަލު ކުރެވޭނީ އެޑްމިން އަކަށެވެ. އެހެންވެ، ވަކި މައުލޫއަކަށް ވާހަކަ ދައްކަން ހަނދާންކޮށްދޭން ބޭނުން ނަމަ އެކަމާ ގުޅޭ މެސެޖެއް ޗެޓް ކޮންވަޒޭޝަންގެ މަތީގައި ލިޔެލާފައި ބޭއްވިދާނެ އެވެ.\nބްރޯޑްކާސްޓް ލިސްޓްގެ ބޭނުމަކީ އެއް މެސެޖެއް އެތައް ބަޔަށް ފޮނުވަންޖެހޭ ހާލަތެއްގައި، އެ އެންމެން ލައިގެން ގްރޫޕެއް ނުހަދައި އެކަމަކު އެ އެންމެންނަށް އެ މެސެޖެއް އެއްފަހަރާ ފޮނުވާލުމެވެ. މެސެޖު ފޮނުވަން ބޭނުންވާ މީހުން ބްރޯޑްކާސްޓް ލިސްޓަށް ލުމަށް ފަހު މެސެޖު ފޮނުވާލުމުން އެ އެންމެންނަށް މެސެޖު ލިބޭނެ އެވެ. ކޮންމެ މީހަކަށް ވެސް މެސެޖު ލިބޭނީ ޕްރައިވެޓްކޮށެވެ. ޖަވާބު ވެސް އަންނަނީ ޕްރައިވެޓްކޮށެވެ.\nމިއީ މުހިންމު ފީޗާތަކެއް ކަމަށް ވިޔަސް ފާޑު ކިޔާ މީހުން ބުނަނީ އެންމެ ކުރިން މަޝްހޫރުކަން ހޯދި ޗެޓް އެޕްލިކޭޝަން ކަމަށްވާ ވައިބަ މިހާރު ދުވަނީ އެހެން މީހުންގެ ފަހަތުން ކަމަށެވެ. އާ ފީޗާއެއް ގެނެސް ނުދެވި، ކޮންމެ ކަމެއް ވެސް އެހެން މީހުން ކުރާ ފަހުން ކުރުމުން އެ ފާޑުކިޔުން އަންނަނީ އަމާޒުވަމުންނެވެ.\n1 day ago 313\nއިބޫ އެކްޓިން ޕޮލިސް ކޮމިޝަނަރާ ބައްދަލު ކުރައްވައިފި


Ungoofaaru Councilun Mirey Rayyithunnai bahdhalukuranee | ungoofaaru.com\nބަނޑޭރިގަނޑު/ޚަބަރު/އުނގޫފާރު ކައުންސިލުން މިރޭ ރައްޔިތުންނާއި ބައްދަލުކުރަނީ\nއުނގޫފާރު ކައުންސިލުން ރައްޔިތުންނާއި ބައްދަލުކުރުން މިރޭ އޮންނާނެއެވެ. ބައްދަލުވުން އޮންނާނީ މިރޭ 20:30 ގައި އުނގޫފާރު ސްކޫލްގައެވެ. މި ބައްދަލުވުމަށް އުނގޫފާރުގެ ވީހާވެސް ގިނަ ރައްޔިތުން ވަޑައިގެން ދެއްވުމަކީ ކައުންސިލްގެ ވަރަށް ބޮޑު އެދުމެކެވެ.\nމިބައްދަލުވުމަކީ3ސެޕްޓެމްބަރ 2021 ގައި ބޭއްވުމަށް ފުރަތަމަ އިއުލާނުކުރި ބައްދަލުވުމެކެވެ. ނަމަވެސް އެދުވަހު ހަވީރު އުނގޫފާރުން ކޮވިޑް ޕޮޒިޓިވް ކޭސް އެއްފެނުމާއި ގުޅިގެން ބައްދަލުވުން ކެންސަލްކުރީއެވެ. ސިއްހީ ރައްކާތެރިކަމަށްޓަކައި ބައްދަލުވުން ކެންސަލްކުރީ ބައްދަލުވުމަށް މީހުންވެސް އައިފަހުންނެވެ.\nމި ބައްދަލުވުމަކީ ލާމަރުކަޒީ ޤާނޫނުން ކައުންސިލްތަކަށް ލާޒިމް ކުރާ ބައްދަލުވުން ތަކުގެ ތެރެއިން ބާއްވާ ބައްދަލުވުމެކެވެ. މީ އާކައުންސިލުން ހަވާލުވުމަށްފަހު ބާއްވާ ފުރަތަމަ ބައްދަލުވުމެވެ. މި ބައްދަލުވުން ބޭއްވުން ލަސްވެގެން ދިޔައީ ކޮވިޑް 19 އާއި ގުޅިގެން ގާތްގާތުގައި އަދި ގިނަ ދުވަސް ތަކެއްވަންދެން އުނގޫފާރު މޮނިޓަރިންގ އަށްލާފައި އޮތުމުންނެވެ.\nމި ބައްދަލުވުމުގައި ރައްޔިތުންގެ މާލިއްޔަތުގެ އެންމެ ފަހުގެ މައުލޫމާތު ހިއްސާކުރުމާއި، ރަށުގެ ތަރައްޤީގެ ކަންކަމާއި ގުޅޭގޮތުން ރައްޔިތުންގެ ހިޔާލު ހޯދުމާއި ރައްޔިތުންގެ ކަންބޮޑުވުންތަކަށް، ސުވާލުތަކަށް ޖަވާބު ދިނުން އޮންނާނެވެ.


އިއްޔެ 15 ކުއްޖަކަށް ކޮވިޑް ޖެހުނު، އަހަރު ނުފުރޭ ތިން ކުދިން ހިމެނޭ – Haftha\nThu,3December, 2020, 7:08 pm\nހުޅުމާލެ ދުވާރުމަތީގައި ކުޑަކުއްޖަކު ޓްރައިސިކަލެއް ދުއްވަނީ -- ފޮޓޯ: އަވަސް\nއިއްޔެ 15 ކުއްޖަކަށް ކޮވިޑް ޖެހުނު، އަހަރު ނުފުރޭ ތިން ކުދިން ހިމެނޭ\nރާއްޖެއިން އިއްޔެ ކޮވިޑް-19 އަށް ޕޮޒިޓިވްވި މީހުންގެ ތެރޭގައި އަހަރު ނުފުރޭ ތިން ކުއްޖަކު ހިމެނޭ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭ ހާމަކޮށްފައިވާ މައުލޫމާތަށް ބަލާއިރު އިއްޔެ ރާއްޖެއިން 98 މީހަކު ކޮވިޑަށް ޕޮޒިޓިވްވި އެވެ. އެއީ މާލެއިން 87 މީހަކާއި އަތޮޅު ތެރެއިން 11 މީހެކެވެ. މި މީހުންގެ ތެރެއިން 72 މީހުންނަކީ ދިވެހިންނެވެ. އަދި ބާކީ 26 މީހުންނަކީ ބިދޭސީންނެވެ.\nއެޗްޕީއޭ އިން ބުނީ، ޕޮޒިޓިވްވި މީހުންގެ ތެރޭގައި 15 ކުޑަކުދިން ހިމެނޭ ކަމަށެވެ. އޭގެ ތެރޭގައި އަހަރު ނުފުރޭ ތިން ކުދިން ހިމެނެ އެވެ. އެއީ ހަ މަހުގެ ފިރިހެން ކުއްޖަކާއި ނުވަ މަހުގެ ފިރިހެން ކުއްޖަކާއި އަށް މަހުގެ ފިރިހެން ކުއްޖެކެވެ. ދެން ހިމެނެނީ އެއް އަހަރާއި 16 އަހަރާ ދެމެދުގެ 12 ކުދިންނެވެ.\nއެޗްޕީއޭގެ ކޮވިޑް ޑޭޝްބޯޑުން ފެންނަން ހުރި މައުލޫމާތަށް ބަލާއިރު ރާއްޖެއިން ޕޮޒިޓިވްވި ކުޑަކުދިންގެ ތެރެއިން އުމުރުން 10 އަހަރުން ދަށުގެ 666 ކުއްޖަކު ހިމެނެ އެވެ. އަދި އުމުރުން 11 އަހަރާއި 20 އަހަރުގެ 606 މީހަކު ހިމެނެ އެވެ.


Hisaan bilah Adhaalathun ves dhekolhu\nހިސާން ބިލަށް އަދާލަތުން ވެސް ދެކޮޅު\nހޯމް މިނިސްޓަރު އަދި އަދާލަތު ޕާޓީގެ ރައީސް އިމްރާން އަބްދުﷲ. ހިސާން ހުށަހެޅުއްވި ބިލަށް އަދާލަތު ޕާޓީން ވެސް ވަނީ ދެކޮޅު ހަދާފައި -- ފޮޓޯ: އަވަސް\nމުސްލިމަކާ ދިމާއަށް އާންމު ތަނެއްގައި ކާފަރެއް ކަމަށް ބުނުމަކީ ޖިނާއީ ކުށެއް ކަމުގައި ކަނޑައެޅުމަށް ރައްޔިތުންގެ މަޖިލީހަށް ހުށަހަޅާފައިވާ ބިލަށް ވެރިކަން ކޯލިޝަންގައި ހިމެނޭ އަދާލަތު ޕާޓީން ފާޑު ކިޔައިފި އެވެ.\nތުޅާދޫ ދާއިރާގެ މެންބަރު ހިސާން ހުސައިން ހުށަހަޅުއްވާފައިވާ މިބިލްގެ ފުރަތަމަ ކިޔުން އިއްވާފައިވަނީ މިދިޔަ ހޯމަ ދުވަހު އޮތް މަޖިލީހުގެ ޖަލްސާގަ އެވެ.\nހިސާން ހުށަހަޅުއްވާފައި ވަނީ ގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބަޔަށް އިތުރު ބައިތަކެއް އިތުރު ކުރާށެވެ. އެގޮތުން އާންމު ތަނެއްގައި ވަކި މީހަކީ އިސްލާމްދީނާ ހިލާފަށް އުޅޭ ނުވަތަަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުމާއި އިސްލާމީ އަގީދާއާ ގުޅުވައި މުޖުތަމައުގައި މީހަކާ މެދު ނަފްރަތު އުފެއްދުން ކުށަކަށް ހަދަން ވަނީ ހުށަހަޅުއްވާފަ އެވެ.\nމީގެއިތުރުން އާންމު ތަނެއްގައި މުސްލިމަކު ކާފަރެއް ކަމަށް ސިފަކުރުން ނުވަތަ ސިފަ ކުރުމުގައި ބައިވެރިވުން ނުވަތަ އާންމު ތަނެއްގައި މުސްލިމަކު ކާފަރެއް ކަމަށް ތުހުމަތު ކުރުން ވެސް ކުށަކަށް ހެދުމަށް ވަނީ ހުށަހަޅުއްވާފަ އެވެ. ބިލްގައިވާ ގޮތުން މި ހުރިހާ ކުށަކީ ވެސް ޖުނާހުގެ އެއްވަނަ ދަރަޖައިގެ ކުށެކެެވެ. އެ ކުށުގެ އެންމެ ބޮޑު އަދަބަކަށް އަންނާނީ އެއް އަހަރުގެ ޖަލު ހުކުމެކެވެ.\nމުސްލިމަކު ކާފަރުކޮށް އެ މީހާއާ މެދު އަނިޔާވެރިވުމަށް ހިތްވަރުދީ ނުވަތަ އެކަމުގައި ބައިވެރިވެ އަދި އަނިޔާއެއް ދިނުމަށް ރޭވުމަކީ ޖިނާޔަތުގެ ފަސް ވަނަ ދަރަޖައިގެ ކުށަކަށް ހަދަން ވެސް ބިލުގައި ވަނީ ހިމަނާފަ އެވެ. އެ ދަރަޖައިގެ ކުށަކަށް އެންމެ ގިނަވެގެން އަންނާނީ ދެ އަހަރު ދުވަހުގެ ޖަލު ހުކުމެވެ.\nހިސާން މިބިލް މަޖިލީހަށް ހުށަހެޅުއްވުމާ އެކު ބައެއް ދީނީ އިލްމުވެރިންނާއި އާމުންގެ ބައެއް މީހުން ވަނީ ބިލަށް ވަރަށް ބޮޑަށް ފާޑު ކިޔާފަ އެވެ.\nމިބިލާ ގުޅިގެން އަދާލަތު ޕާޓީން ނެރެފައިވާ ބަޔާނެއްގައި ބުނެފައިވަނީ ދީނާ ގުޅުން ހުރި ކަންކަމުގައި ދީނީ އިލްމުވެރިންނާއި ދީނީ ޖަމިއްޔާތަކަށް ބަސް ބުނުމުގެ ފުރުސަތު ގެއްލިގެންދާ ގޮތަށް އަޅާ ކޮންމެ ފިޔަވަޅަކީ ރާއްޖޭގެ އިސްލާމީ ޝަހްސިއްޔަތަށް ނޭދެވޭ އަސަރު ކުރާނެ ކަމެއް ކަމަށެވެ. މަޖިލީހަށް ހުށަހަޅާފައިވާ ބިލް އޮތް ގޮތުން މުޖުތަމައުގައި ހަމަޖެހުން ގާއިމުކުރަން ކުރާ މަސައްކަތްތަކަށް ހުރަސް އެޅޭނެ ކަމަށްވެސް ބުނެފައިވެ އެވެ.\nމިބަޔާނުގައި ބުނެފައިވަނީ ހިސާން ހުށަހެޅުއްވި ބިލްގައި ހުރި ކަންބޮޑުވުންތައް ސަރުކާރަށް ހުށަހަޅައިގެން ހައްލު ހޯދަން މަސައްކަތް ކުރާނެ ކަމަށެވެ. އަދި އިސްލާމްދީނުގެ އެންމެ މަތީ މަސްލަހަތަށް ރިއާޔަތް ކުރުމާ އެކު ބައިނަލްއަގްވާމީ ޖަމާއަތްތަކުން ބަލައިގެންފައިވާ ހަމަތަކުގެ ތެރެއިން ކަންކަން ކުރުމަށްވެސް ހޯމް މިނިސްޓަރު އިމްރާން އަބްދުﷲ ރައީސް ކަން ކުރައްވާ އަދާލަތު ޕާޓީން ވަނީ ގޮވާލާފަ އެވެ.\nހިސާން ހުށަހެޅުއްވި ބިލާ އެކު އަމާޒުވި ގިނަ ފާޑުކިޔުންތަކާ އެކު ސަރުކާރުން ވަނީ އިސްލާމްދީނަށް ފުރައްސާރަ ކުރުމުގެ ކުށް އިތުރަށް ބަޔާންކޮށްދޭން ބިިލެެއްވެސް މަޖިލީހަށް ހުށަހެޅުމަށް ނިންމާފަ އެވެ.\nއަދާލަތު ޕާޓީ އިމްރާން އަބްދުﷲ ހިިސާން ހުސައިން + ޕޮލިޓިކްސް


Jumhooree Party ge baeh dhaairaathakah Raees Yameen ge faraathun...\nޖުމްހޫރީ ޕާޓީގެ ބައެއް ދާއިރާތަކަށް ރައީސް ޔާމީންގެ ފަރާތުން ކެނޑިޑޭޓުން ނުނެރުމަށް ނިންމައިފި\nބައެއް ކެންޑިޑޭޓުންނަށް ފޯމް ނެގުމަށް ވަނީ އަންގާފައި\nކ. މާލެ 15 ފެބުރުއަރީ 2019 | ހުކުރު 22:54 8,197\nޖޭޕީއަށް ރިޔާޒު ރަޝީދު ސޮއިކުރެއްވުމަށްފަހު ފޯމް ހަވާލުކުރައްވަނީ -\nކުރިއަށް އޮތް ރައްޔިތުން މަޖިލީހުގެ އިންތިޚާބުގައި ޖުމްހޫރީ ޕާޓީގެ ބައެއް ކެންޑިޑޭޓުންނަށް ތާއީދުކުރުމަށް ނިންމާ، ބައެއް ދާއިރާތަކަށް ކެންޑިޑޭޓުން ނުނެރުމަށް ކުރީގެ ރައީސް އަބްދުﷲ ޔާމީން ނިންމައިފިއެވެ.\nމައުލޫމާތު ލިބިފައިވާ ގޮތުގައި މަޖިލިސް އިންތިޚާބުގައި ވާދަކުރުމާ ގުޅޭގޮތުން ޖުމްހޫރީ ޕާޓީ އާއި ރައީސް ޔާމީނާ ދެމެދު މަޝްވަރާތަކެއް ވަނީ ކޮށްފަ އެވެ. ނަމަވެސް އެފަދަ މަޝްވަރާތަކެއް ކުރިކަމަށް ދެކެވޭ ވާހަކަތައް ޖުމްހޫރީ ޕާޓީން ދޮގުކުރެއެވެ.\nރާއްޖެ.އެމްވީއަށް އެނގިފައިވާގޮތުގައި މަޝްވަރާތަކަށްފަހު ޖޭޕީން ބޭނުންވާ ބައެއް ދާއިރާތަކަށް ރައީސް ޔާމީންގެ ޕީޕީއެމާއި، ޕީއެންސީން ވާދަނުކުރަން ނިންމާފައިވެއެވެ. އަދި ކެންޑިޑޭޓުންގެ ނަން ނެގުމަށް ދަނީ އެކެންޑިޑޭޓުންނަށް އަންގަމުންކަން ރާއްޖެ.އެމްވީއަށް އެނގިފައިވެއެވެ. އެގޮތުގައި ގެމަނަފުށީ ދާއިރާގެ މެމްބަރަކަށް ހުންނެވި ޖަމީލް އުސްމާން އިންތިޚާބުގައި ވާދަނުކޮށް، ޖޭޕީގެ ކެންޑިޑޭޓް އަލީ އާދިލް އަށް ފުރުސަތު ދިނުމަށް ޔާމީންގެ ފަރާތުން ވަނީ އަންގަވާފައެވެ.\nނަމަވެސް މަޖިލިސް އިންތިޚާބުގައި ދެ ޕާޓީން ދޫކުރަން ނިންމި ގޮނޑިތަކުގެ ތަފްސީލް އަދި ނުލިބެއެވެ.\nމަޖިލިސް އިންތިޚާބުގައި އެމްޑީޕީން ހުރިހާ ދާއިރާއަކަށް ވާދަކުރަން ނިންމުމުން ޖޭޕީއާ ދެމެދު ވަނީ ދެބަސްވުންތައް އުފެދި ދެޕާޓީން ގެންދަވަނީ ބަހުގެ ހޫނު ހަމަލާ ދެމުންނެވެ. މަޖިލީސް އިންތިހާބުގައި 44 ދާއިރާއަކަށް ވާދަކުރުމަށް ޖުމްހޫރީ ޕާޓީން ނިންމާފައިވާއިރު، ރައީސް ޔާމީން ދެ ސިޔާސީ ޕާޓީން ވާދަކުރާނީ ޖުމްލަ ކިތައް ދާއިރާއަކަށް ކަމެއް ހާމަކޮށްފައެއް ނުވެ އެވެ.


Ihuthijaaju kurumuge gothun Myanmar ge magu thakugai kuni funithah jahanee - vNews.mv\nއިހުތިޖާޖުކުރުމުގެ ގޮތުން މިޔަންމާގެ މަގުތަކުގައި ކުނިފުނިތައް ޖަހަނީ، މަރުވި މީހުންގެ އަދަދު 510 އަށް\nސައިފް އަޒްހަރު 30 March 2021, 18:24\nބަޣާވާތާ ދެކޮޅަށް މިޔަންމާގައި ކުރަމުންދާ ވަރުގަދަ މުޒާހަރާތަކުގައި، މުޒާހަރާގެ ބައިވެރިން އަސްކަރީންނާ ދެކޮޅުހެދުމުގެ ގޮތުން އިތުރު އުކުޅުތައް ބޭނުން ކުރަން ފަށައިފިއެވެ.\nއެގޮތުން، މިޔަންމާގެ އެންމެބޮޑު ސިޓީ ކަމަށްވާ ޔަންގޫންގެ މަގުތަކުގައި އާންމުން މިއަދުވަނީ ކުނިފުނިތައް ޖަހަން ފަށާފައެވެ.\nކުނިފުނިތައް ޖަހަން ފަށާފައިވަނީ ޔަންގޫންގެ މަގުތަކުގެ ހަތަރު އަނގޮޅިއަށްވާ ގޮތަށެވެ.\nޔަންގޫންގެ މަގުތަކުގައި ބޮޑެތި ކުނިފުނިތައް ޖަހާފައިވާ މަންޒަރު ފެންނަ ފޮޓޯތަކާއި، ވީޑިއޯތައް ސޯޝަލް މީޑިއާގައި ދަނީ ހިއްސާވެސް ކުރަމުންނެވެ.\nއަސްކަރީ ބަޣާވާތާ ދެކޮޅަށް މިޔަންމާގެ އެކި ހިސާބުތަކުގައި ވަރުގަދަ މުޒާހަރާތަކެއް ކުރަމުން ގެންދާއިރު، މަދަނީ ބަސްނޭހުންތައްވެސް ކުރިއަށް އެބަގެންދެއެވެ. ވިޔަފާރިތައް ބަންދުކޮށް، އޮފީސްތަކަށް މީހުން ދިއުންވެސް ވަނީ ހުއްޓާލާފައެވެ.\nމަދަނީ ބަސްނޭހުންތަކުގެ ސަބަބުން މިޔަންމާގެ އިގްތިސާދަށް އެކަމުގެ އަސަރުކޮށް ލޮޅުންތައް އަރަން ފަށާފައިވާ ކަމަށްވެސް މީޑިއާ ރިޕޯޓްތައް ބުނެއެވެ.\nދުނިޔޭގެ ދެކޮޅު ހެދުންތަކާއެކުވެސް މިޔަންމާގެ ސަލާމަތީ ބާރުތަކުން ގެންދަނީ އާންމުން މަރައި، އެތައް ބަޔަކަށް ބޮޑެތި އަނިޔާތައް ކުރަމުންނެވެ.\nސަލާމަތީ ބާރުތަކުން ބަޑިޖެހުމުގެ ސަބަބުން މިހާތަނަށް 510 މީހުން މަރުވެފައި ވާއިރު، އިއްޔެ އެކަނިވެސް 14 މީހުން މަރާލާފައި ވެއެވެ.\nމުޒާހަރާތައް ފެށުނުފަހުން މިހާތަނަށް އެންމެ ގިނަމީހުން މަރުވެފައިވަނީ މިދިޔަ ހޮނިހިރު ދުވަހުއެވެ. އެދުވަހު 141 މީހުން މަރުވިއެވެ.\nސަލާމަތީ ބާރުތަކުން އިއްޔެއިން ފެށިގެން އާންމުންނާ ދެކޮޅަށް މާ ނުރައްކާތެރި ހަތިޔާރު ބޭނުން ކުރަމުންދާ ކަމަށްވެސް މީޑިއާއިން ރިޕޯޓްކޮށްފައި ވެއެވެ.\nރިޕޯޓްތައް ބުނާގޮތުގައި، މިޔަންމާ-ތައިލެންޑް ވަކިކުރާ އިމުގެ ސަރަހައްދަށް މިޔަންމާ ވައިގެ ސިފައިން މިއަދު ބޮންވެސް އަޅާފައި ވެއެވެ. މިކަމާހެދި އެހިސާބުގެ އަވަށްތަކުގައި ދިރިއުޅޭ 3،000 އަށްވުރެ ގިނަ މީހުން ހިމާޔަތަށް އެދިގެން ތައިލެންޑަށް އެތެރެވެފައިވާކަން ތައިލެންޑުން ކަށަވަރު ކޮށްދީފައި ވެއެވެ.\nމިޔަންމާގެ އަސްކަރީންގެ އަނިޔާވެރިކަން ހުއްޓުވުމަށް އދ ނުކުޅެދިފައި ވާއިރު، އދގެ ސެކްރެޓަރީ ޖެނެރަލް އެންޓޯނިއޯ ގުޓަރޭސް އިއްޔެގައިވަނީ، އާންމުން މެރުން ވަގުތުން ހުއްޓާލުމަށް މިޔަންމާގެ ޖެނެރަލުންނަށް ގޮވާލައްވާފައެވެ.\nދަފްތަރާއި ގުޅޭގޮތުން ޝަކުވާ ހުށަހެޅުމަށް ހުޅުވާލައިފި


Riyaasee inthihaabugai Nasheed vaadhakurahvaane: Eva\nރިޔާސީ އިންތިހާބުގައި ނަޝީދު ވާދަކުރައްވާނެ: އީވާ\nރައީސް މުހައްމަދު ނަޝީދު: ރިޔާސީ އިންތިހާބުގައި ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވާދަކުރައްވާނެ ކަމަށް އީވާ ވިދާޅުވި --\nކުރިއަށް އޮތް ރިޔާސީ އިންތިހާބުގައި ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވާދަކުރައްވާނެ ކަމަށް އެމަނިކުފާނުގެ ކޮއްކޮ އަދި ރައްޔިތުންގެ މަޖިލީހުގެ ގަލޮޅު އުތުރު ދާއިރާގެ މެންބަރު އީވާ އަބްދުﷲ ވިދާޅުވެއްޖެ އެވެ.\nއީވާ މިހެން ވިދާޅުވީ އެމްޑީޕީގެ ޗެއާޕާސަން ކަމަށް ވާދަކުރައްވާ މާފަންނު އުތުރު ދާއިރާގެ މެންބަރު އިމްތިޔާޒް ފަހްމީގެ ކެމްޕެއިން ބައްދަލްވުމެއްގައި ކުޅުދުއްފުށި ސިޓީގައި މިރޭ ވާހަކަ ދައްކަވަމުންނެވެ. އީވާ ވިދާޅުވީ 2023 ގައި ބޭނުންވަނީ އެމްޑީޕީގެ ވެރިކަމެއް އޮތުމަށް ކަމަށެވެ. އީވާ މިހެން ވިދާޅުވީ އިމްތިޔާޒްގެ ކެމްޕެއިން ޓީމުން މަސައްކަތް ކުރަނީ 2023 ގެ އިންތިހާބު އެމްޑީޕީއަށް ގެއްލޭ ގޮތަށް ކަމަށް ސަރުކާރުގެ ބައެއް އިސްވެރިން ވިދާޅުވި ވިދާޅުވުމަށް އިޝާރާތް ކުރައްވައެވެ.\nއޭގެ ފަހުން އޭނާ ވިދާޅުވީ 2023 ގެ އިންތިހާބަށް ނަޝީދު ކުރިމަތިލައްވާނެ ކަމަށެވެ. އަދި 2023 ގެ އެމްޑީޕީގެ ރިޔާސީ ކެންޑިޑޭޓް ކަނޑައެޅުމަށް ބާއްވާ ޕްރައިމަރީއަށް ނަޝީދު ކުރިމަތިލައްވާނެ ކަމަށެވެ.\n"2023 އަޅުގަނޑުމެން ބޭނުމީ އެމްޑީޕީގެ ވެރިކަމެއް. 2023 އަށް އަޅުގަނޑުމެން އެންމެންވެސް ބޭނުމީ ހަމަ އެމްޑީޕީގެ ވެރިކަމެއް. 2023 ގެ އިންތިހާބަށް އިރާދަކުރެއްވިއްޔާ ރައީސް ނަޝީދު ކުރިމަތިލައްވާނެ. 2023ގެ އިންތިހާބުގައި އެމްޑީޕީ ޕްރައިމަރީއަށް ރައީސް ނަޝީދު ކުރިމަތިލައްވާނެ،" އީވާ ވިދާޅުވިއެވެ.\nއީވާ، ކުޅުދުއްފުށީގައި: 2023 ގެ އިންތިހާބުގައި ނަޝީދު ވާދަކުރައްވާނެ ކަމަށް ވިދާޅުވި --\n2023 އަޅުގަނޑުމެން ބޭނުމީ އެމްޑީޕީގެ ވެރިކަމެއް. 2023 އަށް އަޅުގަނޑުމެން އެންމެންވެސް ބޭނުމީ ހަމަ އެމްޑީޕީގެ ވެރިކަމެއް. 2023 ގެ އިންތިހާބަށް އިރާދަކުރެއްވިއްޔާ ރައީސް ނަޝީދު ކުރިމަތިލައްވާނެ. 2023 ގެ އިންތިހާބުގައި އެމްޑީޕީ ޕްރައިމަރީއަށް ރައީސް ނަޝީދު ކުރިމަތިލައްވާނެ\nއީވާ އަބްދުﷲ | މަޖިލީހުގެ ނާއިބު ރައީސް\nކުރިއަށް އޮތް ރިޔާސީ އިންތިހާބުގައި ނަޝީދު ވާދަކުރައްވާނެ ކަމަށް އީވާ ވިދާޅުވިއިރު އެމްޑީޕީގެ އެއްވެސް އިންތިހާބެއްގައި ވޯޓުން ބަލި ނުކުރެވޭނެ ކަމަށް ނަޝީދު ވަނީ ވިދާޅުވެފައެވެ.\nސެޕްޓެންބަރު 5، 2021 ގައި އޮތް ނޫސްވެރިންގެ ބައްދަލްވުމެއްގައި ނަޝީދު ވިދާޅުވީ ކުރިއަށް އޮތް ރިޔާސީ އިންތިހާބާ ދިމާކޮށް އެމްޑީޕީން ބާއްވާ ޕްރައިމަރީގައި އެމަނިކުފާނު ބަލި ނުކުރެވޭނެ ކަމަށެވެ.\nރައީސް ނަޝީދު މިހެން ވިދާޅުވީ ކުރިއަށް އޮތް ރިޔާސީ އިންތިހާބުގައި ޕްރައިމަރީން ބަލިވެވަޑައިގެންފިނަމަ ރައީސް އިބްރާހީމް މުހައްމަދު ސޯލިހަށް ތާއީދު ކުރައްވާނަންތޯ ނޫސްވެރިޔަކު ކުރެއްވި ސުވާލަކާއި ގުޅިގެންނެވެ. ސީދާ ސުވާލުގެ ޖަވާބެއް އެމަނިކުފާނު ދެއްވާފައެއް ނުވެ އެވެ. ނަމަވެސް ރައީސް ނަޝީދު ވިދާޅުވީ ޕްރައިމަރީން ބަލި ނުވާނެ ކަމަށެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + އީވާ އަބްދުﷲ ކުޅުދުއްފުށި ސިޓީ\n"ފަރަގު ބޮޑުކޮށް އިންތި އިންތިހާބު ނަގާނެ"\nވާދަ ފެށިއްޖެ، އީވާގެ ތާއީދު އިންތިއަށް


ފަޔަރ ފައިޓިން ޓްރޭނަރ އަށް ބައިވެރިން ހޯދުމާއި ބެހޭ\nޒުވާނުން ބާރުވެރިކުރުމާއި އެކިއެކި ދާއިރާއިން ޒުވާނުންނަށް ވަޒީފާގެ ފުރުޞަތު ތަނަވަސްކޮށްދިނުމުގެ ގޮތުން ރާއްޖެއިން ބޭރުގައި ބޭއްވުމަށް މަޝްވަރާ ކުރަމުންދާ ފަޔަރ ފައިޓިން ޓްރެއިނިންގ ޕްރޮގްރާމުގައި ބައިވެރިވުމަށް ޝައުގުވެރިވާ، ތިރީގައި ބަޔާންކޮށްފައިވާ ޝަރުތައް ފުރިހަމަވާ ފަރާތްތަކުން، މި ޕޮރޮގްރާމުގައި ބައިވެރިވުމުގެ ފުރުޞަތު ހުޅުވާލަމެވެ. މިކޯހަށް ބައިވެރިން ކަނޑައެޅުމުގައި ބަލާނީ ހުށަހަޅާ ހުރިހާ ފަރާތްތަކުގެ ތެރެއިން އެންމެ މަތީން މާކްސް ހޯދާ ފަރާތްތަކެވެ.\nސާނަވީ އިމްތިހާނުންގެ3މާއްދާއިން ފާސްވެފައިވުން\nރަނގަޅު ޞިއްޙަތެއްގައި ހުރުން\nތުރާކުނުގެ ރަށްވެއްސެއް ކަމުގައިވުން\nއުމުރުން 18 އާއި 35 އަހަރާ ދެމެދު މީހަކަށްވުން.\nވީމާ، މިތަމްރީން ޕްރޮގްރާމުގައި ބައިވެރިވުމަށް ޝައުގުވެރިކަން ހުރިފަރާތްތަކުން 25 ސެޕްޓެމްބަރ 2019 ވަނަ ދުވަހުގެ 13:30 އަށް ސިޓީއަކުން ހުށަހެޅުއްވުން އެދެމެވެ. ނުވަތަ މިއިދާރާގެ އީމެއިލް އެޑްރެސް [email protected] އަށް ތައުލީމީ ސެޓްފިކެޓްތަކާއި އައި.ޑީ ކާޑްގެ ކޮޕީ ހުށަހެޅުއްވުން އެދެމެވެ.\nމިހެންވެ މިކަން ޢާއްމުކޮށް އެންގުމަށްޓަކައި ޢިއުލާންކުރީމެވެ.\n18 މުޙައްރަމް 1441\n17 ސެޕްޓެންބަރު 2019\nޕަބްލިޝްކުރި ތާރީޚު: 17 ސެޕްޓެންބަރު 2019\nޕަބްލިޝްކުރި ގަޑި: 1444\nސުންގަޑި: 25 ސެޕްޓެންބަރު 2019 1330


Adiyah dhiya dhoaneege meehun salaamaikoh Male genessi\nއަޑިއަށް ދިޔަ ދޯނީގެ މީހުން ސަލާމަތްކޮށް މާލެ ގެނެސްފި\nއަޑިޔަށް ދިޔަ ގްރޭޓް ކާގޯގައި ތިބި މީހުން މިރޭ މާލެއަށް ފައިބަނީ: އެންމެންގެ ވެސް ހާލު ރަނގަޅު -- އަވަސް ފޮޓޯ: މުހައްމަދު އަޒާން\nމުދަލާއެކު ދަތުރ ކުރަމުންދަނިކޮށް އަޑިއަށްދިޔަ "ގްރޭޓް ކާގޯ" ގައި ތިބި މީހުން ސަލާމަތްކޮށް މާލެ ގެނެސްފި އެވެ. މި ދޯނީގައި ތިބި މީހުން މާލެ ގެނައިރު އެމީހުންގެ ހާލު ރަނގަޅެވެ. މިއަދު ގާތްގަނޑަކަށް 3:15 ހާއިރު އެ ދޯންޏަށް ދިޔަވާކަމުގެ މައުލޫމާތު ލިބުމާއެކު އެމްއެންޑީއެފް ކޯސްޓްގާޑުން ވަނީ ދޯނީގައި ތިބި ހަތަރު މީހުން ސަލާމަތްކޮށްފަ އެވެ. ނުވަދިހަ ފޫޓުގެ އެ ދޯނީގައި ތިބީ ދިވެއްސަކާއި ތިން ބިދޭސީންނެވެ. އެމީހުން މާލެ ގެނެސްފައި ވަނީ މިރޭ 10:30 އެހާކަންހާއިރު އެވެ.\nފ. ފީއަލި ކައިރިން 11 މޭލު ބޭރުން ހިނގި މި ހާދިސާގައި މުދަލާއި ދޯނި ސަލާމަތް ކުރެވިފައެއް ނުވެއެވެ.\nއެމްއެންޑީއެފް އިން ބުނީ އޮޕަރޭޝަން ކާމިޔާބު ކަމާއެކު ކުރިޔަށް ދިޔައީ ހާދިސާ ހިނގި އިރު ކޯސްޓު ގާޑުގެ އުޅަނދެއް އެ ސަރަހައްދުގައި އޮތް ކަމަށާއި އެހެންވެ ގަޑިއެއް ހާއިރު ތެރޭ އެމީހުން ސަލާމަތް ކުރެވުނު ކަމަށެވެ. އަދި ބުނީ މިފަދަ ހާދިސާތައް ހިނގަނީ މޫސުމަށް ބަލައި ވާންޖެހޭ ތައްޔާރީތައް އެކަށީގެން ވަރަށް ނުވެވޭތީގައި ކަމަށާއި މިފަދަ މޫސުމެއްގައި މެޓް އޮފީހާއި ކަމާބެހޭ އިދާރާތަކުން ދޭ އިލްތިމާސްތައް އަޑު އަހައި ރައްކާތެރިކަމާއެކު ދަތުރު ކުރަން އެދޭ ކަމަށެވެ.\nމީގެ އިތުރުން ގްރޭޓް ކާގޯ ދޯނީގައި ހުރި ބައެއް މުދާ އޮޔާ ދާތީ ދަތުރުކުރާ ފަރާތްތަކުން ސަމާލުވުމަށް އެމްއެންޑީއެފް ކޯސްޓްގާޑުން އިލްތިމާސް ކުރި އެވެ. މިދުވަސްވަރަކީ ރާއްޖޭގެ އެކި ހިސާބުތަކަށް މޫސުން ގޯސްވެ ވިއްސާރަ ކުރަމުންދާ ދުވަސްކޮޅެކެވެ.


China in Rajje ai2Meehaku Quarantine Koffi\nޗައިނާއިން ރާއްޖެއައި ދެ މީހަކު ކަރަންޓީނުކޮށްފި\nހަލުވިކަމާއެކު ދުނިޔޭގައި ފެތުރެމުން އަންނަ ކޮރޯނާ ވައިރަހާ ގުޅިގެން ޗައިނާއިން ރާއްޖެ އައި ދެމީހަކު ކަރަންޓީނުކޮށްފިއެވެ.\nމިކަމާއި ގުޅިގެން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނީ، މިއަދު ޗައިނާއިން ރާއްޖެއައި ދެ މީހަކު ކަރަންޓީންކޮށްފައިވާ ކަމަށާއި، ނަމަވެސް އެ ދެމީހުންގެ ގައިގަވެސް ކޮރޯނާ ވައިރަސްއަށް ޝައްކު ކުރެވޭ އެއްވެސް އަލާމާތެއް ފެނިފައިނުވާ ކަމަށެވެ.\nއެހެންނަމަވެސް ރައްކާތެރިވުމުގެ ގޮތުން މިހާރު އަމަލުކުރަމުންދާ ޕްރޮޓޮކޯލްގެ ދަށުން ކަަރަންޓީން ކުރީ ކަމަށްވެސް އެޗްޕީއޭއިން ބުނެއެވެ. އަދި އެ ޕްރޮޓޮކޯލްގެ ދަށުން ޗައިނާއިން ރާއްޖެ އަންނަ މީހުން 14 ދުވަސްވަންދެން ކަރަންޓީނު ކުރެއެވެ. އެޗްޕީއޭއިން ބުނީ ކޮރޯނާ ވައިރަސްގެ މައުލޫމާތު ހާމަކަމާއެކު އަބަދުވެސް ހާމަކުރާނެ ކަމަށާއި އެގޮތުން ބައްޔަށް މީހަކު ޕޮޒިޓިވްވެއްޖެނަމަ އެކަން ރައްޔިތުންނަށް އަންގާނެ ކަމަށެވެ.\nPlease be assured that the @MoHmv will inform the public on relevant developments regarding #COVID-19, including identification of persons meeting criteria of the disease without delay.\n— Health Protection Agency (@HPA_MV) February 26, 2020\nމިހާތަނަށް ރާއްޖެއިން ކަރަންޓީނު ކުރި އެއްވެސް މީހެއްގެ ގައިން ކޮވިޑް 19 ގެ ބަލި ފެނިފައެއް ނުވެއެވެ. އެ ބަލި ދެނެގަތުމަށް ހަަދަން ޖެހޭ ޓެސްޓުތައް މިހާރު އައިޖީއެމްްއެޗްގައިވެސް ކުރެވޭގޮތް ވަނީ ހަދައިފައެވެ.\nމުޅި ދުނިޔޭގައި ކޮރޯނާވައިރަސް ޖެހިފައިވާ މީހުންގެ އަދަދު މިހާރު 80,000އަށް ވުރެ އިތުރުވެފައިވާ އިރު، އޭގެ ސަބަބުން 2,762 މީހަކު މިހާރު ވަނީ މަރުވެފަ އެވެ.